
Dengan nama Allah 

Yang Maha Penyayang dan Maha Pengasih 


(Kumpulan ayat-ayat 1-22) 




"Sesungguhnya telah beruntunglah orang-orang yang 
beriman (1). laitu orang-orang yang khusyu f di dalam solat 
mereka (2). Dan orang-orang yang menjauhkan diri dari 
segala yang sia-sia (3). Dan orang-orang yang menunaikan 
zakat (4). Dan orang-orang yang menjaga , anggota kelamin 
mereka (5). Kecuali dengan isteri-isteri mereka dan hamba- 
hamba Yang dimiliki mereka , maka sesungguhnya mereka 
tidak dicela (meni'mati hubungan kelamin dengan mereka) 

(6) . Oleh itu barang siapa yang mencari (keni'matan seks) di 
luar dari itu , maka merekalah orang-orang yang pelampau 

(7) . Dan orang-orang yang memelihara amanat-amanat dan 
janji-janji mereka (8). Dan orang-orang yang memelihara 
sembahyang-sembahyang mereka (9). Merekalah para 

pewaris (10). Yang akan mewarisi Syurga Firdaus, di mana 
mereka hidup kekai abadi (11). Dan sesungguhnya Kami 
telah ciptakan manusia dari suatu siri saripati dari tanah (12). 
Kemudian Kami jadikannya dari nutfah (yang disimpan) di 
suatu tempat yang kukuh (rahim) (13). Kemudian Kami 
jadikan nutfah itu setompok sel, kemudian Kami jadikan 
setompok sel itu segumpal darah dan Kami jadikan 
segumpal darah itu tulang-temalang kemudian Kami 
balutkan tulang-temalang itu dengan daging dan kemudian 
Kami ciptakannya satu makhluk yang lain. Maha Sucilah 
Allah seelok-elok Pencipta (14). Kemudian selepas itu kamu 
akan mati (15). Kemudian pada hari Qiamat kelak kamu 
akan dibangkitkan kembali (16). Dan sesungguhnya Kami 
telah ciptakan di atas kamu tujuh petala langit dan Kami 
tidak pernah lalai dari makhluk-makhluk ciptaan Kami (17). 
Dan Kami turunkan air hujan dari langit mengikut kadarnya 
(yang wajar) lalu Kami simpannya di dalam bumi, dan 
sesungguhnya Kami berkuasa pula menghapuskan air itu 
(18). Lalu Kami adakan untuk kamu dengan siramannya 
kebun-kebun kurma dan anggur, di mana kamu 
memperoleh i buah-buahan yang banyak dan darinya kamu 
mendapat makanan (19). Dan sejenis pokok yang keluar dari 
Tursina yang mengeluarkan minyak dan lauk kepada para 
pemakan (20). Dan sesungguhnya pada haiwan ternakan itu 
terdapat pengajaran kepada kamu. Kami memberikan 
kepada kamu minuman dari air susu yang ada di dalam 
perutnya. Dan pada binatang-binatang itu juga terdapat 
manfa'at-manfa'at yang amat banyak untuk kamu dan 
darinya juga kamu mendapat makanan (21). Dan di atas 
binatang-binatang itu, juga di atas kapal-kapal kamu 
sekalian diangkutkan. "(22) 

(Latar belakang dan pokok pembicaraan) 

Nama "Surah al-Mu'minun" itu sendiri 
menunjukkan isi pembicaraannya. Surah ini dimulakan 
dengan menjelaskan sifat-sifat para Mu'minin 
kemudian terus menghuraikan dalil-dalil iman yang 
terdapat pada kejadian diri manusia dan kejadian- 
kejadian di merata pelosok alam. Kemudian ia 
menerangkan hakikat iman sebagaimana yang 
dibentangkan oleh para rasul Salawatullahi 'alaihim 
dari sejak Nabi Nuh a.s. hingga kepada Nabi 
Muhammad s.a.w. selaku penamat para rasul dan 
anbia', juga menerangkan kekeliruan para pendusta 
di sekitar hakikat itu dan bangkangan-bangkangan 
serta tentangan-tentangan mereka terhadapnya 
sehingga para rasul memohon pertolongan dari Allah, 
lalu Allah membinasakan para pendusta dan 
menyelamatkan para Mu'minin. Setelah itu ia 
menjelaskan pula bagaimana selepas kebangkitan 
para rasul itu umat manusia telah berselisih faham 
tentang hakikat yang tunggal itu. Di sini ia 
memperkatakan tentang sikap kaum Musyrikin 
terhadap Rasulullah s.a.w. dan mengecam sikap 
mereka yang tidak berasas itu. Kemudian surah ini 
berakhir dengan sebuah pemandangan hari Qiamat, 
di mana mereka menerima akibat pendustaan mereka 
dan di mana mereka dikecam kerana sikap mereka 
yang ragu-ragu itu dan pada akhirnya surah ini 
ditamatkan dengan sebuah ulasan yang menjelaskan 
pegangan tauhid yang mutlaq dan bertawajjuh 
kepada Allah untuk memohon rahmat dan 
keampunan. 


Itulah surah "Para Mu'minin" atau surah iman 
dengan segala persoalan, dalil-dalil dan sifat-sifatnya, 
dan inilah yang menjadi maudhu' dan paksi 
pembicaraan surah ini. 


****** 

Huraian surah ini berlangsung dalam empat 
pusingan: 

Pusingan yang pertama menerangkan 
keberuntungan para Mu'minin: 



"Sesungguhnya telah beruntunglah orang-orang yang 
beriman."(1) 

Kemudian ia menerangkan sifat-sifat para Mu'minin 
yang telah ditulis sebagai golongan manusia yang 
beruntung, kemudian menerangkan dalil-dalil iman 
yang terdapat pada kejadian diri manusia dan 
kejadian-kejadian alam yang lain. Di sini ia 
menayangkan tahap-tahap perkembangan hidup 
manusia (di dalam rahim) dari awal jadinya sehingga 
lahir ke alam dunia, la meluaskan huraiannya 
mengenai tahap-tahap perkembangan janin dan 
meringkaskan huraiannya mengenai tahap-tahap 
perkembangan yang lain. Kemudian ia terus 
mengikuti garis perjalanan hidup manusia sehingga 
mereka dibangkitkan pada hari Qiamat. Selepas itu ia 
berpindah pula dari pembicaraan mengenai hidup 
manusia kepada pembicaraan dalil-dalil alam buana 
seperti penciptaan langit, penurunan air hujan, 
penumbuhan tanaman-tanaman dan pokok buah- 
buahan hingga sampai kepada pembicaraan 
binatang-binatang ternakan untuk faedah manusia 
dan kapal-kapal serta binatang-binatang yang 
menjadi alat-alat kenderaan mereka. 

Dalam pusingan yang kedua ia berpindah dari 
pembicaraan mengenai dalil-dalil iman yang terdapat 
pada kejadian diri manusia dan kejadian makhluk- 
makhluk yang lain kepada pembicaraan mengenai 
hakikat iman, iaitu satu hakikat yang diberi kata 
sepakat oleh para rasul tanpa sebarang kecuali: 



"Wahai kaumku i Sembahkanlah Allah , tiada Tuhan bagi 
kamu selain Dia. "(23) 

Itulah hakikat yang diumumkan Nabi Nuh a.s. dan 
oleh para rasul yang datang selepasnya sehingga 
berakhir kepada Nabi Muhammad s.a.w. 
Bangkangan-bangkangan yang sentiasa dikemukakan 
oleh para pendusta ialah: 



"Orang ini tidak lain melainkan hanya manusia seperti kamu 
sahaja."(24) 

" Dan andainya Allah kehendaki tentulah Dia menurunkan 
malaikat-malaikat "(24) 



"Apakah dia menjanjikan kamu jika kamu telah mati dan 
menjadi tanah dan tuiang-temalang bahawa kamu akan 
dikeluarkan kembali (dari kubur kamu). "(35) 


Akibat yang selalu dihadapi para rasul ialah mereka 
mencari perlindungan pada Allah dan memohon 
pertolongan-Nya kemudian Allah memperkenankan 
permohonan mereka lalu membinasakan para 
pendusta itu. Pusingan ini berakhir dengan satu 
seruan yang ditujukan kepada sekalian rasul: 




baik dan kerjakanlah amalan yang soleh, sesungguhnya Aku 
Maha Mengetahui segala apa yang dilakukan kamu (51). 
Sesungguhnya umat kamu adalah satu umat yang sama dan 
Akulah Tuhan kamu. Oleh itu bertagwalah kepada-Ku."(52) 


Pusingan yang ketiga memperkatakan tentang 
perpecahan dan perbalahan umat manusia selepas 
kedatangan para rasul mengenai hakikat iman yang 
tunggal yang dibawa mereka: 



"Kemudian mereka (pengikut-pengikut Rasul) mencaing- 
caingkan agama mereka di antara mereka hingga berpecah 
kepada beberapa puak. Setiap puak berbangga dengan 
pegangan yang ada pada mereka masing-masing. "(53) 


Juga memperkatakan tentang kelalaian mereka 
terhadap ujian Allah yang menguji mereka dengan 
ni'mat kesenangan dan keangkuhan mereka dengan 
ni'mat kemewahan hidup itu, sedangkan orang-orang 
yang beriman sentiasa menaruh perasaan takut 
kepada Allah dan beribadat kepada-Nya tanpa 
mempersekutukan-Nya. Mereka sentiasa bimbang 
dan ben/vaspada: 



"Dan orang-orang yang mengerjakan apa yang telah 
dikerjakan mereka sedangkan hati mereka merasa takut 
kerana (mengenangkan) mereka kelak akan kembali kepada 
Tuhan mereka. "(60) 


Kemudian AI-Qur'an melukiskan satu pemandangan 
yang menggambarkan orang-orang yang lalai dan 
angkuh itu pada hari mereka ditimpakan 'azab, di 
mana mereka meraung-raung dan dikecam dengan 
hebatnya: 



"Sesungguhnya ayat-ayat Kami selalu dibacakan kepada 
kamu , tetapi kamu berpaling ke belakang (66). 
Menunjukkan sikap yang angkuh terhadap Ai-Qur'an dan 
mengeluarkan kata-kata yang keji (memburuk-burukkan nya) 
ketika berbual-bual di waktu malam. "(67) 

Kemudian penerangan ayat selanjutnya mengecam 
sikap mereka yang aneh terhadap Rasul mereka yang 
jujur, sedangkan mereka betul-betul mengenali sifat- 
sifat beliau. Beliau telah membawa agama yang benar 
kepada mereka tanpa meminta sebarang upah, tetapi 
mengapa mereka menolak beliau dan menolak agama 
yang benar yang dibawa olehnya? Mereka menerima 
konsep bahawa Allah itu memiliki segala makhluk di 
langit dan di bumi, tetapi selepas menerima konsep 
ini mereka ingkarkan kebangkitan selepas mati dan 
mendakwa bahawa Allah mempunyai anak. Maha 
Suci Allah! Dan mereka mempersekutukan Allah 
dengan tuhan-tuhan yang lain. 



"Maha Sucilah Allah dari segala apa yang dipersekutukan 
mereka. "(92) 

Dalam pusingan yang akhir, Al-Qur'an 
meninggalkan kaum Musyrikin bersama kepercayaan 
mereka yang syirik dan dakwaan mereka yang karut 
dan menujukan perintahnya kepada Rasulullah s.a.w. 
supaya menolak kejahatan kaum Musyrikin itu 
dengan cara-cara yang lebih baik 1 dan supaya 
memohon perlindungan kepada Allah dari kejahatan 
para syaitan. Oleh itu hendaklah beliau jangan marah 
dan merasa bosan terhadap kata-kata mereka. Di 
samping itu ditayangkan sebuah pemandangan 
Qiamat yang menggambarkan 'azab keseksaan, 
penghinaan dan kecaman yang akan menimpa 
mereka. Kemudian surah ini diakhiri dengan 
mentanzihkan Allah S.W.T.: 



"Maha Sucilah Allah Pemerintah yang sebenar. Tiada Tuhan 
melainkan D/a, yang memiliki 'arasyyang amat mulia"(1 1 6) 


Surah ini diturunkan di Makkah dan pada masa itu orang- 
orang Islam belum lagi diperintah supaya menolakkan 
pencerobohan dengan pencerobohan. 

dan dengan menafikan pencapaian keberuntungan 
dari orang-orang kafir sebagai imbangan kepada 
keterangan yang menthabitkan pencapaian 
keberuntungan kepada orang-orang yang beriman 
pada awai surah: 



" Dan barang siapa menyembah di samping Allah tuhan yang 
lain , tanpa sebarang bukti baginya , maka hisabnya dicatat di 
sisi Tuhannya iaitu sesungguhnya orang-orang yang kafir itu 
tidak akan mendapat keuntungan. "( 1 1 7) 

Dan seterusnya dengan do'a kepada Allah 
memohon rahmat dan keampunan: 



" Dan berdo'alah: Wahai Tuhanku! Kurniakanlah keampunan 
dan rahmat dan Engkaulah sebaik Pengurnia rahmat "(1 18) 

Seluruh suasana surah ini ialah suasana penerangan 
dan penjelasan, suasana perdebatan yang tenang, 
logik hati yang sedar dan sentuhan-sentuhan yang 
membangkitkan fikiran dan hati nurani. Dan 
bayangan yang menyelubungi surah ini ialah 
bayangan yang disorotkan oleh maudhu' 
pembicaraannya iaitu bayangan keimanan. Pada 
permulaan surah ditayangkan pemandangan khusyu' 
di dalam sembahyang: 



" Iaitu orang-orang yang khusyu ' di dalam solat mereka . "(2) 


Dan di tengah-tengahnya diterangkan sifat-sifat 
para Mu'min: 



"Dan orang-orang yang mengeijakan apa yang telah 
dikerjakan mereka sedangkan hati mereka merasa takut 
kerana (mengenangkan) mereka kelak akan kembali kepada 
Tuhan mereka. "(60) 


Juga mengemukakan sentuhan-sentuhan yang 
mencubit hati yang sedar: 



"Dan Diaiah yang telah menciptakan untuk kamu 
pendengaran ; penglihatan dan hati nurani, tetapi sedikit 
sekali kamu bersyukur. "(78) 


Semuanya dinaungi dengan bayangan iman yang 
amat halus. 


* * * * * * 


(Pentafsiran ayat-ayat 1-11) 



"Sesungguhnya telah beruntunglah orang-orang yang 
beriman (1). Iaitu orang-orang yang khusyu ' di dalam solat 
mereka (2). Dan orang-orang yang menjauhkan diri dari 
segala yang sia-sia (3). Dan orang-orang yang menunaikan 
zakat (4). Dan orang-orang yang menjaga anggota kelamin 
mereka (5). Kecuali dengan isteri-isteri mereka dan hamba- 
hamba yang dimiliki mereka , maka sesungguhnya mereka 
tidak dicela (meni'mati hubungan kelamin dengan mereka) 

(6) . Oleh itu barang siapa yang mencari (kenT matan seks) di 
luar dari itu, maka merekalah orang-orang yang pelampau 

(7) . Dan orang-orang yang memelihara amanah-amanah dan 
janji-janji mereka (8). Dan orang-orang yang memelihara 
sembahyang-sembahyang mereka (9). Merekalah Para 
pewaris (10). Yang akan mewarisi Syurga Firdaus, dimana 
mereka hidup kekal abadi."(1 1) 

Perjanjian Allah Dengan Para Mu'minin 

Itulah janji yang benar dan pengakuan yang tegas 
terhadap keberuntungan yang akan dicapai oleh para 
Mu'minin. Itulah janji Allah dan Allah tidak pernah 
menyalahi janji-Nya. Itulah pengakuan Allah dan tiada 
siapa yang dapat menolak pengakuan-Nya. Itulah 
keberuntungan di dunia dan keberuntungan di 
Akhirat. Itulah keberuntungan individu Muslim dan 
keberuntungan kelompok Muslimin. Itulah 
keberuntungan yang dirasai orang yang beriman di 

dalam hatinya' dan mendapat bukti kebenarannya 
dalam kenyataan hidupnya, iaitu keberuntungan yang 
merangkumi segala pengertian keberuntungan yang 
diketahui manusia dan pengertian-pengertian 

keberuntungan yang tidak diketahui mereka, yang 
disimpankan Allah untuk para hamba-Nya yang 
Mu'min. 

Siapakah, para Mu'minin yang dituliskan Allah 

perjanjian ini untuk mereka, dan dimeteraikan janji ini 
dengan mereka dan diumumkan keberuntungan 
mereka dengan pengumuman ini? 

Siapakah para Mu'minin yang dituliskan untuk 

mereka segala kebajikan, kebahagiaan, taufik dan 
keni'matan hidup yang baik di muka bumi ini? 

Siapakah para Mu'minin yang dituliskan untuk 

mereka segala kemenangan, keselamatan, pahala dan 
keredhaan Allah di Akhirat? Dan lain-lain balasan 
yang baik di dunia dan Akhirat yang tidak diketahui 
sesiapa kecuali Allah? 

Siapakah para Mu'min yang menjadi para pewaris 
yang akan mewarisi Syurga di mana mereka hidup 
kekal abadi? 


Merekalah orang-orang yang dijelaskan sifat-sifat 
mereka selepas ayat pembukaan surah ini: 



"(aitu orang-orang yang khusyu' di dalam solat mereka (2). 
Dan orang-orang yang menjauhkan diri dari segala yang sia- 
sia (3). Dan orang-orang yang menunaikan zakat (4). Dan 
orang-orang yang menjaga anggota kelamin mereka (5). 
Kecuali dengan isteri-isteri mereka dan hamba-hamba yang 
dimiliki mereka , maka sesungguhnya mereka tidak dicela 
(meni'mati hubungan kelamin dengan mereka) (6). Oleh itu 
barang siapa yang mencari (keni'matan seks) di luar dari itu , 
maka merekalah orang-orang yang pelampau (7). Dan 
orang-orang yang memelihara amanah-amanah dan janji- 
janji mereka (8). Dan orang-orang yang memelihara 
sembahyang-sembahyang mereka . "(9) 

Apakah nilai-nilai sifat-sifat ini? 


Ciri-ciri Keperibadian Orang-orang Yang Beriman 
Dan Nilai-nilainya Yang Tinggi 

Nilai sifat-sifat ini menggambarkan syakhsiyah 
seseorang Muslim pada parasnya yang paling tinggi, 
iaitu paras Nabi Muhammad s.a.w. selaku Rasulullah 
dan sebaik-baik makhluk Allah yang telah diasuh 
Allah dengan sebaik-baik asuhan dan disaksikan 
keagungan akhlaknya oleh kitab Allah sendiri: 



"Sesungguhnya engkau mempunyai akhlak yang agung." 

(Surah al-Qalam: 4) 

Siti Aisyah r.a. pernah ditanya tentang akhlak 
Rasulullah ’s.a.w. Jawab beliau: "Akhlaknya ialah Al- 
Qur'an" ((obiil cP)) t kemudian beliau membaca 
sehingga p 

kemudian berkata: Demikianlah akhlak Rasulullah 
s.a.w. 2 


Sekali lagi apakah nilai sifat-sifat itu sendiri? Apakah 
nilai-nilainya dalam kehidupan individu Muslim, dalam 
kehidupan kelompok Muslimin dan kehidupan umat 
manusia? 



"Iaitu orang-orang yang khusyu ' di dalam solat mereka. "(2) 


Hati mereka gementar ketika berdiri mengadap 
Allah di dalam solat. Hati mereka tenang dan khusyu' 
hingga menjalar ke seluruh tubuh badan, rupa dan 
gerak-geri. Jiwa mereka diselubungi kebesaran Allah 
yang dihadapi mereka, di mana segala ingatan yang 
lain hilang dari fikiran mereka. Mereka tidak teringat 
kepada yang lain dari Allah dan seluruh perasaan 
mereka tertumpu kepada-Nya dan berbicara dengan- 
Nya. Di hadapan hadrat Ilahi yang suci itu lenyaplah 
segala yang ada di sekeliling mereka dan segala 
sesuatu yang lain yang ada di dalam hati mereka. 
Mereka tidak melihat melainkan Allah dan tidak 
merasa melainkan Allah. Mereka tidak mengecapi 
melainkan makna Uluhiyah. Hati mereka bersih dari 
segala kekotoran dan menolak segala kekeliruan. 
Mereka tidak menyimpan dalam hati mereka sedikit 
pun dari kekotoran ini bersama kebesaran Allah. Pada 
ketika itulah debu yang sesat (manusia) itu 
bersambung dengan sumber Penciptanya (Allah) dan 
roh yang sesat menemui jalannya dan hati yang sepi 
menemui tempatnya, dan pada ketika itu juga kecillah 
segala nilai-nilai, segala benda dan sekalian tokoh 
kecuali sesuatu yang mempunyai hubungan dengan 
Allah. 




"Dan orang-orang yang menjauhkan diri dari segala yang 
sia-sia. "(3) 


2 

Iaitu segala perkataan yang sia-sia, segala perbuatan 
yang sia-sia dan segala perhatian dan perasaan yang 
sia-sia. Hati yang Mu'min itu sentiasa dipenuhi 
kegiatan-kegiatannya. Ia tidak mempunyai ruang 
untuk perkara-perkara yang sia-sia, main-main dan 
cuma-cuma, la dipenuhi kegiatan Zikrullah, memikir 
kebesaran-Nya dan merenungi tanda-tanda 
kekuasaan dan kebijaksanaan-Nya pada kejadian diri 
manusia dan makhluk-makhluk yang lain. Setiap 
pemandangan alam buana memenuhi kegiatan hati 
dan fikirannya di samping menggerakkan 
perasaannya. Hati yang Mu'min itu sentiasa dipenuhi 
tugas-tugas 'aqidah yang membersihkan hati, 
mencuci jiwa dan dhamir, juga tugas-tugas yang 
mengawal tingkahlaku dan menegakkan pendirian 
pada tahap yang tinggi yang dituntut oleh iman, juga 
tugas-tugas yang menyuruh melakukan ma'ruf dan 
melarang melakukan munkar dan memelihara 
kehidupan masyarakat Islam dari kerosakan dan 
penyelewengan, juga tugas-tugas jihad untuk 
melindungi, menolong dan memperkukuhkan 
'aqidah, mengawal dan menjaganya dari tipu daya 
musuh. Semuanya itu merupakan tugas-tugas yang 
tidak berakhir, yang tidak boleh diabaikan oleh orang 
yang beriman dan tidak boleh dihindarkan diri 
darinya. Seluruh tugas-tugas ini merupakan tugas- 
tugas yang difardhukan Allah sebagai fardhu 'ain atau 
fardhu kifayah di samping merupakan tugas-tugas 
yang cukup untuk menghabiskan tenaga dan umur 
seseorang manusia. Daya tenaga manusia itu adalah 
terbatas sama ada daya tenaga itu dihabiskan dalam 
tugas-tugas untuk mengislah, membangun dan 
memajukan kehidupan atau dihabiskan dalam 
kegiatan-kegiatan yang sia-sia, cuma-cuma dan main- 
main, tetapi bagi orang yang beriman dia tetap 
didorong oleh 'aqidahnya supaya menghabiskan daya 
tenaganya dalam kegiatan-kegiatan yang 
membangun, meng'imarah dan mengislah. 

Tetapi ini tidaklah pula menafikan bahawa 
seseorang yang beriman itu boleh menghiburkan 
hatinya dari satu masa ke satu masa, kerana-hiburan- 
hiburan yang seperti ini merupakan suatu perkara 
yang berlainan dari kegiatan main-main, sia-sia dan 
kosong itu. 



" Dan orang-orang yang menunaikan zakat" (4) 

Iaitu setelah mereka mengadap Allah dengan 
khusyu' dan menghindarkan diri dari segala perkara 
yang sia-sia dalam kehidupan. Zakat merupakan 
pembersihan hati dan harta. Ia membersihkan hati 
dari sifat bakhil, mengatasi cinta terhadap diri sendiri 
dan menolak bisikan syaitan yang menakut-nakutkan 
seseorang menjadi miskin (kerana mendermakan 
harta), menanam kepercayaan kepada balasan dan 
ganjaran di sisi Allah. Kebersihan harta (yang dibayar 
zakat itu) menjadi bakinya sebagai harta yang baik 
dan halal, tidak lagi tergantung dengan mana-mana 
hak yang lain kecuali dalam keadaan-keadaan 


darurat, la tidak lagi menjadi harta Syubhat. Zakat 
mempunyai matlamat untuk memelihara masyarakat 
Islam dari kerosakan-kerosakan akibat kemiskinan di 
satu segi, dan akibat kemewahan dari satu segi yang 
lain, la merupakan jaminan sosial untuk seluruh 
individu-individu di samping merupakan jaminan 
sosial untuk golongan yang lemah dan perlindungan 
kepada masyarakat Islam umumnya dari perpecahan 
dan kehancuran. 



"Dan orang-orang yang menjaga anggota kelamin 
mereka. "(S) 

Inilah langkah-langkah untuk melahirkan kebersihan 
jiwa, rumahtangga dan kelompok Muslimin. Inilah 
langkah melindungkan kesejahteraan diri, keluarga 
dan masyarakat melalui usaha memelihara anggota- 
anggota kelamin dari persetubuhan yang tidak halal, 
menjaga hati dari menaruh keinginan kepada 
pasangan yang tidak halal dan mengawal anggota- 
anggota masyarakat dari menurut nafsu keinginan 
tanpa perhitungan dan dari kerosakan rumahtangga 
dan keturunan. 

Masyarakat yang melepaskan nafsu keinginan tanpa 
perhitungan adalah masyarakat yang terdedah 
kepada kekacauan dan kerosakan, di mana tidak ada 
keamanan rumahtangga dan tidak ada kehormatan 
keluarga, sedangkan rumahtangga merupakan unit 
pertama dalam pembinaan sebuah masyarakat, 
kerana ia berfungsi sebagai tapak semaian, di mana 
kanak-kanak subur dan membesar, la memerlukan 
keamanan, kemantapan dan kesucian supaya benar- 
benar layak menjadi tapak semaian dan anak-anak 
tangga perkembangan dan latihan, juga supaya 
kedua-dua ibu bapa hidup aman tenteram terhadap 
satu sama lain semasa menjaga tapak semaian dan 
tunas-tunasnya yang baru itu. 

Masyarakat yang melepaskan hawa nafsu tanpa 
perhitungan adalah satu masyarakat yang kotor dan 
rendah martabat kemanusiaannya. Kayu ukur 
kemajuan manusia yang tepat ialah kebolehan 
mereka mengawal kehendak dan kemahuannya dan 
kebolehan mereka mengatur dorongan-dorongan dan 
keinginan-keinginan semulajadi dalam bentuk yang 
produktif dan bersih, di mana anak-anak tidak merasa 
malu terhadap cara kedatangan atau kelahiran 
mereka ke alam ini, kerana cara-cara kelahiran 
mereka adalah bersih, di mana setiap anak 
mengetahui siapa bapanya, bukannya seperti haiwan 
yang rendah, di mana si betina bertemu dengan si 
jantan untuk mengawan semata-mata didorong oleh 
keinginan hubungan kelamin, kemudian anak- 
anaknya tidak tahu bagaimana ia lahir dan dari mana 
ia datang! 

Al-Qur'an menentukan di sini bekas-bekas yang 
bersih, yang dihalalkan kepada seorang lelaki untuk 
menaruhkan benih-benih hidup: 

"Kecuali dengan isteri-isteri mereka dan hamba-hamba yang 
dimiliki mereka, maka sesungguhnya mereka tidak dicela 
(meni'mati hubungan kelamin dengan mereka). "(6) 


Masalah pasangan-pasangan suami isteri tidak lagi 
menimbulkan kekeliruan atau pertikaian kerana ia 
merupakan satu peraturan halal yang terkenal, tetapi 
masalah hamba sahaya mungkin memerlukan 
penjelasan yang terang. 

Saya telah menghuraikan persoalan ini dengan 
panjang lebar ketika memperkatakan masalah 
perhambaan di dalam Juzu' yang kedua tafsir Fi Zilal. 
Di sana saya jelaskan bahawa Islam muncul ketika 
perhambaan menjadi peraturan antarabangsa, di 
mana peraturan memperhambakan orang-orang 
tawanan perang menjadi peraturan yang dii'tirafkan 
oleh semua kerajaan. Oleh sebab itulah tidak mungkin 
bagi Islam, yang sedang terlibat di dalam berbagai- 
bagai peperangan dengan musuh-musuhnya yang 
kuat, bertindak memansuhkan peraturan itu dari 
sebelah pihaknya sahaja yang mengakibatkan 
tawanan-tawanan Muslimin dijadikan hamba sahaya 
oleh musuh-musuhnya, sedangkan Islam 
membebaskan tawanan-tawanan musuhnya. 
Sebenarnya Islam telah pun mengeringkan segala 
sumber perhambaan kecuali tawanan-tawanan 
perang sahaja yang dibiarkan sehingga umat manusia 
bersedia meletakkan satu peraturan antarabangsa 
untuk mewujudkan layanan yang sama kepada para 
tawanan. 

Dari sinilah datangnya tawanan-tawanan perang 
wanita ke dalam khemah Islam dan mengikut 
undang-undang layanan yang sama, mereka telah 
dijadikan hamba-hamba wanita. Antara akibat-akibat 
perhambaan ini mereka tidak dapat meningkat ke 
taraf para isteri dengan perkahwinan. Pada masa itu 
Islam menghalalkan mencari keni'matan dengan 
mereka sebagai gundik-gundik yang khusus untuk 
lelaki yang memiliki mereka kecuali mereka menjadi 
merdeka dengan salah satu dari berbagai-bagai sebab 
yang banyak yang telah dijadikan oleh Islam sebagai 
sarana untuk membebaskan hamba abdi. 

Barangkali kebenaran mencari keni'matan itu juga 
bertujuan untuk memenuhi keinginan semulajadi 
wanita-wanita tawanan itu sendiri supaya keinginan 
itu tidak dipenuhi mereka dengan cara yang tidak 
berperaturan dan kotor, iaitu dengan hubungan 
kelamin yang bercampur aduk sebagaimana yang 
berlaku kepada wanita-wanita tawanan perang di 
zaman kita setelah dimeteraikan perjaniian-perjanjian 
mengharamkan perhambaan. Cara yang tidak 
berperaturan inilah yang tidak disukai Islam! 
Demikianlah kedudukan wanita-wanita hamba itu 
hingga dengan izin Allah mereka meningkat ke 
martabat merdeka. Seorang wanita hamba boleh 
mencapai martabat wanita merdeka dengan 


berbagai-bagai cara seperti dia melahirkan anak 
tuanmasnya kemudian tuanmasnya mati atau dia 
dimerdekakan oleh tuanmasnya dengan sukarela atau 
kerana membayar kifarat atau dia menuntut 
mukatabah dengan tuanmasnya iaitu dengan 
membayar sejumlah wang untuk memerdekakan 
dirinya atau dia dipukul tuanmas di bahagian 
mukanya, maka denda kifarat perbuatan ini ialah 
memerdekakannya dan lain-lain. 3 Walau 
bagaimanapun peraturan perhambaan dalam 
peperangan itu hanya merupakan satu keperluan 
untuk sementara sahaja, iaitu keperluan memberi 
layanan yang sama dalam dunia yang semuanya 
mengamalkan peraturan memperhambakan tawanan- 
tawanan perang, la bukannya merupakan sebahagian 
dari sistem kemasyarakatan di dalam Islam. 



"Oleh itu barang siapa yang mencari (keni'matan seks) di 
luar dari itu, maka merekalah orang-orang yang 
pelampau. "(7) 


(Yakni mereka hanya dihalalkan mencari keni'matan 
seks dengan para isteri dan hamba yang dimiliki 
mereka) dan tidak boleh mencari keni'matan seks 
dengan wanita-wanita yang lain dari mereka dengan 
apa cara sekalipun. Oleh sebab barang siapa yang 
mencari keni'matan di luar dari itu bererti dia telah 
melampaui daerah yang halal dan menceroboh ke 
alam daerah yang haram. Ini bermakna dia telah 
mencabul kehormatan wanita yang tidak dihalalkan 
kepadanya dengan perkahwinan atau dengan 
peperangan. Perbuatan ini merosakkan jiwa 
seseorang kerana ia sedar bahawa ia telah meragut 
rumput di padang larangan. Rumahtangga juga turut 
rosak kerana tidak mendapat jaminan dan 
ketenteraman, dan seterusnya masyarakat juga 
dilanda kerosakan akibat serigala-serigalanya 
dibiarkan bermaharajalela menangkap mangsa- 
mangsanya di sana sini. Inilah kerosakan-kerosakan 
yang mahu dihindari Islam. 



"Dan orang-orang yang memelihara amanat-amanat dan 
janji-janji mereka. "(8) 

Iaitu mereka menunaikan amanat-amanat dan janji- 
janji mereka selaku individu dan selaku kelompok. 

Amanat-amanat yang terbeban di atas bahu 
individu dan kelompok itu memang banyak dan 
amanat yang ulung ialah amanat fitrah. Allah telah 
menjadikan fitrah manusia itu lurus dan selaras 
dengan undang-undang alam al-wujud. la mengakui 
kewujudan Allah Tuhan Pencipta dan mengakui 
Wahdaniyah-Nya melalui perasaan dalamannya yang 
merasakan adanya persamaan undang-undang yang 
mengendalikannya dan undang-undang yang 
mengendalikan alam al-wujud dan merasakan adanya 


3 Lihat bab ” perhambaan ” dalam buku "Salah Faham Terhadap 
Islam dj» '' H: 1 ' ) oleh Muhammad Qutb. 

persamaan iradat yang bebas bagi undang-undang 
yang mentadbirkan alam al-wujud ini. Para Mu'minin 
sentiasa berusaha menjaga amanat yang agung ini. 
Mereka tidak membiarkan fitrah mereka 
menyeleweng dari jalannya yang lurus supaya 
fitrahnya tetap kekal menunaikan amanatnya 
mengakui kewujudan Allah dan Wahdaniyah-Nya. 
Kemudian barulah datang amanat-amanat yang lain 
mengekori amanat yang agung itu. 

Janji yang ulung juga ialah janji fitrah iaitu janji yang 
telah dimeteraikan Allah dengan fitrah manusia 
supaya beriman kepada kewujudan-Nya dan kepada 
Wahdaniyah-Nya dan di atas janji yang ulung inilah 
tegaknya segala janji-janji yang lain. Setiap janji yang 
disanggupi orang yang beriman bererti dia telah 
menjadikan Allah sebagai saksinya dan akan 
menunaikannya dengan semangat taqwa dan takut 
kepada Allah. 

Kelompok Muslimin adalah bertanggungjawab 
terhadap seluruh amanatnya dan bertanggungjawab 
terhadap segala perjanjiannya dengan Allah Ta'ala 
dan terhadap tanggungjawab-tanggungjawab yang 
terbit dari perjanjian itu. 

Ayat ini menggunakan ungkapan yang umum yang 
merangkumi segala bentuk amanat dan segala bentuk 
perjanjian dan menyifatkan para Mu'min sebagai 
orang-orang patuh memelihara amanat-amanat dan 
janji-janji mereka. Itulah sifat mereka yang tetap di 
setiap masa. Kehidupan sebuah masyarakat tidak 
akan betul melainkan segala amanat yang ada 
padanya ditunaikan dengan sempurna dan segala 
perjanjiannya dipelihara dan dikotakan. Masyarakat 
tidak akan betul melainkan apabila setiap anggotanya 
yakin dan percaya kepada dasar asasi kehidupan 
bermasyarakat, iaitu dasar amanat yang perlu untuk 
melahirkan kepercayaan, keamanan dan 
ketenteraman. 



"Dan orang-orang yang memelihara sembahyang- 
sembahyang mereka . "(9) 

Iaitu mereka tidak meluputkannya kerana malas dan 
tidak pula meninggalkannya. Mereka mendirikan solat 
mengikut peraturan yang semestinya tanpa 
menguranginya. Mereka menunaikannya tepat dalam 
waktu-waktunya dengan sempurna sama ada 
sembahyang-sembahyang fardhu atau sunat. Mereka 
menyempurnakan segala rukun-rukun dan 
peradaban-peradabannya. Mereka sembahyang 
dengan sembahyang yang hidup, di mana mereka 
menumpukan seluruh hati dan perasaannya. Solat 
merupakan perhubungan di antara hati manusia 
dengan Allah. Orang yang tidak memelihara 
perhubungan ini tidak dapat diharap akan 
memelihara perhubungan di antaranya dengan 
manusia dengan pemeliharaan yang sempurna yang 
terbit dari hati nurani yang ikhlas. Tadi sifat-sifat para 
Mu'minin itu dimulakan dengan solat kemudian 


ditamatkan pula dengan solat untuk menunjukkan 
betapa tinggi kedudukan solat dalam pembinaan 
iman, kerana solat merupakan satu bentuk ibadat dan 
tawajjuh kepada Allah yang paling sempurna. 

Itulah sifat-sifat yang menentukan syakhsiyah para 
Mu'minin yang ditetapkan keberuntungan untuk 
mereka. Dan itulah sifat-sifat yang mempunyai kesan 
yang pemutus dalam menentukan ciri-ciri masyarakat 
Mu'minin dan bentuk hidup yang dinhmatinya, iaitu 
bentuk hidup yang layak dengan makhluk insan yang 
telah dimuliai Allah dan dikehendaki Allah supaya 
meningkatkan diri mereka ke tahap kesempurnaan. 
Allah tidak menghendaki mereka menghayati 
kehidupan haiwan yang hanya hidup mencari 
kenikmatan dan makan seperti binatang ternakan. 

Oleh sebab hidup di muka bumi ini tidak dapat 
mewujudkan hidup yang sempurna yang ditetapkan 
Allah kepada umat manusia, maka Allah 
menghendaki supaya para Mukminin yang menjalani 
jalan hidayat itu sampai kepada matlamat yang telah 
ditentukan Allah untuk mereka, iaitu sampai ke 
Syurga Firdaus, negeri kekal abadi yang tidak dilanda 
fana, negeri aman damai tanpa dilanda ketakutan dan 
negeri tetap mantap tanpa dilanda kebinasaan: 



"Merekalah para pewaris (10). Yang akan mewarisi Syurga 
Firdaus ; di mana mereka hidup kekal abadi. "(1 1) 


Itulah kemuncak keberuntungan yang telah 
ditetapkan Allah kepada para Mukminin, dan selepas 
kemuncak ini tiada lagi matlamat yang lain yang 
dipandang mata atau diangan-angankan khayal 
manusia. 

(Pentafsiran ayat-ayat 12 - 16 ] 

Dari pembicaraan sifat-sifat para Mu'minin, Al- 
Qurkan berpindah pula kepada pembicaraan 
mengenai dalil-dalil iman dalam hidup manusia itu 
sendiri dan di dalam peringkat-peringkat 
perkembangan kewujudan dan kesuburannya, 
bermula dengan asal kejadian manusia dan berakhir 
dengan kebangkitan di Akhirat, serta 
menghubungkan kedua-dua kehidupan dunia dan 
Akhirat dalam penerangan itu: 

"Dan sesungguhnya Kami teiah ciptakan manusia dari suatu 
siri saripati dari tanah (12). Kemudian Kami jadikannya dari 
nutfah (yang disimpan) di suatu tempat yang kukuh (rahim) 
(13). Kemudian Kami jadikan nutfah itu setompok set, 
kemudian. Kami jadikan setompok sei itu segumpal darah 
dan Kami jadikan segumpal darah itu tulang-temalang 
kemudian Kami balutkan tulang-temalang itu dengan daging 
dan kemudian Kami ciptakannya satu makhluk yang lain. 
Maha Sucilah Allah seelok-elok Pencipta (14). Kemudian 
selepas itu kamu akan mati (15). Kemudian pada hari Qiamat 
kelak kamu akan dibangkitkan kembali. "(1 6) 

QudratDcm Ir adat Allah Di Sebalik Perkembangan 
Kejadian Manusia Di Dalam Rahim 

Peringkat-peringkat perkembangan kejadian 
manusia yang berlangsung dengan peraturan yang 
rapi ini pertama-tama membuktikan adanya pencipta 
dan kedua membuktikan adanya peraturan dan 
pentadbiran yang mengendalikan kejadian manusia 
itu dan arah tujuannya. Kejadian manusia tidak 
mungkin berkembang secara kebetulan atau 
serampangan sahaja tanpa peraturan dan pentadbiran 
kemudian ia dapat berkembang melalui jalan 
perkembangan yang teratur ini tanpa menyimpang, 
tersalah dan mungkir dan tanpa melalui jalan 
perkembangan yang lain di antara berbagai-bagai 
jalan, yang mengikut pertimbangan akal boleh dilalui 
olehnya. Sebenarnya kejadian manusia itu 
berkembang melalui jalan perkembangan ini dan 
tidak melalui mana-mana jalan yang lain yang boleh 
dilaluinya adalah disebabkan wujudnya peraturan dan 
pentadbiran dari iradat Allah yang mencipta dan 
mentadbir alam al-wujud ini. 

Begitu juga peringkat-peringkat perkembangan 
kejadian manusia yang dibentangkan dengan cara 
yang teratur rapi itu menunjukkan bahawa keimanan 
kepada Allah Pencipta dan Pentadbir dan mengikut 
sistem hidup yang dihayati oleh para Mu'minin yang 
diterangkan di dalam bahagian ayat-ayat yang silam 
merupakan satu-satunya jalan untuk mencapai 
kesempurnaan hidup yang ditetapkan Allah untuk 
makhluk manusia di dalam dua kehidupan dunia dan 
Akhirat. Inilah paksi yang mengumpulkan di antara 
dua bahagian ayat-ayat ini. 



"Dan sesungguhnya Kami telah ciptakan manusia dari suatu 
siri saripati dari tanah. "(12) 


Siri Perkembangan Dari Tanah Kepada Manusia 

Ayat ini menunjukkan peringkat-peringkat 
perkembangan kejadian manusia tanpa 
menentukannya, la memberi faham bahawa makhluk 
manusia itu telah melalui peringkat-peringkat 
perkembangan yang bersambung-sambung dari 
tanah kepada manusia. Tanah merupakan sumber 
pertama atau peringkat perkembangan pertama dan 
manusia merupakan peringkat perkembangan yang 
akhir. Itulah hakikat yang kita ketahui dari Al-Qur'an 
dan kita tidak perlu mencari bukti-bukti kebenarannya 
dari teori-teori ilmiyah yang mengkaji tentang asal- 
usul kejadian manusia atau kejadian makhluk- 
makhluk hidup. 

Al-Qur 4 an menjelaskan hakikat ini supaya 
digunakannya sebagai bidang untuk meneliti ciptaan 
Allah dan untuk memikirkan betapa jauhnya 
perpindahan di antara tanah dan manusia yang 
berasal usul dari tanah itu, tetapi Al-Qur'an tidak 
menghuraikan siri perkembangan itu kerana ini tidak 
perlu kepada Al-Qur'an dalam membentangkan 
matlamat-matlamatnya yang besar. Adapun teori- 
teori ilmiyah, maka ia telah mencuba menentukan 
tangga-tangga kewujudan dan perkembangan evolusi 
kejadian manusia itu untuk menyambungkan salasilah 
perkembangan kejadian manusia di antara tanah dan 
manusia. Dalam percubaan ini ia mungkin salah dan 
betul ketika memperkatakan siri perkembangan yang 
difaham dan tidak dihuraikan oleh Al-Qur'an itu. Dan 
kita tidak seharusnya mencampuraduk hakikat 
perkembangan yang diyakini yang dijelaskan Al- 
Qur'an dengan percubaan-percubaan ilmiyah yang 
mengkaji salasilah perkembangan kejadian manusia 
ini, kerana percubaan-percubaan itu mungkin salah 
dan betul, mungkin hari ini diterima, tetapi besok 
ditolak apabila alat-alat dan cara kajian itu bertambah 
maju di tangan manusia. 

Al-Qur'an kadang-kadang mengungkapkan hakikat 
ini dengan ringkas sahaja: 

"Dan Dia mulakan penciptaan manusia dari tanah" 

(Surah as-Sajdah: 7) 

Jurang Perbezaan Di Antara Nas-nas Al-Qur'an Dan 
Teori-teori Ilmiyah Mengenai Asal-usul Kejadian Manusia 

tanpa menyebut peringkat-peringkat 

perkembangan yang dilaluinya. Punca rujukan yang 
dapat dirujukkan dalam perkara ini ialah nas yang 
lebih terperinci, iaitu nas ini yang menyebut bahawa 
manusia itu diciptakan " dari suatu siri saripati dari 
tanah"(0. 4= c> t>). Jadi nas yang akhir ini 
menyebut peringkat-peringkat perkembangan itu 
dengan ringkas kerana adanya hubungan yang 
tertentu dalam penerangan yang dibuat di sana. 

Tetapi soal bagaimana manusia itu berasal-usul dari 
tanah adalah didiamkan oleh Al-Qur'an, kerana 
penerangan itu tidak termasuk di dalam matlamat- 

matlamat Al-Qur'an. Mungkin rangkaian 
perkembangannya berlaku seperti yang diandaikan 
oleh teori-teori iimiyah dan mungkin pula tidak 
begitu, malah perkembangan-perkembangan itu telah 
berlangsung dengan satu cara yang lain yang belum 
lagi diketahui atau dengan faktor-faktor dan sebab- 
sebab yang lain yang belum lagi ditemui manusia. 
Tetapi yang menjadi titik perpisahan di antara 
pandangan AI-Qur'an terhadap manusia dengan 
pandangan teori-teori iimiyah terhadapnya ialah Al- 
Qur'an memuliakan manusia. Al-Qur'an menjelaskan 
bahawa pada manusia itu ada tiupan Rohullah dan 
tiupan inilah yang membuat makhluk yang berasal- 
usul dari tanah itu menjadi makhluk insan. Tiupan 
inilah yang mengurniakan kepada manusia ciri-ciri 
istimewa yang menjadikannya makhluk insan yang 
berbeza dari haiwan. Di sinilah letaknya titik 
perbezaan yang pokok di antara pandangan Islam 
dengan penerangan ahli-ahli sains materialis. Dan 
Allah itu adalah sebenar-benar yang berkata. 4 

Itulah punca kejadian bangsa manusia yang 
diciptakan dari suatu siri saripati dari tanah. Adapun 
kejadian individu manusia selepas itu, maka ia 
berlangsung mengikut satu cara yang lain pula, yang 
dikenali umum: 



"Kemudian Kami jadikannya dari nutfah (yang disimpan) di 
suatu tempat yang kukuh (rahim). "(13) 

Peranan Nutfah Dan Rahim 

Bangsa manusia pada mulanya telah diciptakan 
Allah dari suatu siri saripati dari . tanah, tetapi 
penciptaan dan pembiakan individu-individunya 
selepas itu - mengikut undang-undang Allah - adalah 
berlangsung dengan perantaraan setitis nutfah yang 
keluar dari sulbi lelaki dan dimantapkan di dalam 
rahim perempuan, la hanya setitis air mani, malah 
hanya satu sel dari puluhan ribu sel-sel spermatozoon 
yang terkandung di dalam setitis air mani itu. la 
dimantapkan "di satu tempat yang kukuh " ( J J uA 
o£*) f yakni di dalam rahim yang terletak di antara 
tulang-tulang pinggul yang dapat melindunginya dari 
kesan-kesan goncangan-goncangan tubuh ibunya dan 
dari tumbukan-tumbukan, hantukan-hantukan dan 
gegaran-gegaran yang mengenai belakang dan perut 
ibunya. 

Ayat ini menjadikan setitis nutfah itu sebagai satu 
peringkat dari peringkat-peringkat perkembangan 
kejadian makhluk manusia, iaitu satu peringkat, di 
mana kewujudannya terus diiringi dengan kewujudan 
manusia. Ini memangnya suatu hakikat dan hakikat ini 
adalah suatu hakikat yang amat mengkagumkan yang 
mengajak manusia kepada menungan yang 


4 Lihat buku cm " oleh Ustaz Muhammad 

Qutb. 


mendalam, iaitu makhluk manusia yang agung itu 
telah disaripatikan dengan segala anasirnya dan 
segala sifat dan cirinya di dalam setitis nutfah itu 
supaya ia dapat diulangi semula ciptaannya pada janin 
dan supaya kewujudannya berulang-ulang dengan 
perantaraan saripati yang mengkagumkan itu. 



"Kemudian Kami jadikan nutfah itu setompok se/, kemudian 
Kami jadikan setompok sel itu segumpal darah dan Kami 
jadikan segumpal darah itu tulang-temalang kemudian Kami 
balutkan tulang-temalang itu dengan daging dan kemudian 
Kami ciptakannya satu makhluk yang lain. Maha Sucilah 
Allah seelok-elok Pencipta. "(14) 

Yakni dari setitis nutfah, ia berkembang kepada 
setompok sel apabila sel lelaki itu bercantum dengan 
telur perempuan (ovum). Ia melekatkan dirinya pada 
dinding rahim selaku satu noktah yang kecil pada 
mulanya kemudian subur dengan memakan darah 
ibunya. 

Dan dari setompok sel, ia berkembang kepada 
segumpal darah apabila noktah yang kecil yang 
melekat pada dinding rahim itu membesar dan 
berubah menjadi seketul darah dari darah yang kental 
dan bercampur. 

Kemudian makhluk ini terus berkembang subur 
mengikut suatu garis yang tetap yang tidak 
menyimpang dan tidak berubah, dan tidak pula 
berlengah-lengah melaksanakan harakatnya yang 
diatur rapi itu. Ia terus membesar dengan kekuatan 
yang tersembunyi di dalam sel itu, iaitu kekuatan yang 
diambil dari undang-undang Ilahi dan ia meneruskan 
perkembangan dan perjalanannya di bawah tadbir 
dan taqdir Ilahi sehingga sampai kepada peringkat 
pertumbuhan “tulang-temalang" . 

"Dan Kami jadikan segumpal darah itu tulang-temalang"(14) 

kemudian tiba pula peringkat perkembangan 
membalut tulang-temalang: 


"Kemudian Kami balutkan tulang itu dengan daging"(14) 

di sini manusia berdiri kaget di hadapan hakikat 
yang didedahkan oleh Al-Qur'an mengenai 
pertumbuhan dan pembentukan janin di dalam rahim 
itu, iaitu suatu hakikat yang belum lagi diketahui 
dengan halus melainkan di masa kebelakangan ini 
sahaja setelah majunya ilmu anatomi janin. Ini ialah 
kerana sel-sel tulang itu lain dari sel-sel daging dan 

kini telah ternyata bahawa sel-sel tulang itulah yang 
mula-mula membentuk pada janin dan tiada satu sel 
pun dari sel-sel daging yang dilihat melainkan sesudah 
lahirnya sel-sel tulang dan sempurnanya 
pembentukan kerangka tulang umum janin itu. Inilah 
hakikat yang dirakamkan Al-Qur'an: 



"Dan Kami jadikannya segumpal darah itu tulang-temalang, 
kemudian Kami balutkan tulang itu dengan daging. "(14) 


Maha Sucilah Allah Yang Maha Mengetahui dan 
Maha Mendalam ilmu-Nya! 


£>{jh\ ih 


"Kemudian Kami ciptakannya satu makhluk yang lain"(14) 


iaitu makhluk manusia yang mempunyai ciri-ciri 
yang tersendiri. Walaupun janin manusia menyerupai 
janin haiwan dalam peringkat-peringkat 
perkembangan jasmaniyah, tetapi janin manusia 
berkembang menjadi satu makhluk yang berlainan 
dari haiwan, iaitu ia berubah menjadi makhluk insan 
yang mempunyai sifat-sifat yang tersendiri dan 
mempunyai kesediaan untuk meningkat tinggi, 
sedangkan janin haiwan tetap tinggal pada martabat 
haiwan sahaja tanpa mempunyai sifat-sifat yang 
membolehkannya untuk meningkat tinggi dan 
menuju kepada kesempurnaan seperti yang dipunyai 
janin manusia. 


Jurang Perhezaan Di Antara Perkembangan Janin 
Manusia Dan Janin Haiwan 

Janin manusia dilengkapkan dengan ciri-ciri yang 
tertentu dan ciri-ciri inilah yang membawanya menuju 
ke jalan makhluk manusia selepas itu, di mana ia akan 
menjadi "satu makhluk yang lain" iaitu di peringkat 
akhir perkembangan-perkembangan kejaninannya, 
sementara janin haiwan terhenti di takuk 
perkembangan haiwan kerana ia tidak dilengkapkan 
dengan ciri-ciri tersebut. Justeru itulah janin haiwan 
tidak boleh melangkahi martabat haiwaniyahnya, ia 
tidak boleh berubah secara evolusi yang automatik 
kepada martabat manusia seperti yang dikatakan oleh 
teori-teori kebendaan (teori evolusi Darwin) kerana 
kedua-duanya merupakan dua jenis makhluk yang 
berlainan. Kedua-duanya berbeza dengan wujudnya 
tiupan roh llahiyah yang membuat makhluk yang 
berasal-usul dari tanah itu menjadi makhluk insan. 
Kedua-duanya berbeza selepas itu dengan wujudnya 
ciri-ciri tertentu yang terbit dari kesan tiupan roh 
llahiyah itu, iaitu ciri-ciri yang membuat janin manusia 
itu berkembang menjadi "satu makhluk yang lain". 
Manusia dan haiwan itu hanya serupa dari segi 
struktur haiwaniyah sahaja kemudian haiwan tetap 
berada di tempat haiwan tanpa melampauinya, 
sedangkan manusia berubah menjadi satu makhluk 
yang lain, yang dapat menerima proses 
kesempurnaan yang disediakan Allah untuknya 
dengan perantaraan ciri-ciri istimewa yang 
dikurniakan Allah kepadanya mengikut satu tadbir 
yang memang dirancang dan diatur bukannya dengan 


perantaraan perubahan evolusi secara automatik yang 
berubah dari jenis haiwan kepada jenis manusia. 5 



"Maha sucilah Allah seelok-elok Pencipta."(14) 


Sebenarnya di sana tiada Tuhan yang lain yang 
mencipta selain dari Allah. Oleh itu kata-kata "seelok- 
elok" dalam ayat ini bukan bertujuan melebihkan satu 
penciptaan dari penciptaan yang lain malah untuk 
mengungkapkan sifat keelokan yang mutiaq dalam 
penciptaan Allah. 

"Maha Sucilah Allah seelok-elok Pencipta" yang 
telah mengisi dalam fitrah manusia daya qudrat yang 
membolehkannya menempuh peringkat-peringkat 
perkembangan ini mengikut Sunnatullah yang tidak 
pernah berubah, menyimpang dan mungkir, sehingga 
sampai kepada martabat yang sempurna yang 
ditentukan untuk manusia mengikut peraturan Ilahi 
yang amat rapi. 

Orang ramai selalunya berdiri kagum di hadapan 
apa yang dinamakan mereka sebagai "mu'jizat- 
mu'jizat sains" apabila ada orang yang berjaya 
merekakan sebuah alat yang boleh berjalan dan 
bergerak sendiri tanpa campurtangan secara langsung 
dari manusia, tetapi masakan alat ini boleh 
dibandingkan dengan perjalanan janin yang dapat 
melalui berbagai-bagai peringkat perkembangan dan 
perubahan, sedangkan perbezaan di antara satu 
peringkat dengan satu peringkat itu amatlah besar, 
malah perbezaan itu pada hakikatnya merupakan 
peringkat-peringkat perubahan yang sempurna, tetapi 
sayang manusia melintasi mu'jizat-mu'jizat janin ini 
dengan mata yang terpejam dan dengan hati yang 
tertutup, kerana terlalu lama dan kerap melihat 
kejadian janin-janin itu telah menyebabkan mereka 
lupa kepada sudut-sudut mu'jizatnya yang 
mengkagumkan itu. Sebenarnya dengan hanya 
berfikir kepada hakikat bahawa makhluk manusia 
yang canggih ini adalah disaripati dan disimpankan 
dengan segala ciri-ciri, segala sifat dan segala bentuk 
rupa seluruhnya di dalam setitis nutfah yang tidak 
dapat dilihat dengan mata kasar, dan bahawa segala 


5 Teori evolusi telah ditegakkan di atas satu asas yang 
bertentangan. Teori ini mengandaikan bahawa manusia ini tidak 
lain melainkan hanya merupakan satu peringkat dari peringkat- 
peringkat perkembangan evolusi haiwan. la mengandaikan 
bahawa haiwan mempunyai ciri-ciri evolusi yang dapat menuju 
kepada martabat manusia , tetapi andaian yang mahu 
mentafsirkan hubungan di antara haiwan dan manusia ini telah 
dibohongi oleh bukti kenyataan , yang menjelaskan bahawa 
haiwan tidak mempunyai ciri-ciri evolusi tersebut Haiwan tetap 
di takuk jenis haiwannya dan tidak dapat melangkahinya. 
Mungkin perkembangan evolusi haiwan itu berlangsung 
mengikut sebagaimana teori yang dikatakan oleh Daiwin, dan 
mungkin pula berlangsung dengan cara yang lain , tetapi jenis 
manusia tetap berbeza dari haiwan , kerana ia mempunyai sifat- 
sifat yang tertentu ; yang menjadikannya makhluk manusia, la 
bukannya menjadi manusia sebagai natijah dari perkembangan 
evolusi yang automatik ; malah sebagai natijah pemberian 
istimewa yang dirancang dari kekuatan luaran (Qudrat Ilahi). 

ciri, segala sifat dan segala bentuk rupa yang 
disaripatikan itu kemudiannya akan subur, 
berkembang dan bergerak melalui berbagai-bagai 
peringkat perkembangan kejaninan hingga semuanya 
muncul dengan jelas apabila ia berkembang menjadi 
makhluk manusia. Kemudian ciri-ciri, sifat-sifat dan 
bentuk rupa itu muncul dengan jelas sekali lagi pada 
bayi yang lahir itu, dan setiap bayi itu pula membawa 
sifat-sifat keturunan yang tersendiri di samping 
membawa sifat-sifat manusia yang umum. Dan semua 
sifat keturunan dan sifat manusia itu adalah tersimpan 
di dalam setitis nutfah yang kecil itu belaka... dengan 
hanya berfikir kepada hakikat ini sahaja yang 
berulang-ulang pada setiap sa'at itu adalah sudah 
cukup untuk membuka mata hati kita yang tertutup 
dari memandang tadbir Ilahi yang aneh itu. 

Kemudian AI-Qur'an meneruskan langkah-langkah 
penerangannya untuk menjelaskan dengan sempurna 
segala peringkat-peringkat perjalanan manusia dan 
perkembangan-perkembangan kejadiannya. 

Kehidupan makhluk manusia yang diciptakan dari 
tanah itu tidaklah berakhir di bumi ini sahaja. Kerana 
di sana ada satu unsur yang bukan dari tanah yang 
telah bersebati dengan manusia dan turut campur 
tangan menentukan perjalanan hidupnya, dan kerana 
tiupan roh llahiyah yang tinggi yang ada pada 
manusia itulah yang telah menetapkan satu matlamat 
akhir yang bukan matlamat akhir jasad hayawaniyah 
dan satu penghabisan hidup yang bukan penghabisan 
hidup daging dan darah yang dekat. Tiupan roh 
llahiyah itulah yang telah menjadikan kesempurnaan 
hidup manusia itu tidak terlaksana di bumi ini dan 
dalam kehidupan dunia ini, malah ia akan terlaksana 
di Akhirat dalam suatu peringkat hidup yang baru: 



"Kemudian selepas itu kamu akan mati (15). Kemudian pada 
hari Qiamat kelak kamu akan dibangkitkan kembali. "(16) 

Maut Bukannya Titik Penghabisan Hayat Manusia, 
Malah Peringkat Perkembangan Yang Teragung 

Jadi maut itu hanya penghabisan hidup dunia 
sahaja. Ia merupakan alam perantaraan di antara 
dunia dan Akhirat. Ia hanya merupakan satu 
peringkat dari peringkat-peringkat perkembangan 
manusia sahaja bukannya penghabisan 
perkembangan hidup mereka. 

Kebangkitan semula selepas mati itulah yang 
merupakan peringkat terakhir dari peringkat- 
peringkat perkembangan hidup makhluk manusia. 
Selepas kebangkitan itulah bermulanya hidup manusia 
yang sempurna dan bersih dari segala titik 
kekurangan dan kecelakaan hidup di dunia, bersih 
dari desakan-desakan keperluan daging dan darah, 
bersih dari tekanan ketakutan dan kegelisahan dan 
bersih dari perubahan dan pertukaran kerana hidup 


Akhirat merupakan kemuncak kesempurnaan hidup 
yang telab ditetapkan Allah untuk manusia, iaitu 
untuk orang-orang yang menjalani jalan 
kesempurnaan, sebuah jalan yang telah diterangkan 
Allah pada bahagian pertama surah ini, iaitu jalan 
para Mu'minin, tetapi orang-orang yang mengikut 
jalan songsang di peringkat hidup dunia hingga jatuh 
ke taraf haiwan, maka mereka akan menerima nasib 
kesudahan hidup songsang dalam kehidupan Akhirat, 
di mana kemanusiaan mereka akan dipersia-siakan 
dan diubah menjadi batu-batu bara dari batu-batu 
bara dan bahan-bahan bakar Neraka Jahannam, di 
mana manusia menjadi bahan-bahan bakarnya 
bersama batu-batu bakar yang lain. Manusia dari 
golongan ini sama sahaja nilainya dengan batu-batu 
itu. 

(Pentafsiran ayat-ayat 17 - 22) 

Dari bukti-bukti iman yang terdapat pada kejadian 
diri manusia Al-Qur'an berpindah pula kepada bukti- 
bukti iman yang terdapat di merata pelosok alam, 
yang dapat disaksi dan diketahui manusia, tetapi 
bukti-bukti itu telah dilalui mereka dengan hati yang 
lalai: 



"Dan sesungguhnya Kami telah ciptakan di atas kamu tujuh 
petala langit dan Kami tidak pernah lalai dari makhluk- 
makhluk ciptaan Kami (17). Dan Kami turunkan air hujan 
dari langit mengikut kadarnya (yang wajar) lalu Kami 
simpankannya di dalam bumi, dan sesungguhnya Kami 
berkuasa pula menghapuskan air itu (18). Lalu Kami adakan 

untuk kamu dengan siramannya kebun-kebun kurma dan 
anggur, di mana kamu memperolehi buah-buahan yang 
banyak dan darinya kamu mendapat makanan (19). Dan 
sejenis pokok yang keluar dari Tursina yang mengeluarkan 
minyak dan lauk kepada para pemakan (20). Dan 
sesungguhnya pada haiwan ternakan itu terdapat 
pengajaran kepada kamu. Kami memberikan kepada kamu 
minuman dari air susu yang ada di dalam perutnya. Dan 
pada binatang-binatang itu juga terdapat manfa'at-manfa'at 
yang amat banyak untuk kamu dan darinya juga kamu 
mendapat makanan (21). Dan di atas binatang-binatang itu, 
juga di atas kapal-kapal kamu sekalian diangkutkan. /f (22) 

Ayat-ayat ini terus menayangkan bukti-bukti ini 
dengan mengaitkan satu sama lain dengan sifatnya 
selaku bukti-bukti qudrat Ilahi dan dengan sifat-Nya 
selaku bukti-bukti tadbir Ilahi. Semua bukti-bukti itu 
selaras dari segi bentuknya, juga selaras dari segi 
tugas-tugas dan tujuan-tujuannya, iaitu semuanya 
dikendalikan dengan satu undang-undang, semuanya 
bekerjasama dalam melaksanakan tugas-tugasnya dan 
semuanya diperhitungkan untuk kepentingan 
manusia yang telah dimuliai Allah. 

Justeru itu Al-Qur'an mengaitkan pemandangan- 
pemandangan alam buana ini dengan peringkat- 
peringkat kejadian manusia dalam penerangan surah 
ini. 


$ % jje * 


Makna Tujuh Petala Langit 




"Dan sesungguhnya Kami telah ciptakan di atas kamu tujuh 
petala langit dan Kami tidak pernah lalai dari makhluk- 
makhluk ciptaan Kami. "(17) 



Kata-kata bererti petala-petala atau lapisan 

yang bertingkat-tingkat satu di atas yang lain atau di 
belakang yang lain. Mungkin yang dimaksudkan 
dengan tujuh petala di sini ialah tujuh orbit atau jalan 
peredaran atau tujuh kelompok bintang-bintang 
seperti kelompok matahari (sistem solar) atau tujuh 
gabungan sadim 6 (kabus bintang-bintang atau 
nebula). Mengikut ahli ilmu astronomi gabungan 
sadim itu ialah kelompok-kelompok bintang. Walau 
bagaimanapun yang dimaksudkan dengan tujuh 
petala langit itu ialah tujuh makhluk angkasa yang 
wujud di atas manusia. Kedudukan makhluk-makhluk 
ini di angkasa raya adalah lebih tinggi dari kedudukan 
bumi, la diciptakan Allah dengan tadbir yang rapi dan 
dengan kebijaksanaan yang amat tinggi dan dijaga 
dan dikawal dengan undang-undang yang rapi: 





6 Asal perkataan 




" Dan Kami tidak pernah lalai dari makhluk-makhluk ciptaan 
Kami (17). Dan Kami turunkan air hujan dari langit mengikut 
kadarnya (yang wajar) lalu Kami simpankannya di dalam 
bumi dan sesungguhnya Kami berkuasa pula menghapuskan 
air itu. "(18) 


Di sini tujuh petala langit itu mempunyai hubungan 
yang rapat dengan bumi, kerana air hujan itu turun 
dari langit dan mempunyai hubungan dengan jirim- 
jirim langit itu. Penciptaan alam buana dengan 
peraturan yang wujud sekarang inilah yang 
membolehkan turunnya air hujan dari langit, juga 
membolehkan air itu disimpan di dalam bumi. 

Teori yang mengatakan bahawa air dalam bumi itu 
terjadi dari air permukaan bumi yang berasal dari air 
hujan yang kemudian melesap ke dalam bumi, di 
mana ia disimpankan adalah satu teori yang baru, 
tetapi ayat Al-Qur'an ini telah pun menjelaskan 
hakikat itu kira-kira seribu tiga ratus tahun sebelum 
ini: 



"Dan Kami turunkan air hujan dari langit mengikut kadarnya 
(yang wajar)"(18) 

yakni mengikut pertimbangan yang bijaksana dan 
tadbir yang rapi agar ia tidak terlalu banyak hingga 
menjadi banjir yang menenggelam dan merosakkan 
dan tidak pula terlalu sedikit hingga menjadi kemarau 
dan tandus, dan tidak pula di luar waktu-waktunya 
yang wajar hingga menjadi sia-sia tanpa faedah: 



"Lalu Kami simpankannya di dalam bumi"(18) 

alangkah serupanya air yang tersimpan di dalam 
bumi itu dengan air nutfah yang tersimpan di dalam 
rahim ibu (yang disebut dalam ayat berikut) 



"(Yang disimpan) di suatu tempat yang kukuh (rahim). "(13) 

Kedua-dua jenis air itu disimpan di tempat-tempat 
itu dengan tadbir Ilahi untuk melahirkan makhluk 
yang hidup. Inilah salah satu penyelarasan 
pemandangan-pemandangan mengikut cara Al- 
Qur'an dalam menggambarkan pemandangan- 
pemandangan. 



"Dan sesungguhnya Kami berkuasa pula menghapuskan air 
itu "(18) 


dengan menjadikan air itu meresap ke dalam lapisan- 
lapisan bumi yang dalam dengan sebab-sebab pecah 
atau terbelahnya lapisan-lapisan batu yang 
menakungkan air itu atau dengan sebab-sebab yang 
lain dari ini, kerana Aliah yang berkuasa 
menyimpankan air itu dengan qudrat-Nya adalah 

berkuasa pula menghapus dan menghilangkannya. 
Sesungguhnya air itu hanya merupakan limpah kurnia 
dan ni'mat Allah kepada manusia. 


Dari air terjadinya makhluk-makhluk yang hidup: 



"Lalu Kami adakan untuk kamu dengan siramannya kebun- 
kebun kurma dan anggur, di mana kamu memperoiehi 
buah-buahan yang banyak dan darinya kamu mendapat 
makanan."(19) 

Di Antara Air Nutfah Dan Air Hujan 

•Pokok-pokok kurma dan anggur merupakan dua 
contoh makhluk-makhluk yang hidup yang terjadi dari 
air di dalam alam tumbuh-tumbuhan sebagaimana 
terjadinya makhluk manusia dari air nutfah di dalam 
alam insan: Kedua-duanya merupakan dua contoh 
yang dekat untuk difahami orang-orang yang 
dihadapkan Ai~Qur'an kepada mereka pada masa itu 
kerana kedua-dua contoh itu dapat menunjukkan 
kepada berbagai-bagai contoh makhluk yang serupa 
yang hidup dengan air. 


Di antara pokok-pokok yang lain, Al-Qur'an 
menyebut pokok zaitun secara khusus: 








"Dan sejenis pokok yang keluar dari Tursina yang 
mengeluarkan minyak dan lauk kepada para pemakan. "(20) 


Pokok zaitun merupakan pokok yang paling banyak 
gunanya iaitu ia berguna dengan minyaknya, berguna 
dengan nilai makanannya dan berguna dengan kayu- 
kayannya. Oleh sebab inilah Al-Qur'an menyebut 
tempat tumbuh pokok ini secara khusus. Ia tumbuh 
(dan hidup subur) di sana dengan air yang tersimpan 
di dalam bumi. 


Dari alam tumbuh-tumbuhan Al-Qur'an‘ meningkat 
pula ke alam haiwan: 


Haiwan Temakan Merupakan Sumbangan 
Rezeki Manusia 



"Dan sesungguhnya pada haiwan ternakan itu terdapat 
pengajaran kepada kamu. Kami memberikan kepada kamu 
minuman dari air susu yang ada di dalam perutnya. Dan 
pada binatang-binatang itu juga terdapat manfa'at-manfa'at 


yang amat banyak untuk kamu dan darinya juga kamu 
mendapat makanan . "(2 1) 

Kejadian makhluk-makhluk ini yang dijadikan untuk 
faedah manusia dengan qudrat dan tadbir Allah yang 
rapi, yang mengagihkan fungsi-fungsi dan ciri-ciri di 
dalam alam yang besar ini adalah menjadi contoh- 
contoh pengajaran kepada orang-orang yang 
melihatnya dengan hati yang terbuka dan memikirkan 
hikmat dan tadbir Ilahi di sebalik kejadian makhluk- 
makhluk itu. Di sana mereka dapat melihat bahawa 
susu yang sedap dan citarasa yang diminum manusia 
itu adalah terbit dari dalam perut binatang-binatang 
itu. la dikeluarkan dari makanan-makanan yang 
dihadam dan dicernakannya kemudian kelenjar- 
kelenjar susu binatang itu akan mengubahkannya 
menjadi air susu yang lazat dan citarasa. 



"Dan pada binatang-binatang itu juga terdapat manfa'at- 
manfa'at yang amat banyak untuk kamu"(21) 

di sini Al-Qur'an menyebut manfa'at-manfa'atnya 
secara umum kemudian ia menyebut dua 
manfa'atnya yang lain secara khusus: 



"Dan darinya kamu mendapat makanan (21)." 



"Dan di atas binatang-binatang itu, juga di atas kapal-kapal 
kamu sekalian diangkutkan."(22) 

Alat-alat Pengangkutan Darat Dan Laut 

Allah telah menghalalkan kepada manusia makan 
haiwan ternakan iaitu unta, lembu, biri-biri dan 
kambing, tetapi Allah tidak menghalalkan kepada 
mereka mengazab dan menyeksakan haiwan itu, 
kerana perbuatan makan mendatangkan faedah yang 
perlu di dalam peraturan hidup, sedangkan perbuatan 
mengazab dan menyeksa itu adalah terbit dari hati 
yang kejam dan fitrah yang rosak dan ia tidak 
memberi apa-apa faedah kepada yang hidup. 

Di dalam ayat ini AI-Qur'an mengaitkan di antara 
pengangkutan manusia di atas belakang-belakang 
haiwan ternakan dengan pengangkutan mereka di 
atas kapal-kapal, kerana kedua-duanya telah 
diciptakan Allah untuk kemudahan manusia belaka 
dengan peraturannya yang meliputi alam buana, iaitu 
peraturannya yang mengatur fungsi-fungsi seluruh 
makhluk di samping menyelaraskan di antara 
kewujudan semua makhluk itu. Oleh itu penciptaan 
air dengan strukturnya yang khusus, penciptaan 
kapal-kapal dengan strukturnya yang khusus dan 
struktur khusus tabi'at angin yang berhembus di.. atas 
air dan kapal-kapal dengan struktur yang khusus 
itulah yang membolehkan kapal-kapal itu melampung 
di atas permukaan air. Andainya salah satu dari tiga 
struktur itu kacau atau bercanggah walaupun sedikit 

sudah tentu tidak mungkin berlangsungnya pelayaran 
yang telah dikenali manusia dari zaman dahulu itu 
dan sehingga sekarang kegiatan pelayaran masih 
menjadi alat pergantungan manusia yang amat besar. 

Semuanya ini merupakan dalil-dalil alam yang dapat 
menegakkan keimanan kepada orang-orang yang 
memikirkannya dengan kefahaman dan pengertian 
yang mendalam. Semuanya mempunyai hubungan 
yang selaras dan serasi dengan bahagian yang 
pertama dan bahagian yang kedua surah ini. 


(Kumpulan ayat-ayat 23-52) 

"Dan sesungguhnya Kami teiah mengutuskan Nuh kepada 
kaumnya laiu dia berkata: Wahai kaumkul Sembahlah Allah 
kerana tiada Tuhan bagi kamu selain Dia. Mengapa kamu 
tidak bertaqwa kepada-Nya?(23). Maka berkatalah 
pembesar-pembesar yang kafir dari kaumnya: Orang ini 
(Nuh) tiada lain melainkan hanya seorang manusia seperti 
kamu sahaja yang bertujuan hendak mendapat kedudukan 
yang lebih tinggi dari kamu. Dan andainya Allah itu benar- 
benar hendak (mengutuskan Rasul-Nya) tentulah Dia 
menurunkan malaikat-malaikat. Kita belum pernah 
mendengar seruan yang seperti ini pada masa nenek 
moyang kita yang dahulu kala (24). Dia (Nuh) tiada lain 
melainkan hanya seorang lelaki yang mengidap penyakit 
gila. Oleh itu tunggulah sehingga ke satu masa yang tertentu 

(25) . Nuh berdo'a: Wahai Tuhanku! Kurniakanlah 

pertolongan kepadaku kerana mereka telah mendustakanku 

(26) . Lalu Kami wahyukan kepadanya: - Buatlah sebuah 
bahtera di bawah pandangan Kami dan (arahan) wahyu 
Kami sehingga apabila datang perintah Kami dan dapur 
telah memancutkan air, maka masukkanlah ke dalam 
bahtera itu sepasang dari setiap jenis, juga masukkan 
keluargamu kecuali mereka yang telah ditetapkan (Allah) 
akan binasa dari golongan mereka. Dan janganlah engkau 
berbicara dengan-Ku mengenai orang-orang yang zalim itu, 
sesungguhnya mereka akan ditenggelamkan semuanya (27). 
Dan apabila engkau dan orang-orang yang bersama engkau 
telah siap menaiki bahtera itu, maka ucapkanlah 
(kesyukuran): Segala kepujian itu terpulang kepada Allah 
yang telah menyelamatkan kami dari kaum yang zalim (28). 
Dan berdo'alah: Wahai Tuhanku! Turunkanlah aku di tempat 
yang penuh keberkatan dan Engkaulah sebaik-baik penurun 
yang memberi tempat kediaman (29). Sesungguhnya dalam 
peristiwa itu terdapat bukti-bukti kekuasaan Allah dan 
sesungguhnya Kami menguji (manusia) (30). Kemudian Kami 
ciptakan selepas mereka satu kaum yang lain (31). Lalu Kami 
utuskan kepada mereka seorang rasul dari kalangan mereka 
sendiri (yang menyeru ): Sembahlah Allah kerana tiada Tuhan 
bagi kamu selain Dia. Mengapakah kamu tidak bertagwa 
kepada-Nya?(32) Dan berkatalah para pembesar dari 
kaumnya yang kafir dan mendustakan pertemuan dengan 
hari Akhirat dan Kami telah mengurniakan kemewahan 
kepada mereka di dalam kehidupan dunia: Orang ini tidak 
lain melainkan hanya seorang manusia seperti kamu sahaja. 
Dia makan apa yang kamu makan dan minum apa yang 
kamu minum (33). Dan andainya kamu ta'atkan seorang 
manusia seperti kamu sudah tentu kamu sekalian akan rugi 


(34). Adakah dia menjanjikan kamu jika kamu telah mati dan 
menjadi tanah dan tulang-temalang bahawa kamu akan 
dikeluarkan kembali (dari kubur kamu) (35). Jauh sekali, jauh 
sekali (dari kebenaran) apa yang dijanjikan kepada kamu itu 
(36). Kehidupan itu hanyalah kehidupan kita di dunia ini 
sahaja, kita hidup dan mati dan kita tidak lagi akan 
dibangkitkan kembali (37). Dia itu tidak lain melainkan 
seorang lelaki yang mengada-adakan pembohongan 
terhadap Allah dan kami sekali-kali tidak akan percaya 
kepadanya (38). Rasul itu berdo'a : Wahai Tuhanku ! 
Kurniakanlah pertolongan kepadaku kerana mereka telah 
mendustakanku (39). Allah berfirman: Dalam sedikit waktu 
lagi mereka sekalian akan menjadi orang-orang yang amat 
menyesal (40). Kemudian mereka telah dibinasakan bahana 
'azab dengan lunas kebenaran, lalu Kami jadikan mereka 
(selaku) sampah-sampah banjir, maka amatlah jauh rahmat 
Allah bagi orang-orang yang zalim (41). Kemudian Kami 
ciptakan selepas mereka umat-umat yang lain (42). Tiada 
satu umat pun yang mendahului ajalnya dan tiada pula yang 
terlewat darinya (43). Kemudian Kami utuskan rasul-rasul 
Kami berturut-turut Setiap Rasul yang datang kepada umat- 
umatnya, maka mereka mendustakannya. Oleh sebab itu 
Kami ikuti membinasakan mereka satu demi satu dan Kami 
jadikan mereka cerita-cerita (perbuaian manusia), amatlah 
jauh rahmat Allah bagi kaum yang tidak beriman (44). 
Kemudian Kami utuskan Musa dan saudaranya Harun 
membawa ayat-ayat Kami dan hujjah yang amat nyata (45). 
Kepada Fir'aun dan para pembesarnya lalu mereka 
menunjukkan sikap yang angkuh dan mereka sememangnya 
satu kaum yang amat sombong (46). Lalu mereka berkata: 
Adakah wajar kita percaya kepada dua orang manusia yang 
sama seperti kita, sedangkan kaum mereka sendiri 
menyembah kita? (47) Lalu mereka mendustakan kedua- 
duanya dan jadilah mereka dari golongan manusia yang 
dibinasakan (48). Dan sesungguhnya Kami kurniakan Musa 
kitab Taurat supaya mereka mendapat hidayat (49). Dan 
Kami telah jadikan anak Maryam dan ibunya sebagai satu 
bukti (kekuasaan Kami) dan Kami berikan tempat 
perlindungan kepada keduanya di sebuah dataran tinggi 
yang mempunyai tanah-tanah yang terhampar dan matair 
yang mengalir (50). Wahai para rasul I Makanlah dari 
makanan-makanan yang baik dan kerjakanlah amalan yang 
soleh. Sesungguhnya Aku Maha Mengetahui segala apa 
yang dilakukan kamu (51). Sesungguhnya umat kamu adalah 
satu umat yang sama dan Akulah Tuhan kamu. Oleh itu 
bertaqwalah kepada-Ku. "(52) 

Di dalam pelajaran ini AI-Qur'an berpindah dari 
pembicaraan tentang dalil-dalil iman yang terdapat 
pada kejadian-kejadian diri manusia dan makhluk- 
makhluk di alam buana kepada pembicaraan 
mengenai hakikat iman yang dibawa para rasul 
seluruhnya; serta menerangkan bagaimana sambutan 
manusia terhadap hakikat yang tunggal itu, iaitu 
hakikat yang tidak berubah di sepanjang zaman dan 
tidak berubah dengan kedatangan risalah-risalah dan 
kebangkitan para rasul yang berturut-turut sejak Nabi 
Nuh a.s. Di sana kita melihat angkatan para rasul atau 
umat-umat para rasul. Mereka menyampaikan kepada 
manusia kalimat da'wah yang sama, yang mempunyai 
pengertian dan tujuan yang sama. Walaupun kalimat 
ini disampaikan dengan berbagai-bagai bahasa para 
rasul yang diutuskan kepada kaum mereka masing- 
masing, namun terjemahannya satu sahaja di dalam 
bahasa Arab. Kalimat da'wah yang disampaikan Nabi 
Nuh a.s. itulah juga kalimat da'wah yang sama yang 

dihambur oleh setiap rasul yang datang selepas 
beliau, dan kalimat da'wah itu dijawab oleh manusia 
dengan satu jawapan sahaja. Dan kata-kata jawapan 
itu pula hampir-hampir sama di sepanjang abad. 

% * % 


(Pentafsiran ayat-ayat 23 - 30) 



" Dan sesungguhnya Kami telah mengutuskan Nuh kepada 
kaumnya lalu dia berkata: Wahai kaumku I Sembahlah Allah 
kerana tiada Tuhan bagi kamu selain Dia. Mengapa kamu 
tidak bertaqwa kepada-Nya?(23) Maka berkatalah 
pembesar-pembesar yang kafir dari kaumnya: Orang ini 
(Nuh) tiada lain melainkan hanya seorang manusia seperti 
kamu sahaja yang bertujuan hendak mendapat kedudukan 
yang lebih tinggi dari kamu. Dan andainya Allah itu benar- 
benar hendak (mengutuskan Rasul-Nya) tentulah Dia 
menurunkan malaikat-malaikat. Kita belum pernah 
mendengar seruan yang seperti ini pada masa nenek 
moyang kita yang dahulu kala (24). Dia (Nuh) tiada lain 
melainkan hanya seorang lelaki yang mengidap penyakit 
gila. Oleh itu tunggulah sehingga ke satu masa yang tertentu 
(25). 

"Wahai kaumku ! Sembahlah Allah kerana tiada Tuhan bagi 
kamu selain Dia" (23) 

itulah kalimatul-haq yang tidak pernah berubah. 
Itulah kalimatul-haq yang menjadi tapak tegaknya 
alam al-wujud, dan itulah kalimatul-haq yang 
disaksikan seluruh makhluk di alam al-wujud. 



"Mengapakah kamu tidak bertagwa kepada-Nya?"(23) 




Nuh Mengadap Kaumnya Yang Berfikiran 
Sempit Dan Jumud 

dan tidak takut kepada akibat keingkaran kamu 
terhadap hakikat utama ini, yang menjadi tapak asas 
segala hakikat yang lain? Mengapakah kamu tidak 
merasa bersalah terhadap kebenaran yang amat jelas 
itu apabila kamu mengingkarkannya? Dan mengapa 
kamu tidak merasa bahawa kesalahan itu wajar 
dibalas dengan 'azab yang amat pedih? 


Tetapi para pembesar kaum Nuh yang kafir itu tidak 
pernah membincangkan kalimatu!-haq itu dan tidak 
memikirkan bukti-buktinya. Mereka tidak dapat 
menghindarkan diri mereka dari pandangan sempit 
yang terikat dengan diri mereka dan diri Nuh yang 
menyeru mereka. Mereka tidak mengangkatkan diri 
mereka ke ufuk yang bebas, di mana mereka dapat 
melihat hakikat kalimat da'wah yang agung itu 
terlepas dari pandangan-pandangan mengenai 
peribadi-peribadi dan batang tubuh-batang tubuh. 
Kerana itu mereka meninggalkan hakikat kalimah 
da'wah yang agung yang menjadi tapak tegaknya 
alam al-wujud yang disaksikan Oleh segala kejadian 
alam itu untuk memperkatakan tentang peribadi Nuh: 



"Maka berkatalah pembesar-pembesar yang kafir dari 
kaumnya: Orang ini (Nuh) tiada lain melainkan hanya 
seorang manusia seperti kamu sahaja yang bertujuan hendak 
mendapat kedudukan yang lebih tinggi dari kamu. "(24) 

Dari sudut yang sempit dan kecil inilah kaum Nuh 
melihat da'wah yang agung itu. Mereka tidak 
memahami tabi'at da'wah yang agung itu dan tidak 
nampak hakikatnya. Tubuh-tubuh mereka yang kecil 
dan kerdil itu telah melindungkan mereka dari hakikat 
itu. Dan membuat mata mereka buta dari melihat 
unsur hakikat itu. Peribadi-peribadi mereka yang kecil 
dan kerdil itu telah menjadi batu penghalang yang 
melindungkan hati mereka dari hakikat itu. Kerana itu 
seluruh persoalan ini pada pandangan mereka ialah 
persoalan batang tubuh atau peribadi seorang lelaki 
(Nuh) dari kalangan mereka, yang tidak berbeza suatu 
apa dari mereka, lelaki yang mahu mengangkatkan 
dirinya lebih tinggi dari mereka dan mahu meletakkan 
martabat dirinya mengatasi martabat mereka! 

Mereka bangkit dengan semangat kerdil yang 
terburu-buru itu untuk menolak Nuh dari martabat 
yang disangkakan mereka sedang diperjuangkan oleh 
beliau untuk mendapatkannya melalui dakwaan 
menjadi Rasul, tetapi kebangkitan mereka dengan 
semangat kerdil yang terburu-buru itu bukan sahaja 
menolak kelebihan Nuh, malah menolak kelebihan 
umat manusia, sedangkan mereka sebahagian 
darinya. Mereka menolak penghormatan Allah 
terhadap umat manusia dan menganggap sebagai 
terlalu banyak bagi Allah untuk mengirimkan seorang 
rasul dari bangsa manusia, dan jika Allah benar-benar 
perlu hendak mengirimkan Rasul tentulah: 



"Dan andainya Allah itu benar-benar hendak (mengutuskan 
Rasul-Nya) tentulah Dia menurunkan malaikat-malaikat"(24) 

Mereka berkata begitu kerana mereka tidak 
menemui di dalam jiwa mereka tiupan Ilahi yang 
luhur, yang menghubungkan manusia dengan al- 
Mala'ul-'Ala dan membolehkan manusia-manusia 
pilihan (para rasul) menerima nur limpahan Ilahi untuk 

disampaikan kepada saudara-saudara mereka kaum 
manusia agar mereka dapat menunjukkan kepada 
manusia sumber nur hidayat yang gemilang. 


Mereka hanya merujukkan perkara ini kepada adat- 
adat kebiasaan sahaja dan bukannya merujukkan 
kepada aka! yang sanggup berfikir dengan teliti. 








"Kita belum pernah mendengar seruan yang seperti ini pada 
masa nenek moyang kita yang dahulu kala . "(24) 


Perkara yang seperti ini sentiasa berlaku apabila 
sikap bertaqlid buta itu telah memadamkan harakat 
berfikir dan menghapuskan kebebasan hati nurani. 
Ketika itu manusia tidak lagi memikirkan persoalan- 
persoalan yang wujud di . hadapan mereka dengan 
teliti agar dengan panduan cahaya realiti. mereka 
dapat mengetahui keputusan mengenainya secara 
langsung, malah mereka mencari satu "contoh yang 
terdahulu" di dalam timbunan sejarah zaman lampau 
untuk dijadikannya pegangan mereka. Dan apabila 
contoh yang terdahulu ini tidak ditemui, maka mereka 
akan terus menolak persoalan itu. 


Menurut hemat kumpulan-kumpulan manusia yang 
kafir dan mati akal, sesuatu yang telah berlaku sekali 
mungkin pula berlaku kali yang kedua, dan sesuatu 
yang tidak pernah berlaku tidak mungkin akan 
berlaku. Beginilah caranya harakat hidup mereka 
menjadi beku, tidak bergerak dan terpaku langkah- 
langkahnya pada generasi yang tertentu dari 
angkatan "nenek moyang kita yang terdahulu." 


Alangkah baiknya jika mereka sedar bahawa 
mereka adalah golongan manusia yang jumud dan 
berfikiran yang membatu, tetapi sebaliknya mereka 
menuduh penda'wah-penda'wah yang menyeru 
mereka supaya berfikir dengan bebas itu sebagai 
orang-orang gila. Para penda'wah itu mengajak 
mereka berfikir dengan teliti dan menghapuskan 
segala halangan yang wujud di antara hati nurani 
mereka dengan dalil-dalil iman yang jelas terbentang 
di alam al-wujud, tetapi mereka menyambut ajakan 
itu dengan sombong dan melemparkan tuduhan: 



"Dia (Nuh) tiada lain melainkan hanya seorang lelaki yang 
mengidap penyakit gila. Oleh itu tunggulah sehingga ke satu 
masa yang tertentu. "(25) 


Yakni tunggulah sehingga dia (Nuh) disambar maut 
yang akan merehatkan kamu darinya dan dari 
da'wahnya dan dari pendapat-pendapatnya yang 
baru, yang mahu dipaksakannya ke atas kamu. 

Sampai di sini Nabi Nuh a.s. tidak dapat lagi 
menemui satu pintu pun untuk menembusi ke dalam 
hati kaumnya yang beku dan membatu itu, beliau 
tidak lagi dapat menemui satu tempat selamat yang 
melindungkan beliau dari ejekan dan gangguan- 
gangguan mereka yang jahat melainkan hanya 


bertawajjuh kepada Allah sahaja, di mana beliau 
merayu kepada-Nya terhadap pendustaan yang 
diterima beliau dari mereka dan memohon 
pertolongan-Nya terhadap pendustaan ini: 



"Nuh berdo'a: Wahai Tuhanku! Kurniakanlah pertolongan 
kepadaku kerana mereka telah mendustakanku."(26) 

Apabila manusia yang hidup membeku sedemikian 
rupa, sedangkan hidup mahu bergerak ke depan 
menuju jalan kesempurnaan yang ditetapkan Allah, 
tiba-tiba ia dapati mereka menjadi batu penghalang, 
maka pilihannya ialah sama ada manusia-manusia 
yang membatu itu dihancurleburkan atau hidup 
berjalan terus meninggalkan mereka di tempat itu. 
Pilihan yang pertama itulah yang telah berlaku kepada 
kaum Nuh. Ini disebabkan kerana mereka merupakan 
angkatan pertama umat manusia yang berada di 
permulaan jalan. Oleh itu iradat Allah menghendaki 
supaya mereka dihapuskan dari jalan itu: 



"Lalu Kami wahyukan kepadanya: Buatlah sebuah bahtera di 
bawah pandangan Kami dan (arahan) wahyu Kami sehingga 
apabila datang perintah Kami dan dapur telah memancutkan 
air ’ f maka masukkanlah ke dalam bahtera itu sepasang dari 
setiap jenis, juga masukkan keluargamu kecuali mereka yang 
telah ditetapkan (Allah) akan binasa dari golongan mereka. 
Dan janganlah engkau berbicara dengan-Ku mengenai 
orang-orang yang zalim itu , sesungguhnya mereka akan 
ditenggelamkan semuanya. "(27) 


Demikianlah Sunnatullah bertindak membersihkan 
jalan dari manusia yang berjiwa batu yang menjadi 
penghalang-penghalang agar hidup dapat 
meneruskan perjalanannya mengikut jalan yang telah 
ditentukan Allah. Apabila umat manusia telah menjadi 
begitu rosak di zaman Nuh dan membeku seperti 
pokok muda yang terbantut kesuburannya kerana 
dihinggapi penyakit. Lalu ia menjadi kering dan 
lemah, sedangkan batangnya masih kecil, maka 
ubatnya ialah banjir besar yang mencabut dan 
menghanyutkan segala-galanya dan membersih bumi 
untuk ditanam semula dengan benih manusia yang 
baik supaya ia tumbuh dan subur dengan bersih 
hingga ke suatu masa yang tertentu: 

"Lalu Kami wahyukan kepadanya: Buatlah sebuah bahtera di 
bawah pandangan Kami dan (arahan) wahyu Kami. "(27) 


'ATT 

Banjir Nuh Merupakan Proses Pembersihan Bumi 
Dari Manusia Sampah 

Bahtera itu merupakan alat untuk menyelamatkan 
diri dari malapetaka banjir dan untuk memelihara 
benih-benih manusia yang baik supaya dapat ditanam 
semula. Allah telah menghendaki supaya Nuh 
membuat sebuah bahtera dengan tangannya sendiri, 
kerana manusia pasti menggunakan sebab-sebab dan 
alat-alat serta mengorbankan segala usaha dan daya 
upayanya agar ia benar-benar wajar mendapat 
pertolongan Allah. Pertolongan itu tidak datang 
kepada orang-orang yang hanya duduk beristirehat 
dan menunggu tanpa membuat sesuatu yang lebih 
dari menunggu! Nabi Nuh a.s. telah ditaqdirkan Allah 
menjadi bapa manusia yang kedua. Beliau telah 
diperintah supaya menggunakan sebab-sebab dan 
alat-alat di samping dilindungi dengan ri 7 ayah-Nya. 
Beliau diajar Allah pertukangan membuat bahtera 
supaya perintah dan kehendak Allah terlaksana 
dengan cara ini. 

Allah telah menetapkan kepadanya satu alamat 
yang menandakan bermulanya proses pembersihan 
yang meliputi seluruh permukaan bumi yang 
berpenyakit itu: 

"Sehingga apabila datang perintah Kami dan dapur telah 
memancutkan air... "(27) 

yakni apabila air keluar dari dapur itu, maka itulah 
alamat supaya Nuh bertindak segera mengisikan 
bahtera itu dengan benih-benih hayat: 

gwg&zl) 

" Maka masukkanlah ke dalam bahtera itu sepasang dari 
setiap jenis"(27) 

haiwan, burung-burung dan tumbuh-tumbuhan yang 
terkenal kepada Nuh di zaman itu dan juga memberi 
kemudahan kepada manusia: 

"Juga (masukkan) keluargamu kecuali mereka yang telah 
ditetapkan (Allah) akan binasa dari golongan mereka" (27) 

iaitu anggota-anggota keluarganya yang kafir dan 
mendustakan Nuh. Merekalah orang-orang yang 
wajar menerima keputusan Allah yang telah 
ditetapkan ke atas mereka dan menerima tindakan 
Sunnatullah yang telah diluluskan, iaitu menerima 
hukuman kebinasaan ke atas orang-orang yang 
mendustakan ayat-ayat Allah. 

Satu perintah yang akhir telah dikeluarkan kepada 
Nabi Nuh a.s. supaya beliau jangan merundingkan 
urusan mana-mana orang dari mereka dan jangan 
cuba menyelamatkan sesiapa sahaja dari mereka 
walaupun dia dari anggota keluarga yang paling 
dekat dari orang-orang yang telah ditetapkan 
keputusan binasa ke atas mereka. 







"Dan janganlah engkau berbicara dengan~Ku mengenai 
orang-orang yang zalim itu. Sesungguhnya mereka akan 
ditenggelamkan semuanya. "(27) 

Sunnatullah tidak memilih kasih dan memilih bulu. 
Ia tidak pernah menyeleweng dari relnya yang tunggal 
dan lurus kerana mengambil hati orang-orang 
kesayangan atau orang dekat! 



Di sini Al-Qur'an tidak menjelaskan apakah yang 
telah berlaku kepada kaum Nuh selepas menerima 
perintah itu. Apa yang dijelaskan ialah perintah Allah 
itu telah terlaksana dan "sesungguhnya mereka akan 
ditenggelamkan semuanya", tetapi Nuh a.s. terus 
diajar bagaimana cara bersyukur dan memuji Allah 
atas ni'mat dan limpah kurnia-Nya dan bagaimana 
cara memohon hidayat menuju ke jalan-Nya: 


(||} CaAIs) ^ 




'l v'K. s 


"Dan apabila engkau dan orang-orang yang bersama engkau 
telah siap menaiki bahtera itu f maka ucapkanlah 
( kesyukuran ): Segala kepujian itu terpulang kepada Allah 
yang telah menyelamatkan kami dari kaum yang zalim (28). 
Dan berdo'alah: Wahai Tuhanku! Turunkaniah aku di tempat 
yang penuh keberkatan dan Engkaulah sebaik-baik penurun 
yang memberi tempat kediaman. "(29) 


Demikianlah beliau memuji Allah dan bertawajjuh 
kepada-Nya dan demikianlah beliau menyifatkan Allah 
dengan sifat-sifat-Nya yang wajar dan mengakui 
segala limpah kurnia-Nya. Demikianlah beliau 
menunjukkan adab sopan kepada Allah sebagai 
kewajipan para hamba terutama para Anbia' supaya 
mereka menjadi contoh ikutan kepada orang-orang 
yang lain. 


Kemudian AI-Qur'an mengulaskan seluruh kisah itu, 
di mana setiap babaknya mengandungi bukti-bukti 
gudrat dan hikmat Allah: 



"Sesungguhnya dalam peristiwa itu terdapat bukti-bukti 
kekuasaan Allah dan sesungguhnya Kami menguji 
(manusia). "(30) 


Jenis-jenis Ujian Allah 

Ujian Allah itu beraneka rupa. Ada ujian untuk 
menduga kesabaran. Ada ujian untuk menduga 
kesyukuran. Ada ujian untuk dikurniakan pahala. Ada 
ujian untuk memberi panduan dan bimbingan. Ada 
ujian untuk mengajar disiplin. Ada ujian untuk 
menduga dan menilai mutu. Dan di dalam kisah Nuh 
terdapat berbagai ujian Allah terhadap beliau, 
terhadap kaumnya dan terhadap anak cucu cicitnya 
yang akan datang. 

(Pentafsiran ayat-ayat 31 - 41] 

Al-Qur'an terus menayangkan sebuah 
pemandangan yang lain pula dari pemandangan- 
pemandangan kebangkitan rasul-rasul yang sama dan 
pendustaan yang berulang-ulang (yang dihadapi 
mereka); 





41 i 

Allah kerana tiada Tuhan bagi kamu selain Dia. Mengapakah 
kamu tidak bertaqwa kepada~Nya?(32) Dan berkatalah para 
pembesar dari kaumnya yang kafir dan mendustakan 
pertemuan dengan hari Akhirat dan Kami telah 
mengurniakan kemewahan kepada mereka di dalam 
kehidupan dunia: Orang ini tidak lain melainkan hanya 
seorang manusia seperti kamu sahaja. Dia makan apa yang 
kamu makan dan minum apa yang kamu minum (33). Dan 
andainya kamu ta'atkan seorang manusia seperti kamu 
sudah tentu kamu sekalian akan rugi (34). Adakah dia 
menjanjikan kamu jika kamu telah mati dan menjadi tanah 
dan tulang-temalang bahawa kamu akan dikeluarkan 
kembali (dari kubur kamu) (35). Jauh sekali ’ jauh sekali (dari 
kebenaran) apa yang dijanjikan kepada kamu itu (36). 
Kehidupan itu hanyalah kehidupan kita di dunia ini sahaja , 
kita hidup dan mati dan kita tidak lagi akan dibangkitkan 
kembali (37). Dia itu tidak lain melainkan seorang lelaki yang 
mengada-adakan pembohongan terhadap Allah dan kami 
sekali-kali tidak akan percaya kepadanya (38). Rasul itu 
berdo'a: Wahai Tuhanku i Kurniakanlah pertolongan 

kepadaku kerana mereka telah mendustakanku (39). Allah 
berfirman : Dalam sedikit waktu lagi mereka sekalian akan 
menjadi orang-orang yang amat menyesal (40). Kemudian 
mereka telah dibinasakan bahana ' azab dengan lunas 
kebenaran i, lalu Kami jadikan mereka (selaku) sampah- 
sampah banjir ; maka amatlah jauh rahmat Allah ' bagi orang- 
orang yang zalim. "(4 1) 

Pembentangan kisah-kisah para rasul di dalam surah 
ini bukan bertujuan untuk menceritakannya dengan 
panjang lebar, malah untuk menjelaskan da'wah yang 
sama yang di bawa oleh para rasul itu dan sambutan 
yang sama yang diterima mereka dari kaum mereka 
masing-masing. Oleh sebab itulah Al-Qur'an 
memulakan dengan kisah Nabi Nuh a.s. untuk 
menentukan titik permulaan dan mengakhiri dengan 
kisah Musa dan Isa untuk menentukan titik 
penghabisan sebelum kedatangan Rasul yang akhir. Ia 
tidak menyebut nama-nama para anbia' yang lain di 
tengah-tengah rangkaian kisah-kisah yang panjang itu 
untuk menunjukkan babak-babak kisah yang 
bersamaan dari mula sehingga akhir, malah ia hanya 
menyebut tentang da'wah yang sama dan sambutan 
yang sama dalam setiap babak kisah itu, kerana inilah 
yang menjadi tujuan (dari penceritaan kisah-kisah itu). 

"Kemudian Kami ciptakan selepas mereka satu kaum yang 
iain."(31) 




Al-Qur'an tidak menentukan siapakah mereka, 
tetapi menurut pendapat yang lebih rajih mereka ialah 
'Ad kaum Nabi Hud a.s. 





j/3 1 j sJjzZ' 

" Kemudian Kami ciptakan selepas mereka satu kaum yang 
lain (31). Lalu Kami utuskan kepada mereka seorang rasul 
dari kalangan mereka sendiri (yang menyeru): Sembahlah 


"Lalu Kami utuskan kepada mereka seorang rasul dari 
kalangan mereka sendiri (yang menyeru): Sembahlah Allah 
kerana tiada Tuhan bagi kamu selain Dia. Mengapakah 
kamu tidak bertagwa kepada-Nya?"(32) 

Itulah kalimat da'wah yang sama yang dihamburkan 
oleh Nuh sebelum Hud. Al-Qur'an menceritakannya 
dengan lafaz-lafaz yang sama walaupun berlain-lainan 
bahasa yang dituturkan umat-umat itu. 

Apakah jawapan kaumnya? 


Jawapannya juga hampir sama: 




"Dan berkatalah para pembesar dari kaumnya yang kafir dan 
mendustakan pertemuan dengan hari Akhirat dan Kami 
telah mengurniakan kemewahan kepada mereka di dalam 
kehidupan dunia: Orang ini tidak lain melainkan hanya 
seorang manusia seperti kamu sahaja. Dia makan apa yang 
kamu makan dan minum apa yang kamu minum (33). Dan 
andainya kamu ta'atkan seorang manusia seperti kamu 
sudah tentu kamu sekalian akan rugi. "(34) 

Kemewahan Merosakkan Jiwa Manusia 

Bantahan yang berulang-ulang ialah bantahan 
tentang Rasul itu dipilih dari bangsa manusia, iaitu 
bantahan yang terbit akibat putusnya hubungan di 
antara hati para pembesar yang mewah itu dengan 
tiupan roh Ilahiyah yang luhur yang menghubungkan 
manusia dengan Penciptanya Yang Maha Mulia. 

Kemewahan merosakkan fitrah manusia dan 
menjadikan perasaan-perasaannya kasar. la 
menutupkan pintu-pintu hati manusia dan 
menyebabkan hati mereka hilang daya kepekaannya 
yang dapat menerima, merasa dan menyambut Dari 
sinilah Islam memerangi kemewahan dan 
membangunkan sistem kemasyarakatannya di atas 
lunas-lunas yang tidak membolehkan wujudnya 
golongan mewah di dalam masyarakat Islam, kerana 
mereka merupakan bahan-bahan busuk yang 
merosakkan suasana sekelilingnya dan mengeluarkan 
ulat-ulat (yang merbahaya). 

Kemudian golongan mewah itu menambahkan di 
sini keingkaran mereka terhadap kebangkitan semula' 
selepas mati dan hancur lebur (ditelan bumi). Mereka 
melahirkan kehairanan mereka terhadap Rasul yang 
telah memberitahu kepada mereka tentang perkara 
yang aneh ini: 





"Adakah dia menjanjikan kamu jika kamu telah mati dan 
menjadi tanah dan tulang-temalang bahawa kamu akan 
dikeluarkan kembali (dari kubur kamu) (35). Jauh sekali ’ jauh 
sekali (dari kebenaran), apa yang dijanjikan kepada kamu itu 
(36). Kehidupan itu hanyalah kehidupan kita di dunia ini 
sahaja i, kita hidup dan mati dan kita tidak lagi akan 
dibangkitkan kembali. "(37) 

Kebangkitan Selepas Mati Merupakan Kemuncak 
Perkembangan Hidup Manusia Yang Abadi 

Orang-orang yang seperti mereka tidak dapat 
memahami hikmat hidup yang agung itu dan 
kehalusan tadbir Ilahi dalam semua peringkat 
perkembangannya untuk menyampaikannya kepada 
matlamatnya yang jauh, iaitu matlamat yang tidak 
terlaksana dengan sempurna di bumi ini, kerana 
kebaikan tidak dapat menerima balasannya yang 
sempurna dalam kehidupan dunia ini, begitu juga 
kejahatan, malah kedua-duanya hanya dapat 
menerima balasan yang sempurna di sana (di negeri 
Akhirat), di mana para Mu'minin yang soleh sampai 
ke kemuncak ni'mat hidup yang paling sempurna. Di 
sana mereka tidak akan digugatkan oleh sebarang 
ketakutan dan kepenatan, tidak akan dilanda 
perubahan dan kemusnahan kecuali dikehendaki 
Allah. Dan di sana juga orang-orang yang sesat dan 
mengikut jalan yang songsang akan sampai ke dasar 
hidup yang paling rendah, di mana kemanusiaan 
mereka disia-siakan dan di mana mereka akan 
berubah menjadi batu-batu atau seperti batu-batu! 

Orang-orang yang seperti mereka tidak dapat 
memahami konsep-konsep itu. Mereka tidak 
menjadikan peringkat-peringkat perkembangan hidup 
yang pertama itu sebagai bukti yang dapat 
menunjukkan kepada peringkat-peringkat 
perkembangannya yang akhir. Mereka tidak sedar 
bahawa kekuatan Ilahi yang mentadbirkan peringkat- 
peringkat perkembangan itu tidak merentikan 
perjalanan hidup di peringkat mati dan hancur lebur 
(dimakan tanah) seperti yang difikirkan oleh mereka. 
Oleh sebab itulah mereka memperlihatkan kehairanan 
dan menganggap aneh apabila seseorang (Rasul) 
menjanjikan mereka bahawa mereka akan 
dikeluarkan semula (dari kubur-kubur mereka). 
Mengikut tanggapan mereka yang jahil perkara itu 
tidak mungkin berlaku, malah mereka menegaskan 
dengan penuh angkuh bahawa di sana hanya sekali 
hidup sahaja dan sekali mati sahaja, satu generasi 
mati, satu generasi yang lain pula hidup selepas 
mereka dan adapun orang-orang yang telah mati dan 
menjadi tanah dan tulang-tulang kerangka itu, maka 
jauh sekali! Jauh sekali mereka akan hidup kembali 
seperti yang dikatakan oleh orang yang ganjil (Rasul) 
itu. Amat jauh sekali! Amat jauh sekali! Kemungkinan 
berlakunya kebangkitan semula seperti yang 
dikatakan oleh orang itu kerana mereka sekalian telah 
pun menjadi tulang-tulang yang hancur lebur. 

Mereka tidak hanya sekadar berhenti di takuk 
kejahilan dan kelalaian dari memikirkan hikmat hidup 
yang didedahkan oleh peringkat-peringkat 
perkembangan yang pertama... Mereka tidak hanya 
berhenti di takuk kejahilan ini sahaja, malah mereka 
menuduh Rasul mereka melakukan pembohongan 
terhadap Allah, sedangkan mereka tidak mengenal 
Allah melainkan pada sa'at yang seperti ini sahaja 
untuk tujuan menuduh Rasul: 



" Dia itu tidak iain melainkan seorang lelaki yang mengada - 
adakan pembohongan terhadap Aliah dan kami sekali-kali 
tidak akan percaya kepadanya. "(38) 


Sampai di sini Rasul itu tidak mempunyai pilihan 
yang lain melainkan berdo'a memohon pertolongan 
dari Allah seperti pertolongan yang dipohon oleh Nabi 
Nuh a.s. sebelumnya. Beliau berdo'a dengan kata- 
kata yang sama yang diucapkan oleh Nuh kepada 



"Rasul itu berdo'a: Wahai Tuhanku! Kurniakanlah 

pertolongan kepadaku kerana mereka telah 
mendustakanku. "(39) 

Ketika inilah do'a ini terus diperkenankan Allah 
setelah kaum itu menyempurnakan ajal mereka dan 
tidak ada lagi sebarang kebajikan yang dapat 
diharapkan dari mereka selepas kedegilan, kelalaian 
dan pendustaan yang ditunjukkan mereka: 

"Allah berfirman: Dalam sedikit waktu lagi mereka sekalian 
akan menjadi orang-orang yang amat menyesal. "(40) 

Tetapi penyesalan itu tidak berguna lagi dan taubat 
juga tidak berfaedah lagi: 



"Kemudian mereka telah dibinasakan bahana 'azab dengan 
lunas kebenaran, lalu Kami jadikan mereka (selaku) sampah- 
sampah banjir. "(41) 

Yang dimaksudkan dengan "sampah-sampah 
banjir" ialah sampah sarap dari rumput-rampai dan 
berbagai-bagai benda yang berselerakan, yang tidak 
berguna dan berharga. Dan tidak mempunyai apa-apa 
kaitan di antaranya. Oleh sebab mereka telah 
meninggalkan ciri-ciri istimewa manusia yang 
dikurniakan Allah sebagai penghormatan kepada 
mereka dan oleh sebab mereka mengabaikan hikmat 
kewujudan mereka dalam kehidupan dunia ini dan 
memutuskan hubungan mereka dengan al-Mala'ul- 
'Ala, maka tidak ada lagi pada mereka sesuatu yang 
wajar mendapat penghormatan dari Allah. Oleh sebab 
itulah mereka menjadi sampah sarap seperti sampah- 


sampah banjir yang terbuang tanpa layanan dan 
perhatian. Itulah di antara mutiara-mutiara ungkapan 
Al-Qur'an yang amat seni. 

Mereka bertambah hina lagi apabila mereka diusir 
dari rahmat Allah dan dijauhkan dari perhatian 
manusia: 



"Maka amatlah jauh rahmat Allah bagi orang-orang yang 
zalim." (41) 

laitu jauh di dalam hidup, jauh dalam kenangan, 
jauh di 'alam kenyataan dan di alam hati. 

(Pentafsiran ayat-ayat 42 - 44) 


Setelah itu Al~Qur'an menayangkan cerita umat- 
umat yang lain: 



"Kemudian Kami ciptakan selepas mereka umat-umat yang 
lain (42). Tiada satu umat pun yang mendahului ajalnya dan 
tiada pula yang terlewat darinya (43). Kemudian Kami 
utuskan rasul-rasul Kami berturut-turut. Setiap Rasul yang 
datang kepada umat-umatnya , maka mereka 

mendustakannya. Oleh sebab itu Kami ikuti membinasakan 
mereka satu demi satu dan Kami jadikan mereka cerita-cerita 
(perbualan manusia ), amatlah jauh rahmat Allah bagi kaum 
yang tidak beriman. "(44) 

Demikianlah dengan ringkas Al-Qur'an 
menerangkan sejarah da'wah dan menjelaskan 
tindakan Sunnatullah yang berlaku di sepanjang 
zaman di antara masa Nabi Nuh a.s. dan Nabi Hud 
a.s. dalam siri pertama dan di antara Nabi Musa a.s. 
dengan Nabi Isa a.s. di dalam siri akhirnya. Setiap 
umat menyempurnakan ajal masing-masing dan 
berlalu: 

'Tiada satu umat pun yang mendahului ajalnya dan tiada 
pula yang terlewat darinya. "(43) 

Seluruh mereka mendustakan Rasul: 



"Setiap Rasul yang datang kepada umat-umatnya , maka 
mereka mendustakannya. "(44) 

Dan setiap kali mereka mendustakan Rasul mereka 
dihukum oleh Sunnatullah: 



"Oleh sebab itu Kami ikuti membinasakan mereka satu demi 
satu." (44) 

Kisah-kisah kebinasaan mereka tinggal menjadi 
contoh teladan kepada orang-orang yang mahu 
mengambil pengajaran: 



"Dan Kami jadikan mereka cerita-cerita (perbualan 
manusia)" (44) 


Dalam penceritaan kisah ini ditonjolkan bantahan 
yang sama (dari Fir'aun dan kaumnya) terhadap 
konsep bangsa manusia menjadi Rasul: 




"Adakah wajar kita percaya kepada dua orang manusia yang 
sama seperti kita? "(47) 


Kemudian ditambah pula dengan suasana 
kedudukan Bani Israel yang rendah itu sendiri di 
negeri Mesir: 


"Sedangkan kaum mereka sendiri menyembah kita . "(47) 


yang dipindahkan dari satu generasi ke satu generasi. 

Kemudian tayangan sepintas lalu ini diakhiri dengan 
kutukan pengusiran dan penghalauan dari mata dan 
hati: 



"Amatlah jauh rahmat Allah bagi kaum yang tidak 
beriman i "(44) 

* * * * * * 


Yakni mereka hidup diperkuda dan tunduk patuh 
(kepada kita). Kedudukan ini pada mata Fir'aun dan 
kaumnya merupakan alasan yang lebih wajar untuk 
memandang hina kepada Musa dan Harun. Adapun 
ayat-ayat dan mu'jizat-mu'jizat Allah yang ada pada 
Musa dan Harun itu, maka semuanya tidak memberi 
apa-apa kesan kepada hati mereka yang buta dan 
mereka terpengaruh sepenuhnya kepada suasana- 
suasana hidup dunia dan kedudukan-kedudukannya 
yang palsu dan nilai-nilainya yang murah. 


(Pentafsiran ayat-ayat 45 - 48) 
Keangkuhan Fir'aun 

Kemudian Al-Qur'an secara ringkas menceritakan 
kisah kerasulan Nabi Musa a.s. dan pendustaan yang 
diterima olehnya agar sesuai dengan susunan 
pembentangan kisah-kisah dan matlamat yang 
dikehendaki darinya: 



"Kemudian Kami utuskan Musa dan saudaranya Harun 
membawa ayat-ayat Kami dan hujjah yang amat nyata (45). 
Kepada Fir'aun dan para pembesarnya lalu mereka 
menunjukkan sikap yang angkuh dan mereka sememangnya 
satu kaum yang amat sombong (46). Lalu mereka berkata : 
Adakah wajar kita percaya kepada dua orang manusia yang 
sama seperti kita , sedangkan kaum mereka sendiri 
menyembah kita? (47) Lalu mereka mendustakan kedua- 
duanya dan jadilah mereka dari golongan manusia yang 
dibinasakan. "(48) 


****** 

(Pentafsiran ayat-ayat 49 - 50) 

Isa Dan Bondanya Mariam Diberikan Perlindungan Di 
Sebuah Dataran Tinggi Yang Selesa 

Kemudian Al-Qur'an menyebut secara ringkas cerita 
Isa ibn Maryam dan ibunya, juga mu'jizat 
penciptaannya yang jelas, iaitu mu'jizat yang sama 
dengan mu'jizat-mu'jizat Musa yang didustakan 
Fir'aun dan kaumnya: 



"Dan sesungguhnya Kami kurniakan Musa kitab Taurat 
supaya mereka mendapat hidayat (49). Dan Kami telah 
jadikan anak Maryam dan ibunya sebagai satu bukti 
(kekuasaan Kami) dan Kami berikan tempat perlindung-an 
kepada keduanya di sebuah dataran tinggi yang mempunyai 
tanah-tanah yang terhampar dan matair yang mengalir. "(50) 

Riwayat-riwayat telah berselisih dalam menentukan 
dataran tinggi yang disebut di dalam ayat ini. Di 
manakah dataran tinggi itu? Adakah ia terletak di 
negeri Mesir atau Damsyik atau di Baitul-Maqdis, iaitu 
tempat-tempat yang pernah dituju oleh Maryam 
membawa anaknya Isa a.s. semasa dalam usia bayi 
dan kanak-kanak sebagaimana diceritakan di dalam 
buku-buku mereka. Tujuan yang penting dari ayat ini 
bukanlah untuk menentukan tempat yang dituju oleh 
Maryam dan anaknya, malah tujuannya ialah untuk 
menceritakan bagaimana Allah melindungkan kedua- 

duanya di suatu tempat yang baik, subur dengan 
tumbuh-tumbuhan dan mewah dengan matair yang 
mengalir, dan di sanalah mereka berdua mendapat 
sepenuh ri'ayah dan perlindungan dari Allah. 

****** 

(Pentafsiran ayat-ayat 51-52) 

Apabila salsilah kisah-kisah para rasul itu sampai 
kepada babak ini, Allah tujukan perintah-Nya kepada 
para rasul itu seolah-olah seluruh mereka sedang 
berhimpun di sebuah tanah lapang di dalam satu 
waktu, di mana perbezaan-perbezaan zaman dan 
tempat itu tidak diperhitungkan di hadapan hakikat 
kerasulan yang sama yang mengikatkan mereka: 



"Wahai Para Rasul! Makanlah dari makanan-makanan yang 
baik dan kerjakanlah amalan yang soleh. Sesungguhnya Aku 
Maha Mengetahui segala perbuatan yang dilakukan kamu 
(51). Sesungguhnya umat kamu adalah satu umat yang sama 
dan Akulah Tuhan kamu. Oleh itu bertaqwaiah kepada - 
Ku. "(52) 


Seruan Umum Kepada Para Rasul 

Itulah seruan kepada para rasul supaya mereka 
melayani kehendak tabi'at kemanusiaan mereka yang 
diingkar dan dibantahkan oleh kaum mereka yang 
lalai: 



"Makanlah dari makanan-makanan yang baik"(51) 

kerana makan itu adalah dari keperluan-keperluan 
hidup seluruh manusia. Makan dengan memilih 
makanan-makanan yang baik itulah yang dapat 
mengangkatkan darjat manusia, membersihkan 
dirinya dan menyambungkannya dengan alam al- 
Mala'ul-'AIa. 

Mereka juga diseru supaya menjalankan kegiatan 
yang baik di bumi ini: 

fcpf; 

"Dan kerjakanlah amalan yang soleh"(51) 

kerana kerja juga merupakan salah satu dari 
keperluan-keperluan hidup manusia, tetapi hanya 
kerja yang baik atau amalan yang soleh sahaja yang 
membezakan manusia-manusia yang baik dan terpilih. 
Oleh itu kerja yang baik itulah yang menjadi pengawal 
segala kegiatan kerja mereka, juga menjadi matlamat 
hidup mereka yang menghubungkan mereka dengan 
alam al-Mala'uI-'Ala. 


Yang dituntut dari Rasul itu bukannya supaya ia 
membuang segala sifat-sifat kemanusiaannya, malah 
yang dituntut darinya ialah supaya ia membawa umat 
manusia ke mercunya yang mulia dan gemilang 
seperti yang dikehendaki Allah. Allah telah 
melantikkan para Anbia' selaku printis-printis yang 
mendaki mercu itu dan selaku contoh teladan kepada 
manusia. Allah akan menilaikan segala amalan 
mereka selepas itu dengan neraca pertimbangannya 
yang amat halus: 



"Sesungguhnya Aku Maha Mengetahui segala perbuatan 
yang dilakukan kamu. "(51) 

Garis-garis zaman dan tempat itu hilang lenyap di 
hadapan persamaan hakikat da'wah yang dibawa 
para rasul, persamaan sifat yang membezakan 
mereka, persamaan Khaliq yang mengutuskan mereka 
dan persamaan tujuan yang dituju seluruh mereka: 



"Sesungguhnya umat kamu adalah satu umat yang sama 
dan Akulah Tuhan kamu. Oleh itu bertaqwalah kepada- 
Ku. "(52) 


(Kumpulan ayat-ayat 53-98) 

"Kemudian mereka (pengikut-pengikut Rasul) mencaing- 
caingkan agama mereka di antara mereka hingga berpecah 
kepada berbagai-bagai puak. Setiap puak berbangga dengan 
pegangan yang ada pada mereka masing-masing (53). 
Tinggalkanlah mereka di dalam kesesatan mereka sehingga 
sampai ke suatu waktu (54). Apakah mereka fikir bahawa 
ni'mat harta dan anak-anak yang Kami hulurkan kepada 
mereka bererti bahawa....? (55) Kami memberi ni'mat-ni'mat 
kebaikan dengan segera kepada mereka ? (Tidak begitu ), 
tetapi mereka tidak sedar (56). Sesungguhnya orang-orang 
yang sentiasa berwaspada kerana takut kepada Tuhan 
mereka (57). Dan orang-orang yang beriman kepada ayat- 
ayat Tuhan mereka '(58). Dan orang-orang yang tidak 
mempersekutukan Tuhan mereka (59). Dan mereka yang 
melakukan amalan-amalan yang telah dilakukan mereka 
sedangkan hati mereka merasa takut kerana 
(mengenangkan) mereka kelak akan kembali kepada Tuhan 
mereka (60). Merekalah orang-orang yang pantas 
melakukan kebaikan-kebaikan dan selain itu merekalah 
orang-orang yang mendahuluinya (61). Dan Kami tidak 
mentaklifkan seseorang itu melainkan sekadar 
kemampuannya , dan pada Kami terdapat sebuah buku 
rekod amalan yang menjelaskan segala-galanya dengan 
benar , dan selain itu mereka tidak akan dianiayai (62). Tetapi 
hati mereka berada di dalam kesesatan terhadap (kebenaran 
Al-Qur'an) ini dan selain itu mereka mempunyai amalan- 
amalan (yang buruk) yang sentiasa dilakukan mereka (63). 
Sehingga apabila Kami timpakan ' azab ke atas golongan 
yang hidup mewah tiba-tiba mereka berpekik-pekik meminta 
pertolongan (64). Janganlah kamu berpekik-pekik meminta 
pertolongan pada hari ini i, kerana sesungguhnya kamu tidak 
akan ditolong dari (menerima 'azab) dari Kami (65). 
Sesungguhnya ayat-ayat Kami selalu dibacakan kepada 
kamu r tetapi kamu berpaling ke belakang (66). Kamu 
menunjukkan sikap yang angkuh terhadap Al-Qur'an dan 
mengeluarkan kata-kata yang memburuk-burukkannya 
ketika berbual-bual di waktu malam (67). Mengapakah 
mereka tidak pernah memikirkan isi kata-kata Ai-Qur'an itu 
dengan teliti atau apakah yang telah datang kepada mereka 
merupakan sesuatu yang tidak pernah datang kepada nenek 
moyang mereka yang dahulu? (68) Atau apakah mereka 
tidak pernah mengenali Rasul mereka maka kerana itu 
mereka mengingkarkannya 7 (69) Atau apakah mereka 
mengatakan dia berpenyakit gila? (Sebenarnya tidak begitu ), 
malah dia telah membawa ajaran yang benar kepada mereka 
tetapi kebanyakan mereka bencikan ajaran yang benar (70). 
Seandainya kebenaran itu mengikut hawa nafsu mereka 
nescaya musnahlah langit dan bumi serta penghuni- 
penghuninya, bahkan Kami telah membawa Al-Qur'an yang 
mengangkatkan nama mereka , tetapi mereka berpaling dari 
Al-Qur'an yang mengangkatkan nama mereka (71). Atau 
apakah engkau meminta upah dari mereka? Sedangkan 
upah Tuhanmu itu lebih baik-lagi, dan Dia adalah sebaik-baik 


Pemberi rezeki (72). Dan sesungguhnya engkau menyeru 
mereka kepada jalan yang lurus (73). Dan sesungguhnya 
orang-orang yang tidak beriman kepada hari Akhirat itu 
adalah orang-orang yang menyimpang dari jalan yang lurus 
(74). Dan jika Kami memberi rahmat kepada mereka dan 
menghapuskan bala bencana yang dideritai mereka nescaya 
mereka akan terus juga terumbang-ambing di dalam 
kesesatan mereka (75). Dan sesungguhnya Kami pernah 
menimpakan 'azab ke atas mereka , tetapi mereka tidak juga 
tunduk kepada Tuhan mereka dan tidak pula berdo'a 
(kepada-Nya) dengan merendahkan diri (76). Sehingga 
apabila Kami bukakan ke atas mereka sebuah pintu 'azab 
yang amat dahsyat tiba-tiba mereka terus menjadi bingung 
dan putus asa (77). Dan Dialah yang telah menciptakan 
untuk kamu pendengaran i, penglihatan dan hati nurani ’ 
tetapi sedikit sekali kamu bersyukur (78). Dan Dialah yang 
telah mencipta dan mengembang-biakkan kamu di bumi 
dan kepada-Nya kelak kamu sekalian akan dikumpulkan 
(79). Dan Dialah yang menghidup dan yang mematikan dan 
Dialah yang mengaturkan pertukaran malam dan siang , 
mengapakah mereka tidak berfikir? (80) Malah mereka 
berkata sama seperti apa yang telah dikatakan oleh orang- 
orang yang dahulu (81). Mereka berkata: Jika kita telah mati 
dan menjadi tanah dan tulang-tulang yang reput, apakah 
kita akan dibangkitkan kembali? (82) Sesungguhnya kita dan 
datuk nenek kita dahulu telah pernah diancam dengan 
(kebangkitan semula) ini. Sebenarnya ini tidak lain melainkan 
hanya dongeng-dongeng orang-orang dahulu kala sahaja 
(83). Katakanlah: Siapakah yang memiliki bumi dan sekalian 
penghuninya jika kamu mengetahui? (84) Mereka akan 
menjawab: la dimiliki Allah. Katakanlah: Mengapakah kamu 
tidak mengambil peringatan? (85) Katakanlah: Siapakah 
yang mempunyai langit yang tujuh dan mempunyai 'arasy 
yang agung? (86) Mereka akan menjawab: la dimiliki Allah. 
Mengapakah kamu tidak bertaqwa (kepada-Nya)? (87) 
Katakanlah: Siapakah yang memegang teraju kekuasaan di 
atas segala sesuatu ; sedangkan Dialah sahaja yang memberi 
perlindungan dan tiada sesiapa pun yang dapat memberi 
perlindungan dari 'azab-Nya jika kamu mengetahui (88). 
Mereka akan menjawab: la dimiliki Allah. Katakanlah: 
Bagaimanakah kamu disihirkan (sedemikian rupa)? (89) 
Bahkah Kami telah membawa ajaran yang benar kepada 
mereka dan sesungguhnya mereka sentiasa berdusta (90). 
Allah sekali-kali tidak mempunyai sebarang anak dan tiada 
sekali-kali sebarang tuhan yang lain di samping-Nya (dan jika 
ada), tentulah tiap-tiap tuhan itu masing-masing membawa 
makhluk yang telah diciptakannya dan tentulah tuhan-tuhan 
Itu akan (bergaduh) menewaskan satu sama lain. Maha 
Sucilah Allah dari segala pembohongan yang disifatkan 
mereka (91). Tuhan yang mengetahui segala yang ghaib dan 
segala yang nyata, maka Maha Sucilah Allah dari segala 
pembohongan yang dipersekutukan mereka (92). 
Katakanlah: Wahai Tuhanku I Jika Engkau hendak 

memperlihatkan kepadaku 'azab yang diancamkan kepada 
mereka... (93) Maka wahai Tuhanku i Janganlah engkau 
jadikanku termasuk dalam golongan kaum yang zalim itu 
(94). Dan sesungguhnya Kami amat berkuasa untuk 
memperlihatkan kepadamu 'azab yang Kami ancamkan 
kepada mereka (95). Tolakkanlah perbuatan yang buruk 
dengan perbuatan yang terbaik. Kami lebih mengetahui 
segala kata-kata yang mereka sifatkan (terhadapmu) (96). 
Dan katakanlah: Wahai Tuhanku ! Aku pohon perlindungan 
pada-Mu dari bisikan-bisikan para syaitan (97). Dan aku 
berlindung pada-Mu wahai Tuhanku ; dari mereka datang 
menggodaku. "(98) 

Pelajaran yang ketiga surah ini dimulakan dengan 
menggambarkan keadaan manusia selepas umat para 

rasul, iaitu keadaan manusia ketika Rasul yang akhir 
datang kepada mereka, di mana beliau dapati mereka 
berpecah belah dan bertelingkah di sekitar hakikat 
agama yang sama yang dibawa oleh seluruh Rasul 
sebelum ini. 

Pelajaran ini menggambarkan kelalaian mereka dari 
ajaran yang benar, yang dibawa oleh Muhammad 
Khatamul-Mursalin s.a.w., juga menggambarkan 
kesesatan yang menyebabkan mereka tidak 
menghiraukan akibat buruk dari keadaan mereka 
yang sesat itu. Sementara orang-orang yang beriman 
pula tetap beribadat kepada Allah dan mengerjakan 
amalan-amalan yang soleh, namun demikian mereka 
masih merasa takut kepada akibat yang buruk dan 
hati mereka sentiasa merasa cemas apabila 
mengenangkan bahawa mereka kelak akan pulang 
kepada Allah. Di sana gambaran sikap berwaspada 
dan berhati-hati bertemu di dalam jiwa orang yang 
beriman dan gambaran sikap yang sesat dan lalai 
bertemu di dalam jiwa orang yang kafir. 

Kemudian pelajaran ini membawa kaum Musyrikin 
ke dalam berbagai-bagai pengembaraan, sekali ia 
mengancam sikap mereka, sekali ia menayangkan 
kekeliruan-kekeliruan mereka, sekali pula ia mencubit 
hati mereka dengan bukti-bukti iman yang terdapat 
pada kejadian diri mereka dan kejadian-kejadian di 
alam buana dan sekali pula ia menghadapi mereka 
dengan hakikat-hakikat yang diterima mereka dan 
menggunakannya sebagai hujjah untuk mengalahkan 
mereka. 

Kemudian pengembaraan-pengembaraan ini 
berakhir dengan meninggalkan mereka kepada nasib 
kesudahan mereka yang telah ditetap Allah dan 
memerintah Rasulullah s.a.w. supaya meneruskan 
perjuangannya dan supaya jangan menyimpan 
perasaan marah terhadap sikap mereka yang degil, 
supaya beliau menolak perbuatan mereka yang jahat 
dengan perbuatan yang lebih baik dan supaya beliau 
berlindung pada Allah dari para syaitan yang 
memimpin mereka ke arah kesesatan yang amat 
nyata. 


(Pentafsiran ayat-ayat 53-56) 



"Kemudian mereka (pengikut-pengikut Rasui) mencaing- 
caingkan agama mereka di antara mereka hingga berpecah 
kepada berbagai-bagai puak. Setiap puak berbangga dengan 
pegangan yang ada pada mereka masing-masing (53). 
Tinggaikaniah mereka di dalam kesesatan mereka sehingga 


sampai ke suatu waktu (54). Apakah mereka fikir bahawa 
ni'mat harta dan anak-anak yang Kami hulurkan kepada 
mereka bererti bahawa....? (55) Kami memberi ni'mat-ni'mat 
kebaikan dengan segera kepada mereka? (Tidak begitu ), 
tetapi mereka tidak sedar. "(56) 

Para Rasul SalawatuIIahi 'alaihim telah berlalu 
sebagai satu umat yang membawa da'wah yang 
sama, ibadat yang sama dan haluan yang sama, tetapi 
manusia selepas mereka telah berpecah belah kepada 
berbagai-bagai puak yang bertentangan satu sama 
lain. Mereka tidak bertemu pada satu sistem hidup 
dan pada satu jalan. 

Pengungkapan AI-Qur'an yang indah telah 
menggambarkan pertentangan dan perbalahan 
mereka dengan suatu gambaran yang jelas dan 
dahsyat, iaitu mereka berbalah dalam agama mereka 
sehingga mereka mencaing-caingkannya menjadi 
hancur berkecai dengan tangan mereka sendiri, 
kemudian setiap puak membawa haluan masing- 
masing dengan caing-caingan agama yang ada pada 
tangan mereka. Mereka membawa haluan masing- 
masing dengan perasaan penuh bangga tanpa 
memikir dan menghiraukan sesuatu apa. Mereka 
berlalu menuju haluan masing-masing dengan 
menutup segala pintu yang boleh memasukkan udara 
yang bebas dan cahaya yang terang. Dan semua puak 
terus hidup di dalam kesesatan dan dalam keadaan 
yang lalai dan terkongkong kepada kesesatan itu. 
Mereka hidup tersorok tidak ditembusi udara yang 
menyegar dan cahaya yang cerah. 

Ketika Al-Qur'an melukiskan gambaran ini, ia 
memerintah Rasulullah s.a.w.: 



"Tinggaikaniah mereka di dalam kesesatan mereka sehingga 
sampai ke suatu waktu. "(54) 

Yakni biarkanlah mereka hidup dalam kesesatan ini 
dengan keadaan yang lalai dan terkongkong sehingga 
mereka dikejutkan oleh kesudahan hidup mereka 
yang malang apabila tiba waktunya yang telah 
ditetapkan Allah: 


Al-Qur'an mengecam dan mengejek sikap mereka 
yang lalai, kerana mereka menyangka bahawa 
tempoh hidup sebentar yang diberikan kepada 
mereka dan pengurniaan ni'mat harta benda dan 
anak pinak yang dianugerahkan kepada mereka 
adalah bertujuan untuk memberi kebajikan-kebajikan 
yang segera kepada mereka dan memberi keutamaan 
kepada mereka dalam pengagihan ni'mat dan limpah 
kurnia Allah. 





"Apakah mereka fikir bahawa ni'mat harta dan anak-anak 

yang Kami hulurkan kepada mereka bererti bahawa ? 

(55) Kami memberi ni'mat-ni'mat kebaikan dengan segera 
kepada mereka? "(56) 

Yang sebenarnya tidak begitu, malah itulah ujian 
dan dugaan Allah: 

"Tetapi mereka tidak sedar. "(56) 

Mereka tidak sedar bahawa di sebalik pengurniaan 
ni'mat-ni'mat harta benda dan anak pinak terdapat 
kesudahan hidup yang hitam pekat dan malapetaka 
yang meliputi. 


(Pentafsiran ayat-ayat 57-61) 

Di samping gambaran kelalaian dan kesesatan pada 
hati orang-orang yang sesat itu, Al-Qur'an 
menunjukkan pula gambaran kesedaran dan sikap 
yang berwaspada pada hati orang-orang yang 
beriman: 



"Sesungguhnya orang-orang yang sentiasa berwaspada 
kerana takut kepada Tuhan mereka (57). Dan orang-orang 
yang beriman kepada ayat-ayat Tuhan mereka (58). Dan 
orang-orang yang tidak mempersekutukan Tuhan mereka 
(59). Dan mereka yang melakukan amalan-amalan yang 
telah dilakukan mereka sedangkan hati mereka merasa takut 
kerana (mengenangkan) mereka kelak akan kembali kepada 
Tuhan mereka (60). Merekalah orang-orang yang pantas 
melakukan kebaikan-kebaikan dan selain itu merekalah 
orang-orang yang mendahuluinya. "(61) 

Kesedaran , Kepekaan Dan Kewaspadaan 
Orang-orang Yang Beriman 

Dari sinilah timbulnya kesan keimanan di dalam hati 
iaitu timbulnya perasaan yang peka, perasaan yang 
selalu bimbang dan cemas, perasaan yang selalu malu 
dan segan, perasaan berharap dan bercita-cita 
mendapat kesempurnaan dan perasaan yang sentiasa 
memperhitungkan akibat-akibat biarpun bagaimana 
mereka bersungguh-sungguh menunaikan kewajipan- 
kewajipan dan tugas-tugas mereka. 

Orang-orang yang beriman itu sentiasa menaruh 
kebimbangan, ketakutan dan ketaqwaan kepada 
Allah. Mereka beriman kepada ayat-ayat-Nya dan 
tidak mempersekutukan-Nya. Mereka menyempurna- 
kan tugas-tugas dan kewajipan-kewajipan mereka. 


Mereka mengerjakan keta'atan-keta'atan sedaya 
upaya mereka dan selepas itu mereka: 




■ /n 







utusi! 


"Mereka melakukan amalan-amalan yang telah dilakukan 
mereka sedangkan hati mereka merasa takut kerana 
(mengenangkan) mereka kelak akan kembali kepada Tuhan 
mereka" (60) 


kerana mereka masih merasa taksir terhadap Allah 
setelah mereka mengorbankan segala usaha dan daya 
upaya mereka, namun pada pandangan mereka 
usaha-usaha itu masih sangat sedikit. 

Daripada Aisyah r.a., dia bertanya: "Wahai 

Rasulullah, adakah (maksud ayat-ayat) 'Orang-orang 
yang melakukan amalan-amalan yang telah dilakukan 
mereka sedangkan hati merasa takut (kepada-Nya) 
itu' ialah orang yang mencuri, berzina dan minum 
arak dan kerana itu ia merasa takut kepada Allah 
'Azzawajalla? Jawab beliau: "Tidak begitu! Wahai 
puteri Abu Bakr as-Siddiq! Tetapi itulah orang yang 
sembahyang, berpuasa dan bersedekah tetapi ia 
masih merasa takut kepada Allah 'Azzawajalla'' 
(Hadith ini dikeluarkan oleh at-Tarmizi). 


Hati seorang yang beriman itu sentiasa merasa 
terhutang-budi kepada Allah, kerana ia dapat 
merasakan ni'mat-ni'mat-Nya pada setiap sedutan 
nafas dan pada setiap denyutan nadi. Justeru itu ia 
merasa segala amal ibadatnya sangat kecil dan segala 
keta'atannya sangat sedikit dibandingkan dengan 
ni'mat-ni'mat dan limpah kurnia Allah kepadanya. 
Begitu juga dia merasa dengan setiap zarah dalam 
jasadnya kebesaran dan keagungan Allah, dan dia 
melihat dengan segala perasaannya kewujudan 
tangan qudrat Ilahi pada segala sesuatu yang ada di 
sekelilingnya. Oleh kerana itu dia merasa gentar dan 
takut menemui Allah, mengenangkan dia masih taksir 
terhadap hak-hak Allah yang wajib di atasnya, dia 
merasa belum lagi menunaikan amal ibadat dan 
keta'atannya kepada Allah dengan sempurna dan 
belum lagi membalas ni'mat-ni'mat-Nya dengan 
mengenal Allah dan bersyukur kepada-Nya. 

Merekalah orang-orang yang bergerak pantas 
mengerjakan amalan-amalan kebajikan, dan selain itu 
merekalah golongan perintis yang mengerjakan 
amalan-amalan kebajikan dan mencapai pahalanya 
dengan kesedaran, harapan, amalan dan keta'atan 
itu, bukannya seperti orang-orang yang hidup lalai 
dalam kesesatan sedangkan mereka menyangka 
bahawa merekalah golongan orang-orang yang 
dikehendaki Allah untuk dikurniakan ni'mat dan 
kebajikan. Mereka tak ubah seperti binatang buruan 
yang ditarik perlahan-lahan kepada perangkap 
kebinasaannya dengan umpan-umpan yang 
menggiurkan. Burung-burung buruan seperti ini amat 
banyak terdapat dalam kalangan manusia; mereka 
hidup dalam kemewahan, mereka leka di dalam 
keni'matan dan kesenangan, mereka ditenggelamkan 
harta kekayaan dan dilalaikan perasaan takbur dan 

sombong sehingga mereka, menemui kesudahan 
hidup yang malang. 


(Pentafsiran ayat-ayat 62-67) 

Kesedaran yang seperti itu, yang diterapkan Islam di 
dalam hati seseorang Muslim dan yang dirangsangkan 
keimanan sebaik sahaja ia terpacak di dalam hatinya 
itu bukanlah suatu perkara yang di luar kemampuan 
manusia atau suatu taklif yang di luar daya kuasa 
mereka, malah kesedaran itu merupakan suatu 
kepekaan yang terbit dari keinsafan mengakui 
kewujudan Allah dan berhubung rapat dengan-Nya 
serta bermuraqabah dengan-Nya dalam keadaan sulit 
atau nyata. Kesedaran ini berada di dalam batas-batas 
daya kuasa manusia apabila cahaya iman yang 
gemilang itu memancar di dalam hati mereka: 



" Dan Kami tidak mentakiifkan seseorang itu melainkan 
sekadar kemampuannya dan . pada Kami terdapat sebuah 
buku rekod amalan yang menjelaskan segala-galanya 
dengan benar dan selain itu mereka tidak akan 
dianiayai. "(62) 

Segala Kewajipan Ditetapan Allah Mengikut Batas 
Keupayaan Manusia 

Allah telah menetapkan taklif-taklif itu sesuai 
dengan apa yang diketahui-Nya tentang diri manusia 
dan dia juga menentapkan balasan-baiasan mengikut 
amalan-amalan yang * dikerjakan mereka dalam 
lingkungan daya kuasa mereka. Allah tidak menzalimi 
mereka dengan mengenakan taklif-taklif yang tidak 
kuasa dikerjakan mereka dan dia juga tidak 
mengurangkan sedikit pun ganjaran terhadap 
amalan-amalan yang dilakukan mereka. Dan segala 
amalan mereka adalah dicatatkan di dalam sebuah 
buku rekod amalan: 



"Yang menjelaskan segala-galanya dengan benar" (62) 

dan menyatakannya dengan jelas tanpa kurang sedikit 
pun. Dan Allah itulah sebaik-baik jurukira. 

Punca manusia menjadi lalai ialah kerana hati 
mereka sesat dari ajaran yang benar. Hati mereka 
tidak pernah disentuh nur kebenaran yang 
menyegarkan kerana mereka tidak menghiraukannya 
dan kerana mereka menempuh jalan yang sesat 
dengan terburu-buru sehingga mereka sedar setelah 
berlakunya malapetaka 'azab, di mana mereka 
menerima keseksaan yang amat pedih di samping 
celaan dan penghinaan: 

Oj ■> Ot 


-"4 T" 



"Tetapi hati mereka berada di dalam kesesatan terhadap 
(kebenaran Al-Qur'an) ini dan selain itu mereka mempunyai 
amalan-amalan (yang buruk), yang sentiasa dilakukan 
mereka (63). Sehingga apabila Kami timpakan 'azab ke atas 
golongan yang hidup mewah tiba-tiba mereka berpekik- 
pekik meminta pertolongan (64). Janganlah kamu berpekik- 
pekik meminta pertolongan pada hari ini kerana 
sesungguhnya kamu tidak akan ditolong dari (menerima 
'azab) dari Kami (65). Sesungguhnya ayat-ayat Kami selalu 
dibacakan kepada kamu , tetapi kamu berpaling ke belakang 
(66). Kamu menunjukkan sikap yang Angkuh terhadap Al- 
Qur'an dan mengeluarkan kata-kata yang memburuk- 
burukkannya ketika berbual-bual di waktu malam. "(67) 


Sebab mereka terburu-buru mengikut jalan yang 
sesat bukanlah kerana mereka telah dibebankan 
dengan taklif-taklif yang di luar keupayaan mereka, 
malah kerana hati mereka berada di dalam kesesatan 
yang tidak membolehkan mereka melihat kebenaran 
yang dibawa oleh Al-Qur'an, dan selain itu mereka 
terburu-buru mengikut sistem hidup yang lain dari 
sistem hidup yang dibawa oleh AI-Qur'an: 

(jr) A OjJi 

"Dan seiain itu mereka mempunyai amalan-amalan (yang 
buruk) yang sentiasa dilakukan mereka. "(63) 




Kemudian Al-Qur'an melukiskan gambaran 
kesedaran mereka apabila ditimpa malapetaka 'azab 
yang berlaku secara mendadak: 



"Sehingga apabila Kami timpakan 'azab ke atas golongan 
yang hidup mewah tiba-tiba mereka berpekik-pekik meminta 
pertolongan. "( 64) 


Golongan orang-orang yang hidup mewah itu 
merupakan golongan manusia yang paling asyik di 
dalam kesenangan dan keni'matan hidup, leka di 
dalam kesesatan dan penyelewengan dan lalai dari 
memikirkan kesudahan hidup mereka. Kini mereka 
sedang ditimpa malapetaka 'azab yang dahsyat, yang 
tiba-tiba menyeksa mereka dengan begitu teruk 
hingga menyebabkan mereka melolong-lolong dan 
menjerit-jerit meminta pertolongan dan kasihan belas. 
Itulah balasan kemewahan, kelalaian, kesombongan 
dan keangkuhan. Kemudian kini mereka menerima 
tempelakan dan kecaman: 




JUZU' KE-18 


i£> SURAH AL-MU'MINUN 0& 


55 


"Janganlah kamu berpekik-pekik meminta pertolongan pada 
hari ini, kerana sesungguhnya kamu tidak akan ditolong dari 
(menerima 'azab) dari Kami." (65) 

Kini satu pemandangan ditayangkan, di mana 
mereka menerima tempelakan, kecaman dan 
pernyataan yang menghancurkan segala harapan 
untuk mendapat pertolongan, juga menerima 
peringatan yang mengingatkan keadaan mereka 
sewaktu mereka leka di dalam kesesatan dan 
kelalaian: 


"Sesungguhnya ayat-ayat Kami selalu dibacakan kepada 
kamu, tetapi kamu berpaling ke belakang."(66) 

Iaitu kamu berpaling mengundurkan diri seolah-olah 
ayat-ayat Al-Qur'an yang dibacakan kepada kamu itu 
merupakan suatu bahaya yang sama dengan bahaya 
yang ditakuti kamu atau merupakan sesuatu yang 
tidak digemari dan mahu dijauhi kamu dan kamu 
menunjukkan sikap yang angkuh dan enggan 
mengakui kebenaran Al-Qur'an, kemudian kamu 
tambahkan lagi dengan mengeluarkan kata-kata yang 
keji dan hina di dalam perbualan-perbualan kamu di 
waktu malam, di mana kamu mengeji Rasulullah 
s.a.w. dan Al-Qur'an yang dibawa olehnya dengan 
kata-kata yang buruk. 

Sudah menjadi kebiasaan mereka ‘melepaskan lidah 
mereka yang lancang melemparkan kata-kata yang 
keji di dalam majlis-majlis perhimpunan mereka ketika 
duduk di sekeliling berhala-berhala di'Ka'bah kerana 
berbual-bual di waktu malam. Di sini Al-Qur'an 
menggambarkan pemandangan mereka sedang 
ditimpa 'azab pada hari Qiamat kerana kesesatan 
mereka dan mereka berpekik-pekik meminta 
pertolongan. Ia menyebut kata-kata mereka yang keji 
yang dihamburkan mereka di dalam perbualan- 
perbualan mereka di waktu malam seolah-olah 
peristiwa itu sedang berlaku di sa'at ini yang dapat 
disaksi dan dihayati mereka. Itulah cara gaya AI- 
Qur'an dalam melukiskan pemandangan- 
pemandangan Qiamat seolah benar-benar berlaku di 
hadapan mereka. 7 

Kaum Musyrikin yang menyerang Rasulullah s.a.w. 
dan Al-Qur'an di tempat-tempat perhimpunan 
mereka dan di dalam perbualan-perbualan mereka di 
waktu malam telah memperlihatkan sifat keangkuhan 
yang jahil, yang tidak memahami nilai kebenaran 
kerana mata hati mereka buta dan padam cahayanya. 
Oleh kerana itulah mereka jadikan kebenaran itu 
sebagai bahan sindiran, ejekan dan tuduhan mereka. 
Orang-orang yang seperti mereka memang wujud di 




7 Lihat bab di dalam 


setiap zaman, kerana jahiliyah Arab itu tidak lain 
melainkan hanya suatu contoh sahaja dari berbagai- 
bagai bentuk jahiliyah yang telah berlalu di dalam 
zaman yang silam dan masih wujud di zaman 
sekarang dan akan terus wujud di masa-masa 
mendatang. 


****** 


(Pentafsiran ayat-ayat 68 - 74] 

Kemudian Al-Qur'an memindahkan mereka dari 
pemandangan di Akhirat - di mana mereka dikecam 
dan dicela - pulang semula ke alam dunia untuk disoal 
dan dinyatakan kepada mereka betapa pelik dan 
anehnya sikap yang telah diambil mereka... Apakah 
sebab yang menghalangkan mereka dari beriman 
kepada Al-Qur'an yang dibawa oleh Rasul mereka 
yang jujur itu? Apakah kekeliruan-kekeliruan yang 
masih berkecamuk di dalam dada mereka sehingga 
menghalang mereka dari menerima hidayat? Apakah 
alasan mereka menolak AI-Qur'an dan melemparkan 
kata-kata yang keji terhadapnya di dalam perbualan- 
perbualan mereka di waktu malam, sedangkan Al- 
Qur'an merupakan kebenaran yang tulen dan jalan 
yang lurus? 



"Mengapakah mereka tidak pernah memikirkan isi kata-kata 
Al-QuKan itu dengan teliti atau apakah yang telah datang 
kepada mereka merupakan sesuatu yang tidak pernah 
datang kepada nenek moyang mereka yang dahulu ? (68) 
Atau apakah mereka tidak pernah mengenali Rasul mereka , 

maka kerana itu mereka mengingkarkannya? (69) Atau 
apakah mereka mengatakan dia berpenyakit giia? 
(Sebenarnya tidak begitu ), malah dia telah membawa ajaran 
yang benar kepada mereka tetapi kebanyakan mereka 
bencikan ajaran yang benar (70). Seandainya kebenaran itu 
mengikut hawa nafsu mereka nescaya musnahlah langit dan 
bumi serta penghuni-penghuninya, bahkan Kami telah 
membawa Al-Qur'an yang mengangkatkan nama mereka i, 
tetapi mereka berpaling dari Al-Qur'an yang mengangkatkan 
nama mereka (71). Atau apakah engkau meminta upah dari 
mereka? Sedangkan upah Tuhanmu itu lebih baik lagi dan 
Dia adalah sebaik-baik Pemberi rezeki (72). Dan 
sesungguhnya engkau menyeru mereka kepada jalan yang 
lurus (73). Dan sesungguhnya orang-orang yang tidak 
beriman kepada hari Akhirat itu adalah orang-orang yang 
menyimpang dari jalan yang lurus. "(74) 


Penentang-penentang Islam Diseru Mengkaji Isi 
Kandungan Al-Qur'an 

Sesiapa sahaja yang memikirkan isi kandungan Al- 
Qur'an yang dibawa oleh Nabi Muhammad s.a.w. itu 
dengan teliti tidak mungkin berpaling darinya, kerana 
susunan dan gubahannya begitu indah, begitu 
sempurna dan lengkap, begitu serasi dan menarik dan 
begitu sesuai dengan fitrah manusia, la mengandungi 
saranan-saranan yang merangsangkan kesedaran 
manusia dan mengandungi makanan-makanan 
kepada hati, bekalan-bekalan untuk fikiran, arah-arah 
tujuan yang agung, peraturan-peraturan yang lurus 
dan perundangan-perundangan yang kukuh. Ia 
mengandungi segala sesuatu yang dapat 
menggerakkan unsur-unsur fitrah serta memberi 
makanan dan memenuhi kehendak-kehendaknya. 
Mengapakah mereka tidak memikirkan isi kandungan 
Al-Qur'an dengan teliti? Inikah rahsianya mengapa 
mereka menolak Al-Qur'an? Iaitu mereka menolak Al- 
Qur'an kerana mereka tidak pernah memikirkan isi 
kandungannya dengan teliti. 



"Mengapakah mereka tidak pernah memikirkan isi kata-kata 
Al-Qur'an itu dengan teliti atau apakah yang telah datang 
kepada mereka merupakan sesuatu yang tidak pernah 
datang kepada nenek moyang mereka yang dahulu? "(68) 

Kebangkitan Rasul Bukan Perkara Baru Dalam Sejarah 

sehingga kedatangan Rasul dan kalimat tauhid 
menjadi perkara baru yang belum pernah diketahui 
mereka dan datuk nenek mereka, sedangkan seluruh 
sejarah kerasulan menjelaskan bahawa para rasul itu 
dibangkitkan berturut-turut kepada kaum mereka dan 
seluruh mereka membawa da'wah yang sama seperti 
yang dibawa Rasul mereka (Muhammad s.a.w.) ini: 



"Atau apakah mereka tidak pernah mengenali Rasul mereka f 
maka kerana itu mereka mengingkarkannya? "(68) 


Dan inilah rahsia mereka menolak dan mendustakan 
Rasul itu, tetapi mereka sebenarnya telah mengenali 
Rasul mereka dengan sepenuh pengenalan. Mereka 
tahu peribadinya dan tahu salsilah keturunannya. 
Mereka tahu sifat-sifatnya lebih banyak dari mana- 
mana sifat seorang yang lain. Mereka tahu beliau 
bercakap benar dan selain itu mereka tahu sifatnya 
yang jujur dan amanah sehingga mereka pernah 
menggelarkannya dengan gelaran "al-Amin" sebelum 
beliau dibangkit menjadi Rasul. 

& A 

"Atau apakah mereka mengatakan dia berpenyakit 
gila? "(70) 

sebagaimana dikatakan oleh setengah-setengah 
orang dari samseng-samseng mereka yang bodoh, 
sedangkan pada hakikatnya mereka yakin bahawa 
beliau adalah seorang yang mempunyai akal yang 
amat sempurna, yang tidak pernah diketahui 
melakukan sesuatu penyelewengan di sepanjang 
sejarah hidupnya. 

Sebab Sebenar Mereka Bencikan Islam 


Tiada satu pun dari keraguan-keraguan itu 
mempunyai 'asasnya, malah sebab yang sebenar ialah 
kebanyakan mereka bencikan ajaran Islam yang benar 
kerana ajarannya menghapuskan nilai-nilai yang karut 
yang menjadi asas kehidupan mereka dan menentang 
kehendak-kehendak hawa nafsu mereka yang 
bertunjang dalam jiwa mereka dan menjadi 
kebanggaan hidup mereka: 

05 

"(Sebenarnya tidak begitu ), malah dia telah membawa ajaran 
yang benar kepada mereka tetapi kebanyakan mereka 
bencikan ajaran yang benar. "(70) 



Kebenaran itu tidak mungkin berjalan seiringan 
dengan hawa nafsu manusia. Kebenaran itulah yang 
menjadi tapak asas ditegakkan langit dan bumi dan 
dengan kebenaran juga tegaknya undang-undang 
alam buana dan berjalannya seluruh peraturan di 
alam ini termasuk peraturan segala isi alam dan 
penghuninya: 



"Seandainya kebenaran itu mengikut hawa nafsu mereka 
nescaya musnahlah langit dan bumi serta penghuni- 
penghuninya. "(71) 


Alam Buana Dicipta Dan Ditadbirkan Dengan 
Lunas Kebenaran 


Kebenaran itu hanya satu dan tetap teguh, 
sedangkan hawa nafsu itu banyak ragamnya dan 
berubah-ubah. Dengan lunas kebenaran yang satu 
inilah Allah mentadbirkan seluruh alam buana, di 
mana undang-undang alam tidak pernah 
menyeleweng kerana menurut suatu keinginan nafsu 

yang mendadak dan tidak pernah mungkir kerana 
menurut suatu kegemaran yang tiba-tiba. Andainya 
alam buana tunduk kepada keinginan-keinginan 
hawa nafsu dan kegemaran-kegemaran yang 
mendadak nescaya seluruh alam buana ini musnah, 
seluruh manusia juga musnah, seluruh nilai-nilai dan 
peraturan-peraturan menjadi rosak dan seluruh 
neraca dan piawaian menjadi kacau-bilau. Seluruhnya 
akan terumbang-ambing di antara perasaan-perasaan 
marah dan suka, kasih dan benci, gemar dan takut, 
cergas dan malas dan sebagainya dari berbagai-bagai 
keinginan hawa nafsu, perasaan-perasaan, dan emosi- 
emosi yang berubah-ubah, sedangkan pembangunan 
alam fizikal dan matlamat tujuannya adalah 
memerlukan kepada kemantapan, keteguhan, 
kestabilan dan berjalan terus di atas satu tapak asas 
yang kukuh dan satu peraturan tetap yang tidak 
mungkir, tidak terumbang-ambing dan tidak 
menyeleweng. 


Tuhan Yang Mengatur Undang-undang Kehidupan 
Manusia Ialah Tuhan Yang Mengatur 
Undang-undang Alam 


Berdasarkan tapak asas yang agung dalam 
pembinaan dan pentadbiran alam buana inilah Islam 
menjadikan undang-undang hidup manusia sebagai 
sebahagian dari undang-undang alam buana yang 
dikendalikan Allah yang mentadbir dan 
menyelaraskan segala bahagiannya, di mana makhluk 
manusia merupakan sebahagian dari alam buana dan 
tunduk kepada undang-undangnya yang am. Oleh 
sebab itu amatlah wajar undang-undang hidup 
manusia ini diaturkan Allah yang mengaturkan 
undang-undang alam buana ini dan mentadbirkannya 
dengan keselarasan yang mengkagumkan. Dengan 
cara ini peraturan hidup manusia tidak tunduk kepada 
kehendak-kehendak keinginan nafsu mereka yang 
akan menimbulkan kerosakan dan kekacauan: 



" Seandainya kebenaran itu mengikut hawa nafsu mereka 
nescaya musnahlah langit dan bumi serta penghuni - 
penghuninya. "(71) 


Malah kebenaran itu hanya mengikut kebenaran 
yang kulli dan mengikut tadbir Allah Yang Maha 
Pentadbir. 


Umat yang menerima agama Islam inilah 
merupakan umat yang paling wajar mengikut 
kebenaran yang diperjuangkan Islam. Di samping 
agama Islam merupakan agama yang benar, ia juga 
merupakan kemuliaan dan nama baik mereka, kerana 
tanpa agama Islam mereka tidak akan mempunyai 
nama yang harum di seluruh alam: 


Al-Qur'an Telah Mengangkat Nama Umat Arab 


A 





• rt & , 


"Bahkan Kami teiah membawa AI~Qur'an yang 
mengangkatkan nama mereka , tetapi mereka berpaling dari 
AI~Qur'an yang mengangkatkan nama mereka "(71) 


Umat Arab tidak pernah menempa nama yang 
harum di dalam sejarah dunia sehingga mereka 
menerima agama Islam, kemudian nama mereka 
bergema, di telinga generasi-generasi umat manusia 
selama mereka berpegang kukuh dengan agama itu, 
kemudian gema nama mereka semakin merendah 
apabila mereka mula membelakangkan Islam. Kini 
mereka tidak lagi dikira dalam barisan negara-negara 
yang disegani di dunia dan selain itu mereka tidak 
akan mempunyai nama yang harum lagi melainkan 
pada hari mereka pulang kembali kepada namanya 
yang agung (Islam). 


Selepas selingan ini, yang dikemukakan untuk 
menentang dakwaan mereka yang bukan-bukan 
terhadap kebenaran yang datang kepada mereka dan 
untuk menentang tindakan mereka yang menolak 
dan menuduh kebenaran itu, maka AI-Qur'an kembali 
mengecam sikap mereka dan memperdebatkan 
kekeliruan-kekeliruan yang mungkin menghalangkan 
mereka dari menerima ajaran yang benar yang 
dibawa oleh rasul mereka yang jujur dan amanah itu: 

\<A’ ^ 7 

"Atau apakah engkau meminta upah dari mereka? "(72) 


Rasul Tidak Mengharapkan Upah Dari Manusia 

Yakni apakah mereka lari dari tuntutan engkau 
yang meminta upah kerana mengajar dan memberi 
hidayat kepada mereka? Sedangkan engkau tidak 
pernah meminta sebarang bayaran dari mereka, 
kerana ganjaran yang tersimpan di sisi Allah itu lebih 
baik dari ganjaran-ganjaran yang ada pada mereka: 



"Sedangkan upah Tuhanmu itu iebih baik lagi dan Dia 
adalah sebaik-baik Pemberi rezeki."(72) 


Apakah yang diharap-harapkan seorang nabi dari 
manusia yang lemah, miskin dan sentiasa tidak 
berkecukupan itu, sedangkan dia sendiri berhubung 
secara langsung dengan sumber limpah kurnia Ilahi 
yang tidak pernah kurang dan kering, malah apakah 
yang diangan-angankan para pengikut nabi untuk 
mendapat harta kekayaan dunia ini, sedangkan 
mereka meletakkan seluruh mata dan hati mereka 
pada ganjaran-ganjaran yang tersimpan di sisi Allah 
yang mengurniakan segala rezeki sama ada banyak 
atau sedikit? Sebenarnya pada hari hati seorang itu 
dapat berhubung dengan Allah, maka seluruh alam 
buana dengan segala isi dan penghuninya akan 
kelihatan begitu kecil pada pandangannya. 

Sebenarnya apa yang dicarikan engkau ialah usaha 
untuk menunjuk mereka ke jalan yang lurus: 


" Dan sesungguhnya engkau menyeru mereka kepada jalan 
yang lurus."(73) 





laitu jalan lurus yang dapat menghubungkan 
mereka dengan undang-undang alam yang 
memerintah fitrah mereka dan menghubungkan 
mereka dengan seluruh alam al-wujud dan memimpin 
mereka ke dalam angkatan kafilah alam al-wujud 
menuju kepada Allah dengan jujur dan tanpa 
menyeleweng. 


Sebenarnya mereka - sama dengan orang-orang 
yang tidak percaya kepada hari Akhirat - adalah 
manusia-manusia yang menyimpang dan sesat dari 
jalan yang betul: 



"Dan sesungguhnya orang-orang yang tidak beriman kepada 
hari Akhirat itu adalah orang-orang yang menyimpang dari 
jalan yang lurus. "(74) 


Andainya mereka mendapat hidayat tentulah 
mereka dapat memikirkan dengan hati dan akal 
mereka peringkat-peringkat perkembangan kejadian 
manusia yang akan membawa mereka kepada 
keimanan kepada hari Akhirat, iaitu sebuah alam yang 
membolehkan manusia mencapai darjat 
kesempurnaan dan sebuah alam yang dapat 
mewujudkan keadilan yang ditetapkan Allah, kerana 
alam Akhirat itu merupakan satu babak dari babak- 
babak undang-undang yang sempurna yang 
dikehendaki Allah dalam mentadbirkan alam al-wujud 
ini. 


* * # ^ jfc * 

(Pentafsiran ayat-ayat 75 - 77) 

Kedegilan Orang Yang Tidak Beriman Pada Hari 
Qiamat 

Orang-orang yang tidak beriman kepada hari 
Akhirat dan menyeleweng dari jalan yang betul itu 
tidak lagi berguna diuji dengan ni'mat atau diuji 
dengan malapetaka, kerana andainya mereka 
dikurniakan ni'mat nescaya mereka akan berfikir: 



"Dan ni'mat harta dan anak-anak yang Kami hulurkan 
kepada mereka bererti bahawa Kami memberi ni'mat-ni'mat 
kebaikan dengan segera kepada mereka? "(55-56) 

Dan andainya mereka ditimpa malapetaka, maka 
hati mereka tidak juga lembut dan dhamir mereka 
tidak juga insaf dan sedar, dan seterusnya mereka 


tidak akan kembali kepada Allah untuk memohon 
agar diangkatkan malapetaka itu dari mereka. Mereka 
akan tetap dalam keadaan itu sehingga mereka 
dilanda 'azab yang amat dahsyat pada hari Qiamat, di 
mana mereka menjadi bingung dan putus asa. 






JJ 










"Dan jika Kami memberi rahmat kepada mereka dan 
menghapuskan bala bencana yang dideritai mereka nescaya 
mereka akan terus juga terumbang-ambing di dalam 
kesesatan mereka (75). Dan sesungguhnya Kami pernah 
menimpakah ' azab ke atas mereka , tetapi mereka tidak juga 
tunduk kepada Tuhan mereka dan tidak pula berdo'a 
(kepada-Nya) dengan merendahkan diri (76). Sehingga 
apabila Kami bukakan ke atas mereka sebuah pintu 'azab 
yang amat dahsyat ; tiba-tiba mereka terus menjadi bingung 
dan putus asa. "(77) 


Inilah sifat umum golongan manusia yang berhati 
keras, lalai dari Allah dan mendustakan hari Akhirat 
Dan di antara mereka ialah kaum Musyrikin yang 
menentangkan Rasulullah s.a.w. 


Perasaan rendah diri dan hati ketika digugatkan 
malapetaka kesusahan merupakan bukti keinginan 
untuk kembali kepada Allah dan menyedari bahawa 
hanya Allah sahaja satu-satunya tempat perlindungan 
mereka. Apabila hati berhubung dengan Allah 
sedemikian rupa ia akan menjadi lembut, sedar dan 
insaf. Perasaan yang hassas inilah yang dapat 

menjadi pengawal yang menjaga seorang dari 
kelalaian dan dari terjerumus ke dalam dosa-dosa, ia 
dapat mengambil manfa'at dari peristiwa-peristiwa 
malapetaka dan bala. Tetapi apabila hati itu 
tenggelam dalam kelalaian dan meraba-raba dalam 
kesesatan, maka ia tidak dapat diharapkan menjadi 
baik, la wajar ditinggalkan begitu sehingga ia tiba-tiba 
dilanda 'azab Qiamat, dan ketika itulah ia akan 
menyesal, hilang harapan, terpinga-pinga, bingung 
dan putus asa untuk menyelamatkan dirinya. 


sfc * sfc * * * 


(Pentafsiran ayat-ayat 78-80] 

Kemudian Al-Qur'an membawa mereka ke dalam 
satu pengembaraan yang lain yang merangsangkan 
kesedaran mereka terhadap bukti-bukti iman yang 
terdapat pada kejadian diri mereka dan pada 
makhluk-makhluk yang ada di sekeliling mereka: 

" Dan Dialah yang telah menciptakan untuk kamu 
pendengaran , penglihatan dan hati nurani tetapi sedikit 
sekali kamu bersyukur (78). Dan Dialah Yang telah mencipta 
dan mengembang-biakkan kamu di bumi dan kepada-Nya 
kelak kamu sekalian akan dikumpulkan (79). Dan Dialah 
yang menghidup dan yang mematikan dan Dialah yang 
mengaturkan pertukaran malam dan siang, mengapakah 
mereka tidak berfikir?"(80) 


Manusia Diseru Memikirkan Kejadian Diri Sendiri 

Seandainya manusia memikir kejadian dan rupa 
parasnya dengan teliti, juga memikirkan anggota- 
anggota pancaindera dan anggota-anggota yang iain 
yang dilengkapkan kepadanya, serta memikirkan 
tenaga-tenaga dan daya-daya pemikiran yang 
dikurniakan kepadanya nescaya dia akan menemui 
dan mengenal Allah dengan perantaraan penciptaan- 
penciptaan mu'jizat-mu'jizat itu yang membuktikan 
bahawa Allah adalah Pencipta yang tunggal, tiada 
siapa pun selain dari Allah yang berkuasa 
menciptakan kejadian-kejadian yang penuh mu'jizat 
ini sama ada kecil atau besar. 


Lihatlah indera pendengaran dan bagaimana ia 
bekerja? Bagaimana ia memungut bunyi-bunyi dan 
menyelaraskannya? Dan lihat pula indera penglihatan 
dan bagaimana ia bekerja? Bagaimana ia memungut 
cahaya-cahaya dan rupa bentuk? Dan fikirkan pula' 
tentang hati nurani, apakah hakikatnya? Bagaimana 
ia menanggap dan memahami? Bagaimana ia menilai 
segala sesuatu, segala bentuk rupa, segala konsep, 
segala nilai-nilai, segala perasaan dan persepsi- 
persepsi? 

Semata-mata mengetahui tabi'at pancaindera dan 
daya tenaga-tenaga serta cara ia bekerja sahaja dapat 
dianggapkan sebagai satu penemuan mu'jizat di alam 
manusia, apatah lagi jika seorang itu mengetahui 
rahsia penciptaan dan strukturnya yang diatur 
sebegitu rupa yang selaras dengan tabi'at alam buana 
yang menjadi tempat hidupnya manusia, dan 
keselarasan itu dapat diperhatikan dengan begitu 
ketara, di mana jika salah satu dari nisbah-nisbahnya 
sama ada pada tabi'at alam buana atau pada tabi'at 
manusia itu kacau atau mungkir nescaya hilanglah 
perhubungan yang mengakibatkan telinga tidak 
dapat lagi memungut bunyi dan mata tidak dapat 
memungut cahaya. Qudrat Ilahi yang mengaturkan 
alam ini telah menyelaraskan di antara tabi'at manusia 


dengan tabi'at alam buana yang menjadi tempat 
hidup manusia agar perhubungan itu dapat 
dilaksanakan, tetapi malangnya manusia tidak 
bersyukur: 



"Tetapi sedikit sekali kamu bersyukur. "(78) 

Di Manakah Bermulanya Kesedaran Bersyukur? 

Kesyukuran itu bermula dengan Ma'rifatullah yang 
mengurniakan ni'mat itu dan diiringi dengan 
pengucapan memuji-Nya dengan sifat-sifat-Nya yang 
agung kemudian beribadat kepada-Nya sahaja kerana 
Dialah Tuhan Yang Maha Esa yang dibuktikan oleh 
kesan-kesan di dalam segala penciptaan-Nya. 
Kemudian diikuti pula dengan menggunakan 
pancaindera-pancaindera dan tenaga-tenaga itu 
untuk meni'mati hidup dengan perasaan seorang 
'abid yang menyembah Allah dalam segala kegiatan 
dan keni'matan. 



"Dan Dialah yang telah mencipta dan mengembang-biakkan 
kamu di bumi"(79) 

dan melantikkan kamu menjadi khalifah di bumi 
setelah melengkapkan kamu dengan anggota- 
anggota pendengaran, penglihatan dan hati nurani, di 
samping bakat-bakat kebolehan dan tenaga-tenaga 
yang perlu untuk menjalankan urusan khalifah. 



"Dan kepada-Nya kelak kamu sekalian akan 
dikumpulkan "(79) 

dan di sana kamu akan dihisabkan Allah terhadap 
segala kebajikan, kejahatan, kebaikan, kerosakan, 
hidayat dan kesesatan yang diadakan kamu di dalam 
urusan pentadbiran khilafah itu, kerana kamu 
bukanlah diciptakan sia-sia dan tidak pula dibiarkan 
hidup cuma-cuma sahaja, malah kamu diwujudkan 
Allah dengan hikmat, tadbir dan taqdir-Nya yang rapi. 

Tiada Makhluk Yang Menguasai Hidup Dan Mati 

"Dan Dialah yang menghidup dan mematikan." (80) 

Hidup dan mati merupakan dua peristiwa yang 
berlaku pada setiap sa'at dan tiada siapa pun yang 
menguasai hidup dan mati itu melainkan Allah. 
.Manusia selaku makhluk tertinggi tidak berkuasa 
mencetuskan hayat walaupun di dalam satu sel dan 
tidak berkuasa mencabut hayat dengan cabutan yang 
haqiqi dari mana-mana makhluk yang hidup, kerana 
hanya yang berkuasa mengurniakan hayat sahaja 
yang mengetahui rahsianya. Dialah yang berkuasa 
memberi hayat dan mencabutnya kembali. Manusia 
kadang-kadang menjadi sebab dan alat untuk 

mencabut hayat tetapi pada hakikatnya mereka 
bukanlah pencabut hayat yang sebenar, malah hanya 
Allah yang menghidup dan mematikan dan tiada 
sesiapa pun selain Dia. 



"Dan Dialah yang mengaturkan pertukaran malam dan 
siang . "(80) 

Undang-undang Pertukaran Siang Dan Malam 

Dialah yang menguasai pertukaran itu dan 
mengendalikannya sebagaimana Dia menguasai dan 
mengendalikan pertukaran mati dan hidup. 
Pertukaran malam dan siang merupakan satu undang- 
undang alam sama seperti undang-undang mati dan 
hidup yang berlaku pada jiwa dan tubuh, sedangkan 
pertukaran malam dan siang berlaku pada alam dan 
bintang-bintang. Andainya hayat dicabut dari yang 
hidup, maka perjalanan jasadnya akan terhenti dan 
mati, begitu juga andainya cahaya siang dicabut dari 
bumi, maka bumi akan menjadi gelap dan tenang, 
kemudian hidup dan terang kembali bersilih ganti, 
tidak pernah berlengah-lengah dan putus kecuali 
dikehendaki Allah: 

"Mengapakah mereka tidak berfikir? "(80) 

dan memahami kejadian-kejadian itu sebagai bukti- 
bukti yang menunjukkan bahawa Aliahlah sahaja 
yang mencipta, mentadbir dan menguasai perjalanan 
alam buana dan urusan hayat? 

Jjt # }jc Jjc ♦ 

(Pentafsiran ayat-ayat 81-83] 

Di sini Al-Qur'an beralih pula dari berbicara dan 
berdebat dengan mereka kepada menceritakan 
pendapat-pendapat mereka mengenai kebangkitan 
selepas mati dan hisab setelah selesai menerangkan 
segala bukti dan dalil tersebut: 



"Malah mereka berkata sama seperti apa yang telah 
dikatakan oleh orang-orang yang dahuiu (81). Mereka 
berkata: Jika kita telah mati dan menjadi tanah dan tulang- 
tulang yang reput apakah kita akan dibangkitkan kembali? 
(82) Sesungguhnya kita dan datuk nenek kita dahulu telah 
pernah diancam dengan (kebangkitan semula) ini. 
Sebenarnya ini tidak lain melainkan hanya dongeng- 
dongeng orang-orang dahulu kala sahaja. "(83) 


Hikmat Hisab Dan Balasan Di Akhirat 

Kata-kata dan pendapat yang seperti ini kelihatan 
begitu pelik dan ganjil setelah dikemukakan bukti- 
bukti dan dalil-dalil yang menunjukkan kehalusan 
tadbir Allah dan hikmat kebijaksanaan-Nya yang amat 
tinggi dalam segala penciptaan-Nya. Allah 
'Azzawajjala telah mengurniakan anggota 
pendengaran dan penglihatan kepada manusia 
supaya dia bertanggungjawab terhadap segala 
kegiatan dan amalannya dan supaya dia menerima 
balasan terhadap segala kebaikan dan kerosakan yang 
telah dilakukannya, tetapi hisab dan balasan yang 
sebenar adalah terlaksana di Akhirat. Apa yang dilihat 
di dunia ini ialah balasan itu kadang-kadang tidak 
berlaku kerana ia ditangguhkan kepada masanya 
yang telah ditetapkan Allah pada hari Akhirat kelak. 

Oleh sebab Allah yang menghidup dan memati, 
maka urusan kebangkitan selepas mati itu tidak 
sedikit pun menjadi perkara yang sukar kepada Allah. 
Hayat berdenyut pada setiap sa'at dan muncul dari 
alam yang tidak diketahui siapa pun melainkan hanya 
Allah. 


Mereka tidak cukup dengan mengabaikan daya 
pemikiran -mereka dari memahami hikmat 
kebijaksanaan Allah dan memikirkan kekuasaan-Nya 
untuk mengadakan kebangkitan semula selepas mati 
itu, malah mereka mengejek dan mempersenda- 
sendakan janji-janji kebangkitan semula dan balasan 
itu dengan alasan bahawa janji-janji itu pernah 
dijanjikan kepada mereka dan kepada datuk nenek 
mereka sebelum ini, tetapi sehingga kini janji-janji itu 
belum lagi berlaku: 





I 


"Sesungguhnya kita dan datuk nenek kita dahulu telah 
pernah diancam dengan (kebangkitan semula) ini. 
Sebenarnya ini tidak lain melainkan hanya dongeng- 
dongeng orang-orang dahulu kala sahaja. "(83) 


Kebangkitan semula selepas mati itu adalah 
ditangguhkan kepada masanya yang telah ditentukan 
Allah mengikut tadbir dan kehendak hikmat 
kebijaksanaan-Nya. Dan masa itu tidak akan 
dipercepat dan tidak akan diperlambatkan dengan 
tujuan untuk memenuhi permintaan mana-mana 
generasi manusia atau untuk menjawab cabaran 
sendaan dan ejekan sekumpulan manusia yang lalai 
dan terhijab hati nurani mereka. 




(Pentafsiran ayat-ayat 84 - 89) 

Kegoyahan Kepercayaan Kaum Musyrikin 

Kaum Musyrikin Arab mempunyai pegangan 
‘aqidah yang goyah dan karut. Mereka tidak 
mengingkari Allah dan tidak pula menafikan bahawa 
Allah itulah yang memiliki, mentadbir dan menguasai 
langit dan bumi, namun demikian mereka 

mempersekutukan Allah dengan tuhan-tuhan yang 
lain yang disembahkan mereka. Mereka mendakwa 
bahawa tujuan mereka menyembah tuhan-tuhan itu 
ialah supaya tuhan-tuhan itu dapat mendekatkan 
mereka kepada Allah dan selain itu mereka 
mengatakan bahawa Allah mempunyai anak-anak 
perempuan. Maha Sucilah Allah dari segala 
pembohongan yang dikatakan mereka. 

Di sinilah Allah menundukkan mereka dengan 
menggunakan kepercayaan-kepercayaan yang telah 
diakui mereka untuk membetulkan 'aqidah mereka 
yang goyah dan karut itu dan untuk mengembalikan 
mereka kepada 'aqidah tauhid yang tulen, yang 
dibuktikan oleh kepercayaan-kepercayaan yang telah 
diakui mereka andainya mereka mengikut fitrah 
mereka dengan jujur dan tidak menyeleweng: 



" Katakanlah : Siapakah yang memiliki bumi dan sekalian 
penghuninya jika kamu mengetahui ? (84) Mereka akan 
menjawab: Ia dimiliki Allah . Katakanlah: Mengapakah kamu 
tidak mengambil peringatan? (85) Katakanlah: Siapakah 
yang mempunyai langit yang tujuh dan mempunyai ' Arasy 
yang agung? (86) Mereka akan menjawab: la dimiliki oleh 
Allah. Mengapakah kamu tidak bertaqwa (kepada-Nya)? (87) 
Katakanlah: Siapakah yang memegang teraju kekuasaan di 
atas segala sesuatu , sedangkan Dialah sahaja yang memberi 
perlindungan dan tiada sesiapa pun yang dapat memberi 
perlindungan dari 'azab-Nya jika kamu mengetahui (88). 
Mereka akan menjawab: ia dimiliki oleh Allah. Katakanlah: 
Bagaimanakah kamu disihirkan (sedemikian rupa)? "(89) 


Perdebatan ini mendedahkan sejauh mana 
kegoyahan dan kekarutan- kepercayaan mereka yang 
tidak bersandarkan logik dan berlandaskan akal, juga 
mendedahkan sejauh mana kerosakan yang sampai 
kepada ‘aqidah kaum Musyrikin di Semenanjung 
Tanah Arab semasa kelahiran Islam. 


"Katakanlah: Siapakah yang memiliki bumi dan sekalian 
penghuninya jika kamu mengetahui?"(84) 



(&£=== dSdrt 


Itulah pertanyaan mengenai hak milik alam buana 
dan sekalian penghuninya: 



"Mereka akan menjawab: la dimiliki Allah"(85) 


namun demikian mereka tidak ingatkan hakikat ini 
ketika mereka beribadat kepada yang lain dari Allah: 




"Mengapakah kamu tidak mengambil peringatan? (85) 
Katakanlah: Siapakah yang mempunyai langit yang tujuh 
dan mempunyai Arasy yang agung? "(86) 


itulah pernyataan tentang Rububiyah yang 
mentadbir dan mengendalikan tujuh petala langit dan 
'Arasy yang agung. Yang dimaksudkan dengan tujuh 
petala langit itu mungkin tujuh orbit atau tujuh 
kumpulan bintang-bintang atau tujuh sadim (nebula) 
atau tujuh alam atau tujuh makhluk angkasa raya 
yang lain. ‘Arasy yang agung merupakan lambang 
dari penguasaan terhadap alam al-wujud. Siapakah 
Tuhan tujuh petala langit dan 'Arasy yang agung itu? 



"Mereka akan menjawab: la dimiliki Allah"(87) 


namun demikian mereka tidak takut kepada Allah 
yang memiliki 'Arasy, mereka tidak bertaqwa kepada 
Allah Tuhan tujuh petala langit. Mereka 
mempersekutukan-Nya dengan berhala-berhala yang 
hina yang dicampakkan ke bumi tanpa bergerak- 
gerak: 

js 


"Mengapakah kamu tidak bertaqwa (kepada-Nya)? (87) 
Katakanlah: Siapakah yang memegang teraju kekuasaan di 
atas segala sesuatu , sedangkan Dialah sahaja yang memberi 
perlindungan dan tiada sesiapa pun yang dapat memberi 
perlindungan dari 'azab-Nya jika kamu mengetahui . "(88) 




Itulah pertanyaan tentang kuasa dan penguasaan, 
pertanyaan tentang siapakah yang memegang teraju 
pemilikan yang berkuasa penuh. Siapakah yang 
berkuasa memberi perlindungan kepada sesiapa yang 
dikehendaki-Nya dengan kekuatan-Nya sehingga 
tiada siapa yang boleh memudharatkan-Nya dan tiada 
siapa yang berkuasa memberi perlindungan 
kepadanya dari 'azab Allah, dan tiada siapa yang 
berkuasa menyelamatkan mana-mana orang yang 
hendak dibinasakan Allah.... Siapakah yang memiliki 
kuasa itu? 

" Mereka akan menjawab , ia dimiliki Allah. "(89) 

Tetapi mengapakah mereka tidak menyembah 
Ailah? Mengapa akal fikiran mereka menyeleweng 
dan sipang-siur seperti orang yang terkena sihir? 


"Katakanlah: Bagaimanakah kamu disihirkan (sedemikian 
rupa)? "(89) 

itulah kegoyahan dan simpang-siur akal fikiran yang 
dialami orang-orang yang terkena sihir. 



^ o ^ ** 


* ;je * * # 


(Pentafsiran ayat-ayat 90 - 92) 

Tepat dengan sa'at yang sesuai ini untuk 
menjelaskan hakikat tauhid yang dibawa oleh 
Rasulullah s.a.w. dan untuk membatalkan dakwaan 
mereka yang mengatakan Allah mempunyai anak dan 
sekutu selepas dikemukakan perdebatan tadi, maka 
Al-Qur'an mengumumkan penjelasan berikut: 



"Bahkan Kami telah membawa ajaran yang benar kepada 
mereka dan sesungguhnya mereka sentiasa berdusta (90). 
Allah sekali-kali tidak mempunyai sebarang anak dan tiada 
sekali-kali sebarang tuhan yang lain di samping-Nya (dan jika 
ada) tentulah tiap-tiap tuhan itu masing-masing membawa 
makhluk yang telah diciptakannya dan tentulah tuhan-tuhan 
itu akan (bergaduh) menewaskan satu sama lain. Maha 
Sucilah Allah dari segala pembohongan yang disifatkan 
mereka (91). Tuhan yang mengetahui segala yang ghaib dan 
segala yang nyata , maka Maha Sucilah Allah dari segala 
pembohongan yang dipersekutukan mereka. "(92) 

Penjelasan ini dikemukakan dengan berbagai-bagai 
cara iaitu dengan memulaukan perdebatan dengan 
mereka dan menegaskan kebohongan mereka: 



"Bahkan Kami telah membawa ajaran yang benar kepada 
mereka dan sesungguhnya mereka sentiasa berdusta. "(90) 


kemudian Al-Qur'an mengemukakan dalil yang 
membatalkan dakwaan mereka serta 
menggambarkan kekarutan dan kemustahilan ‘aqidah 
syirik itu: 



"(Jika ada) tentulah tiap-tiap tuhan itu masing-masing 
membawa makhluk yang telah diciptakannya"(91) 

yakni masing-masing mahu bebas memerintah 
makhluk yang telah dijadikannya mengikut masing- 
masing peraturan yang tersendiri dan akibatnya setiap 
bahagian alam buana atau setiap kumpulan makhluk 
itu mempunyai peraturan yang tersendiri, yang tidak 
mempunyai titik pertemuan dengan undang-undang 
am yang mengendalikan seluruh alam buana ini. 



"Dan tentulah tuhan-tuhan itu akan (bergaduh) 
menewaskan satu sama lain"(91) 

dengan kuatkuasa mereka untuk mengendalikan alam 
buana ini, sedangkan alam buana tidak mungkin 
kekal dan tidak mungkin berjalan dengan teratur 
melainkan dengan satu undang-undang dan satu 
pengendalian dan pentadbiran. 

Semua gambaran ini tidak wujud di alam buana, 
kerana kesatuan dan persamaan susunan kejadian 
alam buana ini membuktikan keesaan Tuhan 
Penciptanya, begitu juga kesatuan dan persamaan 
undang-undang alam buana ini membuktikan 
keesaan Tuhan Pentadbirnya. Setiap bahagian dan 
segala sesuatu di alam ini kelihatan begitu selaras 
dengan bahagian-bahagian yang lain; di sana tidak 
terdapat sebarang percanggahan, perebutan dan 
kekacauan: 



"Maha Sucilah Allah dari segala pembohongan yang 
disifatkan mereka. "(9 1 ) 



' Tuhan yang mengetahui segala yang ghaib dan segala yang 
nyata" (92) 

Tiada siapa yang lain dari Allah yang mengendali 
dan mengetahui urusan alam ghaib dan alam 
syahadat itu. 



"Maka Maha Sucilah Allah dari segala pembohongan yang 
dipersekutukan mereka"(92) 

jjt * * sje * sjc 


Kemudian Al-Qur'an menghuraikan pembohongan- 
pembohongan yang didakwakan mereka: 

$1 cy-jkss 

"Allah sekali-kali tidak mempunyai sebarang anak dan tiada 
sekali-kali sebarang tuhan yang lain di samping-Nya"(91) 


(Pentafsiran ayat-ayat 93-98) 

Sampai di sini Al-Qur'an beralih pula dari berbicara, 
berdebat dan mengisahkan keadaan mereka kepada 
berbicara dengan Rasulullah s.a.w. iaitu memerintah 
beliau supaya bertawajjuh kepada Allah memohon 


ol^=Uj 

perlindungan-Nya dari menjadikan beliau termasuk di 
dalam golongan kaum Musyrikin yang diazabkan itu 
andainya beliau telah ditaqdirkan Allah sempat 
melihat pelaksanaan 'azab yang dijanjikan Allah 
kepada mereka dan supaya beliau memohon 
perlindungan dari para syaitan agar hatinya tidak 
meradang dan marah terhadap perkataan-perkataan 
mereka yang keji itu: 






©Ojj 








• j } t 

; 0 ' 

" Katakanlah : Wahai Tuhanku! Jika Engkau hendak 

memperiihatkan kepadaku ' azab yang diancamkan kepada 

mereka (93). Maka wahai Tuhanku ! Janganlah engkau 

jadikanku termasuk dalam golongan kaum yang zalim itu 
(94). Dan sesungguhnya Kami amat berkuasa untuk 
memperlihatkan kepadamu ' azab yang Kami ancamkan 

kepada mereka (95). Tolakkanlah perbuatan yang buruk 

dengan perbuatan yang terbaik. Kami lebih mengetahui 
segala kata-kata yang mereka sifatkan (terhadapmu) (96). 
Dan katakanlah: Wahai Tuhanku! Aku pohon perlindungan 
pada-Mu dari bisikan-bisikan para syaitan (97). Dan aku 
berlindung pada-Mu , wahai Tuhanku ; dari mereka datang 
menggodaku. "(98) 





Memohon Perlindungan Dari Golongan Syaitan 


Kedudukan Rasulullah s.a.w. tentulah terselamat 
dari termasuk di dalam golongan kaum Musyrikin 
yang zalim apabila mereka ditimpakan 'azab yang 
amat pedih tepat seperti yang dijanjikan kepada 
mereka itu, tetapi tujuan do'a ini ialah untuk 
menambahkan lagi permohonan keselamatan itu dan 
untuk mengajarkan orang-orang yang kemudian 
bahawa mereka tidak akan merasa aman dari balasan 
Allah supaya mereka sentiasa berwaspada dan 
selama-lamanya berlindung di bawah payung 
perlindungan Allah. 


Allah berkuasa melaksanakan apa yang telah 
dijanjikan-Nya kepada kaum Musyrikin yang zalim itu 
semasa hidup Rasulullah s.a.w. 


0OJJ 



"Dan sesungguhnya Kami amat berkuasa untuk 
memperlihatkan kepadamu ' azab yang Kami ancamkan 
kepada mereka. "(95) 


Malah Allah telah pun memperlihatkan sebahagian 
'azab yang telah dijanjikan-Nya kepada mereka di 
dalam Peperangan Badar kemudian pada masa 
"penaklukan Makkah" yang besar. 


Ketika Surah Makkiyah ini diturunkan, maka cara 
berda'wah pada masa itu ialah menolak perbuatan 
(orang kafir) yang buruk dengan perbuatan yang 
terbaik dan bersabar sehingga datang perintah Aliah 
serta menyerahkan urusan itu kepada Allah. 



' Tolakkanlah perbuatan yang buruk dengan perbuatan yang 
terbaik. Kami lebih mengetahui segala kata-kata yang 
mereka sifatkan (terhadapmu)."(96) 


Permohonan perlindungan Rasulullah s.a.w. dari 
bisikan-bisikan dan godaan-godaan syaitan itu - 
sedangkan beliau ma'sum darinya - adalah bertujuan 
untuk menambahkan lagi permohonan keselamatan 
dan perlindungan pada Allah, juga bertujuan 
mengajar umatnya dengan sifat beliau sebagai 
sumber ikutan dan contoh teladan kepada mereka 
supaya mereka sentiasa mencari perlindungan pada 
Allah dari bisikan-bisikan dan hasutan-hasutan syaitan 
di setiap masa, bahkan Rasulullah s.a.w. bukan sahaja 
memohon perlindungan kepada Allah dari bisikan dan 
godaan syaitan, malah dari semata-mata didekati 
syaitan: 

C§) ol 

"Dan aku berlindung pada-Mu , wahai Tuhanku , dari mereka 
datang menggodaku. "(98) 


Mungkin juga yang dimaksudkan dengan 
permohonan perlindungan dari kehadiran para syaitan 
itu ialah kehadiran mereka di sa'at-sa'at seorang itu 
sedang dalam nazak maut Pengertian ini 
dibayangkan oleh ayat seturutnya iaitu: 




"(Demikianlah keadaan orang-orang yang kafir itu) sehingga 
apabila maut mendatangi seseorang dari mereka dia pun 
berkata:Wahai Tuhanku ! Kembalikanlah aku (ke alam 
dunia)" (99) 


mengikut cara penerangan Al-Qur'an yang 
memelihara keselarasan dan pertalian makna-makna 
dan tujuan-tujuan pada ayat-ayat-Nya. 



[Kumpulan ayat-ayat 99 - 118) 

"(Demikianlah keadaan orang-orang yang kafir itu) sehingga 
apabila maut mendatangi seseorang dari mereka dia pun 
berkata: Wahai Tuhanku ! Kembalikanlah aku (ke alam dunia) 
(99). Supaya aku dapat melakukan sesuatu yang baik 
terhadap apa yang telah ku tinggalkan dahulu. Tidak sekali 
begitu ! Itu hanya satu perkataan yang diucapkannya sahaja , 
sedangkan di belakang mereka alam barzakh (yang 
menahan mereka) sehingga kepada hari mereka 
dibangkitkan kembali (100). Kemudian apabila sangkakala 
(yang kedua) ditiupkan , maka tidak ada lagi (hubungan) 
keturunan-keturunan di antara mereka dan selain itu mereka 
tidak lagi saling bertanya (satu sama lain) (101). Oleh itu 
barang siapa yang berat' timbangan amalan kebaikannya , 
maka merekalah orang-orang yang beruntung (102). Dan 
barang siapa yang ringan timbangan kebaikannya , maka 
merekalah orang-orang yang kehilangan diri sendiri dan 
kekal abadi di dalam Neraka Jahannam(103). Muka-muka 
mereka dibakar api Neraka dan selain itu mereka berada di 
dalam Neraka dengan rupa paras yang buruk dan cacat 
(104). Bukankah ayat-ayat-Ku telah pun dibacakan kepada 
kamu ; tetapi kamu telah mendustakannya? (105) Jawab 
mereka: Wahai Tuhan kami! Kami telah dikuasai kejahatan 
kami dan kami telah menjadi satu kaum yang sesat (106). 
Wahai Tuhan kami! Keluarkanlah kami darinya (Neraka dan 
kembalikan kami ke dunia) kemudian jika kami kembali lagi 
(kepada kekafiran ), maka sesungguhnya kami adalah orang- 
orang yang benar-benar zalim (107). Allah berfirman: 
Diamlah kamu dengan hina dina di dalam Neraka dan 
janganlah kamu bercakap dengan-Ku (108). Kerana 
sungguhnya dahulu ada segolongan hamba-hamba-Ku yang 
berkata: Wahai Tuhan kami ! Kami telah beriman , maka 
ampunilah kami dan kurniakanlah rahmat kepada kami dan 
Engkaulah sebaik-baik Pengurnia rahmat (109). Lalu kamu 
jadikan mereka bahan sendaan sehingga kamu lupa 
mengingatiKu dan kamu sentiasa mentertawakan mereka 
(110). Sesungguhnya pada hari ini Aku memberi balasan 
kepada mereka kerana kesabaran mereka. Sesungguhnya 
mereka adalah orang-orang yang berjaya (111). Allah 
bertanya: Berapa tahunkah kamu tinggal di bumi? (112) 
Jawab mereka: Kami hanya tinggal sehari atau setengah hari 
sahaja , tanyalah juru-juru kira (113). Allah berfirman: Kamu 
tidak tinggal di bumi melainkan hanya sebentar sahaja jika 
kamu benar-benar mengetahui (114). Apakah kamu fikir 
bahawa Kami telah menciptakan kamu dengan tujuan 
bermain-main sahaja dan bahawa kamu tidak akan 
dipulangkan kepada Kami (115). Maha Sucilah Ailah 
Pemerintah yang sebenar. Tiada tuhan melainkan Dia yang 
memiliki Arasy yang amat mulia (116). Dan barang siapa 

menyembah di samping Allah tuhan yang lain i, yang tidak 
ada sebarang bukti baginya , maka perhitungannya adalah di 
sisi Tuhannya , /a/tu sesungguhnya orang-orang yang kafir itu 
tidak akan mendapat keberuntungan (117). Dan berdo'alah: 
Wahai Tuhanku! Kurniakaniah keampunan dan rahmat dan 
Engkau adalah sebaik-baik Pengurnia rahmat "(1 18) 

Di dalam pelajaran akhir surah ini AI-Qur'an 
memperkatakan tentang kesudahan hidup kaum 
Musyrikin yang ditonjolkan dalam salah satu 
pemandangan hari Qiamat. Ia mulakan dengan 
menayangkan pemandangan ketika hampir mati di 
dunia, kemudian berakhir dengan pemandangan 
tiupan sangkakala. Kemudian surah ini diakhiri 
dengan satu pengumuman yang menjelaskan ‘aqidah 
ketuhanan Yang Maha Esa dan memberi amaran 
kepada mereka yang menyembah tuhan yang lain di 
samping Allah serta menakutkan mereka dari 
kesudahan hidup yang seperti itu, kemudian 
ditamatkan dengan satu arahan supaya Rasulullah 
s.a.w. bertawajjuh kepada Allah memohon 
keampunan dan rahmat-Nya kerana Allah adalah 
sebaik-baik Pengurnia rahmat 


dihamburkan di sa'at kesusahan dan kesempitan 
sahaja dan tidak pernah tersimpan di dalam lipatan 
hati. 

Dengan ini, berakhirlah pemandangan detik-detik 
kehadiran maut, dan tiba-tiba di sana terdapat pagar- 
pagar sekatan yang terbentang di antara pengucap 
perkataan ini dengan seluruh dunia. Segala-galanya 
telah selesai. Segala perhubungan telah terputus, 
segala pintu telah ditutup dan segala tirai telah 
dilabuhkan: 

Sekalian Yang Mati Ditahan Di Alam Barzakh 



"Sedangkan di belakang mereka aiam barzakh (yang 
menahan mereka) sehingga kepada hari mereka 
dibangkitkan kembali."(100) 

Yakni mereka bukan lagi dari penduduk dunia dan 
bukan pula dari penduduk Akhirat, malah mereka 
sedang berada di alam barzakh, iaitu sebuah alam di 
antara alam dunia dan alam Akhirat sehingga mereka 
dibangkitkan kembali. 


(Pentafsiran ayat-ayat 99 - 115) 


JtS ilS- \\ 


"(Demikianlah keadaan orang-orang yang kafir itu) sehingga 
apabila maut mendatangi seseorang dari mereka dia pun 
berkata: Wahai Tuhanku I Kembalikanlah aku (ke alam dunia) 
(99). Supaya aku dapat melakukan sesuatu yang baik 
terhadap apa yang telah ku tinggalkan dahulu . "(100) 


Angan-angan Yang Terluput Waktunya 

Itulah pemandangan detik-detik kehadiran maut 
dan sa'at-sa'at menyatakan taubat ketika menghadapi 
maut serta memohon pulang kembali ke dunia untuk 
mengusahakan amalan-amalan yang ketinggalan dan 
mengislahkan keluarga dan harta kekayaan yang/telah 
ditinggalkannya. Pemandangan itu seolah-olah 
ditayangkan di hadapan mata kita di sa’at ini. Tetapi 
jawapan terhadap permohonan dan harapan yang 
terlewat itu tidak dihadapkan kepada pemohonnya, 
malah diumumkan kepada orang ramai: 



"Tidak sekali begitu i Itu hanya satu perkataan yang 
diucapkannya sahaja. "( 1 00) 

Yakni perkataan itu adalah satu perkataan yang 
kosong tidak bererti, satu perkataan yang tidak 
membawa apa-apa makna di sebaliknya, satu 
perkataan yang tidak wajar diberikan perhatian 
kepadanya dan kepada orang yang mengucapkannya. 
Itulah perkataan yang diucap dalam masa dilanda 
ketakutan bukannya perkataan yang ikhlas untuk 
kembali kepada Allah. Itulah perkataan yang 


Kemudian Al-Qur'an terus memperkatakan tentang 
hari kebangkitan itu dengan menggambar dan 
menayangkan kepada mata umum: 


Tiada Hubungan Keturunan Dan Persahabatan Pada 
Hari Kebangkitan 



"Kemudian apabila sangkakala (yang kedua) ditiupkan , maka 
tidak ada lagi (hubungan) keturunan-keturunan di antara 
mereka dan selain itu mereka tidak lagi saling bertanya (satu 
sama lain). "(101) 


Kemudian ia membentangkan timbangan hisab dan 
proses timbangan itu secara sepintas lalu dan ringkas: 



"Oleh Itu barang siapa yang berat timbangan amalan 
kebaikannya , maka merekalah orang-orang yang beruntung 
(102). Dan barang siapa yang ringan timbangan 
kebaikannya , maka merekalah orang-orang yang kehilangan 
diri sendiri dan kekal abadi di dalam Neraka Jahannam (103). 
Muka-muka mereka dibakar api Neraka dan selain itu 
mereka berada di dalam Neraka dengan rupa paras yang 
buruk dan cacat. "( 1 04) 

Proses timbangan dengan neraca itu berlangsung 
mengikut cara gaya Al-Qur'an yang 
mengungkapkannya dengan ilustrasi, dimana konsep- 
konsep abstrak digambarkan dalam bentuk fizikal dan 
pemandangan-pemandangan yang bergerak. 8 

Pemandangan muka-muka yang dibakar api 
sehingga memburukkan rupa parasnya dan 
menghodohkan warna kulitnya adalah satu 
pemandangan yang amat perit dan pedih. 

Orang-orang yang ringan timbangan amalan 
kebaikannya bererti mereka telah kehilangan segala 
sesuatu. Mereka telah kehilangan diri sendiri dan 
apabila seseorang itu telah kehilangan diri sendiri, 
maka apakah lagi dimilikinya? Apakah lagi yang 
tinggal kepadanya sedangkan dia telah kehilangan diri 
yang tersimpan di antara dua lambungnya, dia telah 
kehilangan diri sendiri yang membezakannya dari 
orang lain seolah-olah kini dia tidak lagi wujud di 
alam ini. 

Di sini Al-Qur'an beralih dari uslub penceritaan 
kepada uslub berbicara dan bersemuka, di sini 
keseksaan jasmaniyah yang begitu dahsyat ini 
dirasakan lebih ringan dari keseksaan batin dan 'azab 
kekecewaan yang menemaninya, seolah-olah kita 
sedang menyaksi pemandangan itu berlaku di 
hadapan mata kita dalam bentuk soal jawab yang 
pedih dan panjang: 



" Bukankah ayat-ayat-Ku telah pun dibacakan kepada kamu , 
tetapi kamu telah mendustakannya. "( 1 05) 


Penyesalan Yang Ketinggalan Waktu 

Ketika mendengar pertanyaan ini mereka merasa 
seolah-olah mereka telah diberi kebenaran untuk 
bercakap dan merasa bahawa pengakuan bersalah 
dari mereka itu kadang-kadang berguna untuk 
diperkenankan harapan mereka: 



" 'Jawab mereka: Wahai Tuhan kamll Kami telah dikuasai 
kejahatan kami dan kami telah menjadi satu kaum yang 
sesat (106). Wahai Tuhan kami! Keluarkanlah kami darinya 
(Neraka dan kembalikan kami ke dunia) kemudian jika kami 
kembali lagi (kepada kekafiran ), maka sesungguhnya kami 
adalah orang-orang yang benar-benar zalim. "( 1 07) 

Pengakuan ini membayangkan betapa pahit dan 
malangnya keadaan mereka, tetapi di sini nampaknya 
mereka telah melampaui batas kebenaran dan 
bertindak biadab, sedangkan mereka hanya 


dibenarkan bercakap sekadar menjawab pertanyaan 
sahaja, dan mungkin pertanyaan yang dihadapkan 
kepada mereka tadi merupakan satu pertanyaan yang 
bertujuan mengecam dan mencela mereka bukannya 
untuk dijawab oleh mereka. Oleh sebab itu (apabila 
mereka cuba menjawab pertanyaan itu) mereka telah 
diherdik dan dibantahkan dengan keras: 



"Allah berfirman: Diamlah kamu dengan hina dina di dalam 
Neraka dan janganlah kamu bercakap dengan-Ku."(1 08) 

Diam! Jangan bercakap. Diamlah kamu! Seperti 
diamnya orang-orang yang hina-dina kerana kamu 
memang wajar menerima keseksaan yang amat pedih 
dan kesengsaraan yang hina-dina yang sedang 
dialami kamu sekarang ini: 



"Kerana sesungguhnya dahulu ada segolongan hamba- 
hamba-Ku yang berkata: Wahai Tuhan kamii Kami telah 
beriman , maka ampunilah kami dan kurniakanlah rahmat 
kepada kami dan Engkaulah sebaik-baik Pengurnia rahmat 
(109). Lalu kamu jadikan mereka Jyahan sendaan sehingga 
kamu lupa mengingatiKu dan kamu sentiasa mentertawakan 
mereka. "(110) 


Kesalahan kamu bukan hanya sekadar menjadi kafir 
dan membataskan diri kamu setakat kekufuran itu 
sahaja yang merupakan satu dosa yang amat besar, 
tetapi kebebalan dan kebiadaban kamu telah sampai 
ke tahap, di mana kamu sanggup mengejek dan 
mempermainkan orang-orang yang beriman, yang 
mengharap-harapkan keampunan dan rahmat dari 
Tuhan mereka. Kamu mentertawakan mereka 
sehingga perbuatan kamu yang sesia itu 
menyebabkan kamu lupa mengingati Allah dan 
menjauhkan kamu dari berfikir dengan teliti terhadap 
bukti-bukti dan dalil-dalil iman yang bertaburan di 
lembaran-lembaran alam al-wujud. Lihatlah diri kamu 
pada hari ini, di manakah duduknya tempat kamu dan 
tempat orang-orang para Mu’minin yang kamu ejek 
dan tertawakan mereka (di dunia dahulu)? 



L 


"Sesungguhnya pada hari ini Aku memberi balasan kepada 
mereka kerana kesabaran mereka. Sesungguhnya mereka 
adalah orang-orang yang berjaya "(1 1 1) 


Selepas jawapan yang keras dan menghinakan ini 
dan selepas menerangkan sebab-sebabnya yang 
mengandungi penghinaan dan kecaman itu, Al- 
Qur'an mula mengemukakan pertanyaan yang baru: 


8 Lihat bab di dalam "dlj^l cA 

"Allah bertanya: Berapa tahunkah kamu tinggal di 
bumi?"(1 12) 


Allah S.W.T. memang mengetahui selama mana 
masa itu, tetapi pertanyaan itu dikemukakan dengan 
tujuan memperkecil-kecilkan kehidupan di bumi dan 
memperlihatkan betapa pendeknya masa hidup 
mereka di dunia, sedangkan mereka telah 
menukarkan hidup Akhirat dengan hidup dunia. 
Tetapi pada hari Qiamat ini mereka benar-benar 
merasa betapa pendek dan kedinya hidup dunia ini 
dan benar-benar merasa putus harapan dan sempit 
fikiran hingga tidak berminat untuk mengira dan 
menghitungkan selama mana mereka tinggal di 
dunia: 



"Jawab mereka: Kami hanya tinggal sehari atau setengah 
hari sahaja , tanyalah juru-juru kira. "(1 13) 


Itulah jawapan orang yang sedang dalam 
kesempitan fikiran, putus asa, dukadta dan tiada 
harapan. Allah menjawab: Kamu hanya tinggal di 
dunia sebentar sahaja dibandingkan dengan masa 
'azab di Akhirat yang sedang dihadapi kamu sekarang 
jika kamu pandai membuat perhitungan dan 
penilaian: 




orang-orang yang terhijab dan padam cahaya hati 
nuraninya, iaitu orang-orang yang tidak meneliti 
hikmat kebijaksanaan Allah yang agung, sedangkan 
hikmat kebijaksanaan itu terjelma di dalam lembaran- 
lembaran alam al-wujud dan bertaburan di dalam 
segala lipatan dan liku-liku alam buana. 

# sjc }jc * m * 


[Pentafsiran ayat-ayat 116 - 117) 


Tauhid Merupakan Prinsip Utama Keimanan 


Surah iman ini diakhiri dengan menjelaskan 'aqidah 
tauhid, yang menjadi prinsip keimanan yang ulung 
dan mengumumkan kerugian yang paling besar bagi 
mereka yang mempersekutukan Allah, iaitu 
berlawanan dengan keuntungan besar yang 
dicapaikan oleh orang-orang yang beriman, yang 
diterangkan di permulaan surah ini. Begitu juga surah 
ini diakhiri dengan perintah bertawajjuh kepada Allah 
untuk memohon rahmat dan keampunan-Nya kerana 
Dialah sebaik-baik Pengurnia rahmat: 










"Allah berfirman: Kamu tidak tinggal di bumi melainkan 
hanya sebentar sahaja jika kamu benar-benar 
mengetahui."(1 14) 


Kemudian Al-Qur'an kembali mencela dan 
mengancam perbuatan mereka mendustakan hari 
Akhirat serta membuka mata mereka supaya 
memikirkan hikmat kebangkitan selepas mati yang 
telah disembunyikan sejak permulaan ciptaan alam 
buana ini lagi: 



"Apakah kamu fikir bahawa Kami telah menciptakan kamu 
dengan tujuan bermain-main sahaja dan bahawa kamu tidak 
akan dipulangkan kepada Kami?"(1 15) 


Hikmat kebangkitan adalah dari hikmat penciptaan 
Allah. Segala perhitungan mengenainya telah dikira 
dengan halus, masa berlakunya dan tujuannya telah 
ditentu dan ditadbirkan dengan rapi. Kebangkitan itu 
tidak lain melainkan hanya satu babak dalam salsilah 
penciptaan manusia dan dengan babak inilah 
penciptaan manusia mencapai kesempurnaannya. 
Orang-orang yang tidak menyedari hakikat ini ialah 





"Maha Sucilah Aliah Pemerintah yang sebenar. Tiada tuhan 
melainkan Dia yang memiliki 'Arasy yang amat mulia (116). 
Dan barang siapa menyembah di samping Allah tuhan yang 
lain i, yang tidak ada sebarang bukti baginya , maka 
perhitungannya adalah di sisi Tuhannya , iaitu sesungguhnya 
orang-orang yang kafir itu tidak akan mendapat 
keberuntungan (117). Dan berdo'alah: Wahai Tuhanku! 
Kurniakaniah keampunan dan rahmat dan Engkau adalah 
sebaik-baik Pengurnia rahmat "(1 18) 


Kesimpulan ini dibawa selepas ditayangkan 
pemandangan Qiamat yang telah lalu dan selepas 
menerangkan perdebatan, hujjah-hujjah, dalil-dalil 
dan bukti-bukti yang dibicarakan oleh surah ini 
sebelum pemandangan Qiamat itu. Kesimpulan ini 
dikemukakan sebagai hasil yang tabi'i dan logikal bagi 
segala isi kandungan surah ini. Kesimpulan ini 
menyaksikan kesucian Allah S.W.T. dari segala 
dakwaan palsu yang dikatakan kaum Musyrikin, juga 
menyaksikan bahawa Allah itulah pemerintah dan 
penguasa agung yang sebenar, yang tiada tuhan yang 
lain, yang layak disembah melainkan hanya Dia yang 
memilik segala kekuasaan dan keunggulan, juga 
memiliki 'Arasy yang amat mulia: 

"Yang memilik 'Arasyyang amat mulia. "(1 1 6) 

Membuat dakwaan Uluhiyah kepada seorang yang 
lain di samping Allah itu adalah satu dakwaan yang 
tidak mempunyai sebarang dalil sama ada dari dalil- 
dalil alam buana atau dalil-dalil dari logik fitrah dan 
hujjah-hujjah aqliyah. Hisab terhadap pembuat 
dakwaan itu telah disediakan di sisi Allah dan 
akibatnya memang telah diketahui umum iaitu: 



"Sesungguhnya orang-orang yang kafir itu tidak akan 
mendapat keberuntungan. "(1 1 7) 

Itulah undang-undang Allah yang tidak pernah 
mungkin dan keberuntungan orang-orang yang 
beriman itu juga merupakan sebahagian dari undang- 
undang Allah yang besar itu. 

Segala ni'mat kesenangan hidup, kekuatan dan 
kuasa yang dilihat manusia pada orang-orang kafir 
dalam setengah-setengah masa bukanlah suatu 
keberuntungan mengikut pertimbangan neraca nilai- 
nilai yang haqiqi, malah sebenarnya ia adalah suatu 
ujian dan pengumpanan yang akhirnya membawa 
kepada kecelakaan di dunia, dan andainya setengah 
dari mereka terselamat dari 'azab dunia, maka hisab 
mereka akan disempurnakan di Akhirat pula. Alam 
Akhirat merupakan pusingan terakhir dari peringkat- 
peringkat perjalanan kejadian manusia. Ia bukannya 
merupakan suatu yang terpisah dan terasing dari 
taqdir dan tadbir Allah. Oleh sebab itulah alam 
Akhirat merupakan suatu keperluan yang pasti 
mengikut logik pandangan yang jauh. 

***** * 

(Pentafsiran ayat 118) 

Ayat terakhir Surah al-Mu'minun ialah perintah 
bertawajjuh kepada Allah untuk memohon rahmat 
dan keampunan: 



"Dan berdo'alah: Wahai Tuhanku! Kurniakanlah keampunan 
dan rahmat dan Engkau adalah sebaik-baik Pengurnia 
rahmat "(18) 

Di sinilah bertautnya titik pertemuan di antara awal 
surah dengan akhirnya dalam menerangkan 
keuntungan kepada orang-orang yang beriman dan 
kerugian kepada orang-orang yang kafir, juga dalam 
menerangkan sifat khusyu' di dalam solat di awal 
surah dan menerangkan amalan tawajjuh dengan 
khusyu' kepada Allah pada akhir surah. Dengan 
demikian tercapailah keselarasan dan keserasian awal 
surah dengan akhirnya di bawah bayangan iman. 


****** 


